ئەرشیفی دلاوەر عەلائەدین - كوێت و كۆڕەو\nله شه‌ڕی كوێته‌وه بۆ كۆڕه‌و\nبيرەوەری كاری لۆبێ لە بەریتانیا: لە شەڕی كوەیتەوە بۆ كۆڕەو\nده‌كرێ ١۹۹٠ به ساڵی وه‌رچه‌رخانی چاره‌نوسی ڕژێمی سه‌ددام، و١۹۹١ يش به ساڵی وه‌رچه‌رخانی چاره‌نووسی كورد له قه‌له‌م بدرێ. له كۆتايی شه‌سته‌كانه‌وه تا كۆتايی هه‌شتاكان، هه‌تا ده‌هات حيزبی به‌عس و خێزانی سه‌ددام و خودی سه‌ددام چه‌نگيان له حوكم چاكتر گير ده‌بوو. له ناوه‌وه و ده‌ره‌وه‌ی عيراقدا، ده‌سه‌ڵات و پشتگيریكه‌ر و لايه‌نگيريان ڕووی له زيادی بوو، و زلهێزه‌كانی ڕۆژهه‌ڵات و ڕۆژئاواش پشتيان گرتبوو. له سه‌ره‌تای حه‌فتاكان، سه‌ددام ياری زيره‌كانه و دڕندانه‌ی ئه‌نجام دا بۆ خۆچه‌سپاندن له ده‌فه‌ی ده‌سه‌ڵاتی حيزبی به‌عس و حوكمی عيراق. له شه‌ڕی ئۆپۆزيسيۆنيشدا، هه‌ر قۆناغه‌ی حيزبێك وه‌يان كۆمه‌لێكی ته‌سفيه ده‌كرد.\nله ساڵی ١۹٧٠، سه‌ددام هودنه‌يه‌ك و پڕۆسه‌يه‌كی گفتوگۆی چوار ساڵيی له‌گه‌ڵ كورد ده‌ست پێ كرد، و پارتی ديموكراتی كوردستانی كرده جۆره شه‌ريكێكی حوكمڕانی. له‌و ماوه‌يه‌دا ته‌ركيزی خسته سه‌ر ته‌رتيبی ماڵ. له‌ناو حيزبه‌كه‌ی، كه‌وته خوێن ڕشتن و ته‌سفيه‌ی حيسابات، هه‌تا بووه سه‌رۆكێكی بێ مونازيع. كه له ١۹٧١-١۹٧٢، په‌يوه‌ندی به سۆڤيه‌ت به‌هيز كرد و به هۆيه‌وه حيزبی كۆمۆنيستی عيراقی به‌لای خۆيه‌وه ڕاكێشا. جه‌بهه‌يه‌كی له‌گه‌ڵ دروست كردن (به براگه‌ورايه‌تی به‌عس) و كۆمۆنيسته‌كانی به‌كار هێنا بۆ پێچه‌قاندنی ڕژێم و لێدانی ئۆپۆزيسيۆنی عيراقی و، دواتر بۆ ليدانی بزوتنه‌وه‌ی نه‌ته‌وه‌يی كوردی. له‌و ماوه‌يه‌دا، چه‌ند كه‌سێكی ناوداری پارتی كوشت و چه‌ندين هه‌وڵی كوشتنی مه‌لا مسته‌فای بارزانی دا. له ١۹٧٤-١۹٧٥، ژڕێم ته‌فه‌روغی بۆ شه‌ڕی كورد كرد و له ئه‌نجامدا، به موراوه‌غه‌ی سياسی و سازشی مه‌زن بۆ ئێرانی دوژمنی، توانی هه‌ره‌س به شۆڕشه‌كه‌ی بهێنێ.\nله كۆتايی حه‌فتاكان سه‌ددام كه‌وته گيانی كۆمۆنيسته‌كان، و هه‌تا قڕ كردن ته‌فروتونای كردن. له‌وه به‌ولاوه بزوتنه‌وه‌ی كۆمۆنيستی له عيراقدا خۆی نه‌گرته‌وه. دوای ئه‌وانه، وه‌ك ئاماده‌باشيه‌ك بۆ شه‌ڕی هه‌شت ساڵه‌ی دژی ئێران، سه‌ددام كه‌وته قه‌ڵاچۆكردنی ڕێكخراوه شيعه‌كان. له‌گه‌ڵ به‌رده‌وام بوونی شه‌ڕيشدا، له جياتی لاواز بوون، ڕژێم توانی كونتڕۆڵی ئۆپۆزيسيۆنی عه‌ره‌بی بكات. جارێ سوننه هه‌تا ئيمڕۆشی له‌گه‌ڵدا بێ هێزی ئۆپۆزيسيۆنی لێ دروست نه‌بوو. شيعه‌ش ده‌ربه‌ده‌ر بوون و له‌ناو عيراقدا كاريگه‌ريان نه‌ما. به‌ڵام بزوتنه‌وه‌ی كوردی له‌ماوه‌يه‌كی كه‌م دا سه‌ری هه‌لدايه‌وه و له‌گه‌ڵ تێپه‌ڕبوونی كات، به‌ره‌و كۆتايی حه‌فتاكان و سه‌ره‌تای هه‌شتاكان، هه‌ر ڕووی له گه‌شه كردندا بوو.\nدياره كه چياكانی كوردستان و ڕۆحی هه‌ڵگه‌ڕانه‌وه‌ی كورد و ناڕه‌وايی شه‌ڕه‌كه‌ی سه‌ددام له دژی ئێران و ئاسانی ڕاكردن له عه‌سكه‌ری، وای كردبوو كه‌وا بۆ سه‌ددام زه‌حمه‌ت بێ كه به ئاسانی و به چه‌كی ته‌قليدی بزوتنه‌وه‌ی كوردی سه‌ركوت بكات و كوردستان كۆنتڕۆل بكات. به‌ڵام له‌و سه‌رده‌مه‌ی كه سه‌ددام ڕێگه‌ی بۆ خۆش بوو و توانی چه‌كی كيميايی دروست بكات و دواييش له‌به‌ر چاوی دونيا دا له دژی ئێراندا به‌كاری بهێنێ، ئه‌وكات مه‌ترسی ئه‌وه په‌يدا بوو كه‌وا ڕه‌نگه سه‌ددام بتوانێ زه‌برێكی كوشنده‌ی وا له بزوتنه‌وه‌ی كوردی بدات كه قه‌ت پێشتر نه‌كرابێ.\nهيشتا شه‌ڕی عيراق و ئێران ته‌واو نه‌بوو بوو كه (شا فه‌هد)ی سعودی داوای له سه‌ددام كرد كه ڕێگاچاره‌سه‌رێك بۆ كێشه‌ی كوردی دابنێ. سه‌دداميش له‌وه‌ڵامدا گوتی خه‌مت نه‌بێ ڕێگاچاره‌يه‌كی ئه‌به‌ديان بۆ ده‌دۆزمه‌وه. ساڵی ١۹٨٧-١۹٨٨ سه‌رده‌می به‌جێ گه‌ياندنی ئه‌و به‌ڵێنه بوو، واته ئه‌نجامدانی كه‌مپه‌ينی ئه‌نفال و به‌كار هێنانی چه‌كی كيميايی بوو، كه به‌هۆيانه‌وه سه‌رچاوه‌ی ژيانی له گوندو چياكانی كوردستاندا قڕ كرد، و زياتر له سه‌د هه‌زار كوردی زينده‌به‌چال كرد و پێشمه‌رگه و خه‌ڵكی تری بۆ ئه‌وديوی سنوور ڕه‌تاند. ئه‌و ڕۆژانه تاريكترين سه‌رده‌م بوون له ته‌واوی مێژووی كوردی. له‌و سه‌رده‌مه دابوو كوردی كوردستان و هه‌نده‌ران له ناخۆشترين باردا ده‌ژيان، و له زۆركه‌س وابوو كه مانه‌وه‌ی سه‌ددام له ده‌فه‌ی حوكمڕانيدا بۆ ماوه‌ی ژيانی خۆی و كوڕه‌كانی مسۆگه‌ره.\nسه‌ره‌ڕای ئيفلاس بوونی ڕژێم له ڕووی داراييه‌وه، و ڕزينی سيسته‌می حوكمڕانی و كه‌لوپۆ بوونی مليۆنێك عيراقی، سه‌ددام ئاهه‌نگی سه‌ركه‌وتنی له شه‌ڕه‌كاندا ده‌گێڕا، و ڕووی ڕژێمه‌كه‌ی هه‌ر به‌ره‌و لوتكه بوو. هه‌وڵی په‌يدا كردنی چه‌كی ئه‌تۆمی ده‌دا، بۆ ئه‌وه‌ی دواڕۆژی ڕژێمه‌كه‌ی و سه‌رۆكايه‌تی (ئوممه‌ی عه‌ره‌بی) و ئه‌ندامێتی (مه‌جليسی دائيم ی نه‌ته‌وه يه‌ك گرتوه‌كان) مسۆگه‌ر بكات. سه‌ددام ئه‌وه‌نده له خۆی بايی ببوو، كه‌وتبوه ده‌عيه و هه‌ڕه‌شه و هه‌لوێستی بێ منه‌تانه له به‌رامبه‌ر عه‌ره‌ب و ئيسرائيل و وڵاته ڕۆژئاواييه‌كان.\n(١۹۹٠) - ساڵی يه‌كلايی كردنه‌وه\nله ساڵی ١۹۹٠، سه‌ددام هه‌ستی به موئامه‌ڕه‌يه‌كی نێوده‌وڵه‌تی، گوايا به پيلانی ئيسرائيل و به‌ريتانيا و ئه‌مه‌ريكا، ده‌كرد. پێده‌چوو په‌رژينه‌كه‌ی كه‌لێنی بكه‌وتێ و كۆشكه‌كه‌ی بنكۆڵ بكرێ. كه‌لێنی يه‌كه‌م به مه‌سه‌له‌ی له‌سێداره‌دانی (فه‌رزاد بازۆفت) ده‌ستی پێ كرد.\nبازۆفت ڕۆژنامه‌نووسێكی به ڕه‌گه‌ز فارسی بوو، و بۆ ڕۆژنامه‌ی (ئۆبزێرڤه‌ر)ی به‌ريتانی كاری ده‌كرد. هێشتا نه‌بووبووه به‌ريتانی و ليسه‌پاسی په‌ناهه‌ندهه‌يی هه‌لده‌گرت. بازۆفت تموحی ڕۆژنامه‌وانی زۆر بوو بۆيه به دوای كه‌ره‌سته‌ی وتاری به‌هێزدا ده‌گه‌ڕا. خۆی و كۆمه‌ڵێك له ڕۆژنامه‌نووسانی به‌ريتانی له سه‌ر ده‌عوه‌تی حكومه‌تی عيراقی له سێپتيمبه‌ری ١۹٨۹ دا چوونه عيراق. له‌وێ به ئاگاداری عيراقیه‌كان و به هاوه‌ڵی (دافنی پاريش)، كه سيسته‌رێكی به‌ريتانی به ڕه‌گه‌ز ئايرله‌ندی بوو، چووه شاری (حيلله) بۆ سه‌ردانی ناوچه‌ی كارگه‌يه‌كی ساروخ دروستكردن. گوايا پێشتر به‌كرێگيراوی ئيسرائيلی كارگه‌كه‌یان ته‌قاندۆته‌وه و (٧٠٠) كه‌سی عيراقی تێيدا كوژراون و ده‌وروبه‌ره‌كه‌ش به ماده‌ی ئه‌تۆمی پيس بووه. دوای ئه‌وه، له ١٥ی سێپتێمبه‌ردا، بازۆفت به خۆی و (۳٤) وێنه‌ی كارگه‌كه و چه‌ندين سامپڵی خۆڵی نزيك كارگه‌كه‌وه له فرۆكه‌خانه‌ی به‌غدا دا گيرا. له نۆڤه‌مبه‌ردا، بازۆفت هێنرايه سه‌ر شاشه‌ی ته‌له‌فزيۆن، و دانی به "جاسوسيه‌تی بۆئيسرائيل" پێدانرا. سه‌ره‌ڕای هه‌وڵ و ته‌قه‌ڵڵايه‌كی نێوده‌وڵه‌تی بێ پايان، له ڕۆژی ١٠ی مارتی ١۹۹٠دا، له ژوورێكی داخراودا، بازوفت دادگايی كرا و حوكمی له‌سێداره‌دانی درا، و له كاتژمێری شه‌ش و نيوی سه‌رله به‌يانی ١٥ی مارت دا، حوكمه‌كه‌ی به‌سه‌ردا ته‌نفيز كرا. سه‌رۆك وه‌زيرانی به‌ريتانی ئه‌وده‌م (مارگرێت ثاتچه‌ر) زۆر تووڕه بوو و يه‌كسه‌ر باڵوێزی به‌ريتانی له عيراق كێشايه‌وه و هه‌موو سه‌ردان و هاتوچۆكانی وه‌زيره‌كانی كانسل كرد. چه‌ندين حكومه‌تی ئه‌وروپاييش ناڕه‌زايی و تووڕه‌يی خۆيان له‌و كاره نامرۆڤانه ده‌ربڕی. له دوای ڕزگار كردنی عيراق، ڕۆژنامه‌ی ئۆبزێرڤه‌ر به‌دوای فايلی بازۆفت دا گه‌ڕا و ديمانه‌ی له‌گه‌ڵ كۆلۆنێلی موخابه‌رات (كازم عه‌سكه‌ر) كرد، كه له لێپرسينه‌وه‌ی بازۆفت دا به‌شدار بوو. كازم عه‌سكه‌ر دانی به بێ تاوانی بازۆفت دانا و گوتی كه‌س له ئێمه هيچی له ده‌ست نه‌ده‌هات چونكه سه‌ددام بڕياری له سێداره‌دانی دابوو.\nسوێند و هه‌ڕه‌شه\nله ٢٨ی مارتی ١۹۹٠، واته دوو هه‌فته له دوای له سێداره‌دانی بازۆفت، به‌ريتانيا پێنج كه‌سی عيراقی گرت، به‌و تاوانه‌ی كه‌وا هه‌وڵيان داوه سويچی (كرايتۆن)ی ده‌ستكردی ئه‌مه‌ريكی، به قاچاخ ببه‌نه عيراق. ئه‌و جۆره سويچه، تايبه‌ته به ته‌قاندنه‌وه‌ی بۆمبی ئه‌تۆمی. له ۳١ی مارتی ١۹۹٠ دا، ڕۆژنامه‌ی (واشينگتن پۆست)ی ئه‌مه‌ريكی بڵاوی كرده‌وه كه‌وا له پارسالدا (له ١۹٨۹)، حكومه‌تی ئه‌مه‌ريكی ڕێگه‌ی له هه‌مان كاری قاچاخی عيراقی گرتوه، به‌ڵام نه‌يهێشتوه هه‌واڵه‌كه بڵاو ببێته‌وه. سه‌ددام به‌وه په‌ست بوو، و له ڕۆژی ٢ی ئه‌پريل دا چوه سه‌ر ته‌له‌فزيۆن و سوێچێكی كرايتۆنی به‌ده‌سته‌وه گرت و به پێكه‌نيه‌وه ده‌يگوت ئه‌و جيهازه‌يان گرتوه كه خۆمان ده‌توانين دروستی بكه‌ين. ئه‌وجا سه‌دام هێرشێكی توندی پڕ له هه‌ڕه‌شه‌ی برده سه‌ر ئيسرائيل و گوتی كه‌وا زه‌بری چه‌كی كيميايی عيراقی به‌قه‌ده‌ر هی ئه‌مه‌ريكا و سۆڤيه‌ته. سوێندی خوارد "به خوا" كه‌وا "ئه‌گه‌ر ئيسرائيل هه‌ر كارێكی دژوار له دژی عيراق ئه‌نجام بدات ئه‌وا عيراق تۆڵه ده‌ستێنێته‌وه و نيوه‌ی ئيسرائيل ئاگر تێبه‌ر ده‌دات". له‌و هه‌ڕه‌شانه‌دا ئيشاره‌تی بۆ نوێترين جۆری چه‌كی كيميايی دوانه‌يی (وه‌ك ڤی ئێكس)ی عيراقی كرد. ئه‌و هه‌ڕه‌شه ناموته‌وازينانه‌ی سه‌ددام بوونه هۆی په‌يدا بوونی كرژی و ڕه‌خنه‌يه‌كی زۆر له‌دژی ڕژێمه‌كه‌ی.\nله پێنجه‌م ڕۆژی ئه‌پريلی ١۹۹٠ دا، حكومه‌تی ئه‌مه‌ريكا ديپلۆماتێكی عيراقی له واشينگتن ده‌ركرد به‌و تاوانه‌ی كه پيلانی كوشتنی چه‌ند په‌ناهه‌نده‌يه‌كی عيراقی داڕشتوه. له ٧ی ئه‌پريل سه‌ددام، له‌تۆڵه‌ی ئه‌و كرداره‌دا، ديپلۆماتێكی ئه‌مه‌ريكی له عيراق ده‌ركرد و به ئاشكرا ڕه‌خنه‌ی توندی له شه‌خسی سه‌رۆك بوش گرت.\nهاوكات له‌گه‌ڵ ئه‌و ڕووداوانه‌ش، به كوژرانی (گيرالد بوڵ) به ده‌ستی جاسوسێكی ئيسرائيلی، مه‌سه‌له‌ی (پڕۆژه‌ی زله‌تۆپی بابل) ئاشكرا بوو. گيرالد بول زانايه‌كی تۆپ (مه‌دفه‌ع) دروستكه‌ری كه‌نه‌دی بوو، و له سه‌ره‌تای شه‌ڕی عيراق و ئيرانه‌وه كاری نهێنی له‌گه‌ڵ ڕژێمی عيراقی ده‌كرد و چه‌ندين تۆپی تۆكمه‌و پێشكه‌وتووی بۆ داهێنابوون. گيرالد بوڵ زۆر ته‌موح و زيره‌ك بوو، و بۆ مه‌به‌ستی زانستی و ناوبانگيی شه‌خسی و پاره‌په‌يدا كردن، هه‌تا ده‌هات تۆپی زل و زه‌به‌لاحتر و كاريگه‌رتری دروست ده‌كرد. له دوا پڕۆژه‌ی دا، ده‌ستی به دروست كردنی زله‌تۆپ (Supergun، المدفع العملاق) كرد كه ناوی (پڕۆژه‌ی بابل)يان لێ نابوو.\nبه گوێره‌ی وه‌سفه‌كان، بۆڕی تۆپه‌كه (١٥٠) مه‌تر درێژ و(٢١٠٠) تۆ‌ن قورس و به تيره‌ی (١٠٠٠) ميليمه‌تر خڕ بوو. ئه‌و زله‌تۆپه توانای ئه‌وه‌ی هه‌بوو كه گوڵله تۆپێكی (٦٠٠) كيلۆگرامی هه‌تا مه‌ودای هه‌زار كيلۆمه‌تر ڕه‌ت بكات، وه‌يان قه‌واره‌يه‌كی به قورسايی دوو تۆ‌ن بنێرێته ده‌ره‌وه‌ی ئه‌تمۆسفير (به‌رگه هه‌وا)ی ده‌وره‌ی زه‌وی. هه‌ر بۆ تاقی كردنه‌وه، گيرالد بول نمونه‌يه‌كی بچوكی (سێيه‌كی) ئه‌و زله‌تۆپه‌ی به سه‌ركه‌وتوويی ئه‌نجام دا و له چيای حه‌مرين دایسه‌پاند و به‌كاری هێنا. شايانی باسه كه‌وا زۆربه‌ی كه‌لوپه‌لی زلتۆپه‌كه له وڵاتی ئينگلته‌را و هه‌ندێكی له ئيسپانيا و سويسرا دا دروست كرابوون. دوايی عيراقيه‌كان داوایان له گيرال بول كرد كه‌وا پڕۆژه‌ی تۆپی (سكۆد ميسايل)ی (عه‌بباس)ی دوره‌مه‌دايان بۆ پێش بخات. گيرالد بول به‌وه ڕازی بوو و كه‌وته ده‌ست پێ كردنی، به‌ڵام ئيسرائيليه‌كان له په‌نای كۆره‌گه‌يه‌كی به‌ر ده‌می ماڵه‌كه‌ی (له شاری بڕۆكسل) خۆيان بۆ دانوساند و پێنج گوڵله‌یان له پشتی سه‌ری دا، و به‌وه پڕۆژه‌كانيان ئيفليج كرد. عيراقيه‌كان و ئه‌ندامانی كۆمپانياكه‌ی گيرالد بول به‌رده‌وام بوون له كاره‌كانيان هه‌تا ئه‌و كاته‌ی، له نۆڤه‌مبه‌ری ١۹۹٠دا، حكومه‌تی به‌ريتانی ڕێگه‌ی له گواستنه‌وه‌ی بۆڕيه زله‌كانی زله‌تۆپه‌كه گرت. به‌وه كۆتايی به به‌رنامه‌كانی بول هات و ئه‌ندامانی كۆمپانياكه‌ی گه‌ڕانه‌وه كه‌نه‌دا.\nقه‌رد بۆ قه‌رد خۆر\nئيتر له‌دوای دوو ده‌كه‌يد (ده‌كه‌يد = ده ساڵ) له گه‌شه كردن و زاڵ بوون، تا ده‌هات دونيای سه‌ددام بچوكتر ده‌بووه‌وه. سه‌ددام بڕوای به گۆڕانی بارودۆخی سه‌رده‌م نه‌ده‌كرد، و خه‌ريكی پێشبڕكێ بوو له‌گه‌ڵ زه‌مه‌ن بۆ دروست كردنی بۆمبی ئه‌تۆمی. پشتگيری عه‌ره‌به‌كانی بۆ "قادسيه‌كه‌ی" و هه‌وڵه ئه‌تۆميه‌كانی به ئه‌ركی سه‌رشانی "برا عه‌ره‌به‌كانی" ده‌زانی. له مه‌ودای شه‌ڕی ئێران دا، ڕژێمی سه‌ددام ساڵانه پازده بليۆن دۆلاری له سعوديه و كوه‌يت قه‌رد ده‌كرد، هه‌تا بڕه‌كه‌ی گه‌يشته سه‌دو بيست (١٢٠) بليۆن. هه‌شتا (٨٠)ی له سعوديه و چل (٤٠)ی له سه‌ر شێوه‌ی نه‌وت له كوه‌يت وه‌رگرتبوو. سعوديه ئاماده‌بوو له قه‌رده‌كانی خۆش ببێ و بيكاته "دياری" بۆ خه‌ڵكی عيراق، به‌ڵام كوه‌يت ده‌ڕنه‌گه‌ی داگرتبوو و داوای ده‌كرده‌وه.\nسه‌ددام وای ده‌رده‌خست كه ده‌يه‌وێ له بودجه‌ی عيراق، كه ساڵانه نزيكه‌ی سێزده (١۳) بليۆن دۆلار بوو، نۆ (۹) بليۆن له دروست كردنه‌وه‌ی ژێرخانی عيراق سه‌رف بكات و چوار (٤) بليۆنيش بۆ قه‌رزدانه‌وه بێ. به‌ڵام به ئيعلانی ڕه‌سمی، مه‌سره‌فی ڕژێمی عيراق له ساڵی ١۹٨۹دا بيستوچوار (٢٤) بليۆن دۆلار بوو، و قه‌رده‌كه‌شی هه‌شتا (٨٠) بليۆن بوو. دياره كه پاره‌ی سعودی و كوه‌يتی به قه‌رز دانه‌ده‌نا، به‌ڵكو به حيسابی ئه‌و له‌به‌رامبه‌ر خوێنی عيراقيه‌كان بوو، چونكه له جياتی ته‌واوی ئوممه‌ی عه‌ره‌بی شه‌ڕی "فارسه مه‌جوسه‌كانی" پێ كردوه.\nته‌بخه‌ی گورگ بۆ ڕێوی\nسه‌ددام ده‌يزانی كه‌و خه‌ريكه ته‌بخه‌يه‌كی نێوده‌وڵه‌تی وا له‌دژی ئه‌نجام ده‌درێ، و له‌وانه‌يه بيانگه‌يه‌كی بۆ بدۆزنه‌وه بۆ ئه‌وه‌ی به‌وزوانه زه‌فه‌ری پێ ببه‌ن. وايده‌زانی ئيسرائيل به‌ته‌مای لێدانيه‌تی و ئه‌مه‌ريكيه‌كان و به‌ريتانيه‌كان ڕێگه‌ی بۆ خۆش ده‌كه‌ن، و ڕێگه‌ی هێنانی ته‌كنۆ‌لۆجيای نوێی لێ ده‌گرن، وه عه‌ره‌به دراوسێكانيش (به تايبه‌تی كوه‌يت) يارمه‌تيان ده‌ده‌ن به‌وه‌ی كه ئابووری عيراق بنكۆڵ ده‌كه‌ن. بۆيه، ويستی ده‌سپێشكه‌ری بكات و كرژيه‌كی وا دروست بكات كه درواسێكانی مه‌منون بن و به كه‌م ڕازی ببن.\nله كۆبوونه‌وه‌يه‌كی لوتكه‌ی وڵاته عه‌ره‌بيه‌كان، له به‌غدا له مايۆی ١۹۹٠، سه‌ركرده‌كان دانيان به‌وه دانابوو كه كوه‌يت نه‌وتی زياتر له به‌شه دياريكراوه‌كه‌ی خستۆته بازاڕ و نرخی نه‌وتی هه‌رزان كردوه و بودجه‌ی خۆی نيواو نيو زياد كردوه، هاوكات ئاماده‌ش نيه يارمه‌تی عيراق بدات. سه‌دداميش له‌و كۆبوونه‌وه‌يه ده‌يويست كه پشتگيری هه‌ندێ له سه‌ركرده‌كان بۆ خۆی ڕاكێشی و كوه‌يت عه‌زل بكات، به‌ڵام له‌وێ بۆی ده‌ركه‌وت كه عه‌ره‌به سه‌ر به ئه‌مه‌ريكيه‌كان به‌شدارن له ته‌بخه نێوده‌وڵه‌تيه‌كه. بۆيه له يه‌كێك له په‌يامه‌كانيدا له‌و كۆبوونه‌وه‌يه گوتی كه "ئيعلانی شه‌ڕ و پڕۆسه‌ی شه‌ڕ كردن هه‌ر به له‌شكر و كوشتن و بڕين نيه، به‌ڵكو به ڕێگه‌ی ئابووريش ئه‌نجام ده‌درێ".\nكوه‌يت له‌و كاته‌دا خه‌ريكی موغازه‌له و دڵ ڕازی كردنی ئێران بوو و له عيراق بێ منه‌ت بوو. له مانگی يۆنيۆ دابوو كه (مه‌جليس قياده‌ی سه‌وره) بڕياری دا كه داوای بڕی دوو بليۆن و چوارسه‌د مليۆن (٢٤٠٠ مليۆن) دۆلار له كوه‌يت بكات له بڕی ئه‌و "نه‌وته عيراقيه"ی كه له زاركی (ڕه‌تگه)ی بيری (ڕومه‌يله) ده‌ری ده‌هێنێ، به‌و بيانگه‌يه‌ی كه ڕومه‌يله هی عيراقه و چه‌ندين ساڵه كوه‌يت نه‌وته‌كه‌ی ده‌بات. هه‌ڵبه‌ت ئه‌وه موفاجه‌ئه بوو بۆ كوه‌يت و بووه مايه‌تی ته‌نگاوی عه‌ره‌به‌كان. له‌و كاته به‌ولاوه، كوه‌يتيه‌كان بڕياريان دا به هيچ شێوه‌يه‌ك يارمه‌تی عيراق نه‌ده‌ن و سعوديه بڕياری دا پشتگيری له هه‌ڵوێست و ڕه‌فتاری كوه‌يت بكات له دژی ڕژێمی سه‌ددام. له ۹ی يۆليۆدا (شا فه‌هد) و (ئه‌ميری قه‌ته‌ر) له ته‌له‌فۆنێكی نێوانياندا هێرشيان بردبووه سه‌ر ڕه‌فتاری سه‌ددام، به‌و تاوانه‌ی كه خه‌ريكه تووشی شه‌ڕی ئيسرائيليان بكات.\nهه‌ر ڕۆژه‌ی سه‌ددام بيرۆكه‌يه‌كی تازه‌ی بۆ ده‌هات و په‌يامێكی نوێی ده‌نارد و تاكتيكێكی نوێی به‌كار ده‌هێنا. دوای داواكردنی نه‌وتی ڕومه‌يله، ئه‌وجاره داوای خاكی ڕومه‌يله‌ی ده‌كرد له بڕی پاره‌ی نه‌وته‌كه‌ی. له ١٧ی ته‌مموزدا، له بيره‌وه‌ری كوده‌تای به‌عس، سه‌ددام گوتی كه‌وا "ئه‌گه‌ر به قسه‌كردن نه‌توانين خۆمان بپارێزين، ئه‌وا به كاری پێويست مافی خۆمان وه‌رده‌گرين". مه‌به‌ستشی له‌وه ئه‌نجامدانی كاری سوپايی بوو، و دياره بيری له‌وه كردبووه‌وه كه ڕومه‌يله داگير بكات و بگره له‌گه‌ڵيشيدا هه‌ردوو جه‌زيره‌ی (بوبيان) و(وه‌ڕبا)ش بگرێ، كه عيراق ده‌مێك بوو به هی خۆی ده‌زانین و داوای ده‌ركردن. له ١٨ی يۆليۆ حكومه‌تی كوه‌يت وه‌ڵامی سه‌ددامی به‌و‌ه دايه‌وه كه‌وا كوه‌يت بڕوای به خۆيه‌تی و له هه‌ڕه‌شه‌ی ئه‌و جۆره ناترسێ.\nله‌شكركێشی بۆ زيادكردنی نرخی نه‌وت\nله نێوان ١٧ی ته‌مموز و ٢١ی ته‌مموز، سه‌ددام بڕی سی (۳٠) هه‌زار سه‌ربازی نارده سه‌ر سنووری كوه‌يت، كه بووه هۆی كرژتر بوونی باره‌كه. هه‌موو لايه‌ك ئه‌و جموجۆڵه‌ی سه‌ددامی به په‌يامێك زانی كه‌وا دياره مه‌به‌ستی ئه‌وه‌يه كه‌وا، به‌ر له كۆبوونه‌وه‌كه‌ی (ئۆپێك)ی ٢٧ی يۆليۆ له شاری (جنێف)، فشار بخاته سه‌ركۆمه‌ڵگای جيهانی بۆ خاتری به‌رزكردنه‌وه‌ی نرخی نه‌وت. له جنێف، وه‌فدی عيراقی پێی له‌سه‌ر زياد كردنی نرخی به‌رميلی نه‌وت له ١٨ دۆلاره‌وه بۆ ٢٥ دۆلار داگرت. دوای گفتوگۆيه‌كی زۆر، بڕيار له‌سه‌ر نرخی ٢١ دۆلار درا، ئه‌ويش له‌به‌ر ئه‌وه‌ی سعوديه به له‌وه به‌رزتر ڕازی نه‌ده‌بوو. وه بڕياريش درا كه‌وا ڕۆژانه، له ٢٢ مليۆن و نيو به‌رميل نه‌وت زياتر هه‌ڵنه‌هێنجرێ. ئه‌وه‌ی سه‌ددام ويستی و شه‌ڕی بۆ ده‌كرد ده‌ستی كه‌وت، بۆيه ده‌بوايه ده‌ست له كوه‌يت هه‌لبگرێ و له‌شكره‌كه‌ی بكشێنێته‌وه. به‌ڵام نه‌خێر، به گوێره‌ی سه‌ته‌لايته ئه‌مه‌ريكيه‌كان، سه‌ربازه‌كانی عيراقی هه‌ر له جێگه‌ی خۆيان بوون و ژماره‌شيان ڕووی له زيادی بوو. ئيتر بار و دۆخ هه‌ر به كرژی مايه‌وه. چه‌ندين سه‌ركرده‌ی عه‌ره‌ب كه‌وتنه ناوبژیكردن له نێوان عيراق و كوه‌يت، به‌ڵام سه‌ددام توانی ده‌سخه‌ڕۆيان بدات.\n(حوسنی موباره‌ك)ی سه‌رۆكی (ميسر) چوه به‌غدا و به ڕاسته‌و خۆيی له سه‌ددامی پرسی ئايا نيازی داگير كردنی كوه‌يتت هه‌يه؟ سه‌دداميش له وه‌ڵامدا گوتی "نه‌خێر، به‌ڵام ئه‌وه به كوه‌يتيه‌كانی مه‌ڵێ". "هه‌تا كاری ديپلۆماسی له گه‌ڕدا بێ و گرفته‌كان چاره‌سه‌ر بكات، پێويست به كاری عه‌سكه‌ری ناكات". حوسنی موباره‌كيش له‌وێوه چووه كوه‌يت و كتومت ئه‌و ووشه دڵنيا كه‌ره‌وانه‌ی پێ گه‌ياندن.\nدياره كه‌وا به‌ريتانيا و ئه‌مه‌ريكاش له‌و بڕوايه‌دا نه‌بوون كه سه‌ددام ده‌ستپێشكه‌ری بكات و بوێری هه‌ڕه‌شه ناماقوڵه‌كانی ئه‌نجام بدات. مارگرێت ثاتچه‌ر، ئه‌ميری كوه‌يتی هان ده‌دا كه نه‌رمی بۆ سه‌ددام نه‌نوێنێ و له ڕووی هه‌ڕه‌شه‌كانيدا خۆ گر و بێ منه‌ت بێ چونكه كوه‌يت "بێ كه‌س نيه". (ياسر عه‌ره‌فات)، وه‌ك عاده‌تی كۆنی، خۆی بۆ ناوبژی كردن هێنايه پێش و چوه كوه‌يت. ئه‌ميری كوه‌يت حه‌زی به ديده‌نی عه‌ره‌فات نه‌ده‌كرد، به‌ڵام سه‌عد عه‌بدوڵلا كۆنه دۆستی بوو. كاتی خۆی، له "ئه‌يلولی ڕه‌ش" (ايلول الاسود، ساڵی ١۹٧٠) عه‌ره‌فات ده‌وره درابوو به هێزی ئوردونی و كوژرانی موحه‌قه‌ق بوو، له‌وكاته‌دا سه‌عد عه‌بدوڵلا چه‌ند كه‌سێكی ديپلۆماتی بۆ نارد و به جل و عه‌بای ژنان عه‌ره‌فاتيان له فه‌له‌ستين هێنايه ده‌ره‌وه و ڕزگاریان كرد. عه‌ره‌فات یه‌و چاكه‌يه‌ی هه‌ر له چاو بوو. له سه‌ردانه‌كه‌ی ئه‌وجاره‌يدا، عه‌ره‌فات چاوی به سه‌عد عه‌بدوڵلا كه‌وت، و خه‌ريك بوو دڵی نه‌رم ده‌كرد بۆ ئه‌وه‌ی كوه‌يت له گه‌ل سه‌ددام سازش بكات. له ناوه‌ڕاستی قسه‌كانياندا بوون كه كارمه‌ندێكی كۆشكه‌كه هات و وه‌لی عه‌هدی بانگ كرد‌ه لايه‌ك و گوتی ته‌له‌فۆنێكی به په‌له هه‌يه ده‌بێ وه‌ری بگری. ئه‌وه مارگرێت ثاتچه‌ر بوو له سه‌ر ته‌له‌فۆن و به وه‌لی عه‌هدی گوت نه‌كه‌ن به قسه‌ی عه‌ره‌فات هه‌ڵبخه‌ڵه‌تێن و نه‌رمی بنوێنن، چونكه سه‌ددام ناتوانی ده‌ستتان بۆ ببات، و به‌ريتانيا و ئه‌مه‌ريكا له‌گه‌ڵتانه. وه‌لی عه‌هد ئه‌و قسانه‌ی به عه‌ره‌فات گووت و به ده‌ستی به‌تاڵ نارديه‌وه لای سه‌ددام.\nگه‌مه‌ی ئه‌مه‌ريكا و سه‌ددام\nسه‌ددام دڵنيا بوو له‌وه‌ی كه له‌مانگی ئۆگه‌ست دا ئه‌مه‌ريكا له‌شكری ده‌هێنێته ناو كوه‌يت بۆ پاراستنی وڵاته‌كه، هه‌روه‌ك كاتی خۆی له سه‌رده‌می عه‌بدولكه‌ريم قاسم (له ١۹٦١) به‌ريتانيا له‌شكری نارده هه‌مان وڵات بۆ پاراستنی. ئه‌و زانياريه‌شی له سه‌رۆك وه‌زيرانی پاكستان (بێنه‌زير بۆتۆ) ده‌ست كه‌وتبوو. بۆتۆ به‌ر له دوو هه‌فته، بۆ ناوبژيكردن، سه‌ردانی عيراق و كوه‌يتی كردبوو. كه ئه‌مه‌ريكيه‌كان ئه‌و نهێنی دركاندنه‌ی بێنه‌زيريان بيسته‌وه (له دوای داگير كردنی كوه‌يت) تووڕه بوون، و (ڕۆبه‌رت ئۆكلی) باڵوێزی ئه‌مه‌ريكيان له ٨ی ئۆگه‌ست دا نارده لای (ئيسحاق خان)ی سه‌رۆك كۆماری پاكستان، و داوايان لێ كرد كه بێنه‌زير له پۆسته‌كه‌ی ده‌ربكات. پێنج كاتژمێر له‌دوای ئه‌و سه‌ردانه‌ی باڵوێز بۆ لای ئيسحاق خان، بێنه‌زير بۆتۆ له سه‌رۆك وه‌زيرايه‌تی ده‌ركرا.\nله ٢٥ی يۆليۆی ١۹۹٠، باڵوێزی ئه‌مه‌ريكی (ئه‌پريل گلاسپی) به ته‌نيا چوه كۆشكی سه‌ددام و له ژوورێكی داخراودا به سه‌ددامی گوت:\n"ئيمه ته‌عاتوفمان له‌گه‌ڵ داواكانت هه‌يه سه‌باره‌ت به زياد كردنی نرخی نه‌وت، كه ئه‌وه‌يش بوه‌ته هۆی كرژيتان له‌گه‌ڵ كوه‌يت"..... "حكومه‌تی ئه‌مه‌ريكی هيچ بۆ چوونێكی سه‌باره‌ت به گرفتی نێوان (عه‌ره‌ب و عه‌ره‌ب) نيه. وه جه‌يمس به‌يكه‌ر داوای لێ كردوم كه پێتان ڕابگه‌يه‌نم كه‌وا ئه‌مه‌ريكا، هه‌روه‌ك ساڵانی شه‌سته‌كان، په‌يوه‌ندی به كێشه‌ی نێوان عيراق و كوه‌يته‌وه نيه".\nبه‌و وشانه‌ی گلاسپی، سه‌ددام زه‌رده‌خه‌نه‌يه‌كی هاته سه‌ر لێوی، و دوايی ده‌ركه‌وت كه‌وا ئه‌و وشانه‌ی به لايتی سه‌وز له‌قه‌له‌م داوه.\nله‌وه ده‌چێ كه‌وا هه‌تا ئه‌و كاته‌ش سه‌ددام بيری له داگير كردنی ته‌واوی كوه‌يت نه‌كردبێته‌وه، به پێشبينی ئه‌مه‌ريكی و موخابه‌راتی ڕۆژئاواييه‌كان، له‌وه ده‌چوو كه سه‌ددام بيه‌وێ ڕومێله و جه‌زيره‌كانی بوبيان و وه‌ڕبا وه‌ك نێچيرێكی ئاسان به ئه‌سير بگرێ و له بڕی ئه‌نجامدانی چه‌كی ئه‌تۆمی و پوچه‌ڵ كردنه‌وه‌ی پيلانه ده‌ره‌كيه‌كاندا بيانگۆرێته‌وه. ڕه‌نگه ئه‌مه‌ريكا ئه‌وه‌ی پێ ناخۆش نه‌بووبێ، هه‌تا به هۆيه‌وه هێرش بكاته سه‌ر عيراق و هێزی سوپايی و چه‌كی كيميايی و توانای له‌شكره‌كه‌ی هه‌ڵته‌كێنی، و ئه‌گه‌ر بۆشی كرا ڕژێمه‌كه‌يش به ديكتاتۆرێكی تر بگۆڕێ.\nئيهانه‌ی سه‌دام و دوابڕياره‌كه‌ی\nله ٢٨ی يۆليۆدا قه‌ول بوو وه‌فدی عيراقی و كوه‌يتی له شاری (جه‌دده) يه‌كتری ببينن، به‌ڵام سه‌ددام ئومێدی به‌و دانيشتنه نه‌بوو و ده‌يزانی هيچ له باره‌كه و بابه‌ته‌كان ناگۆڕی. سه‌ددام كۆبوونه‌وه‌كه‌ی دوا خست بۆ ۳١ی يۆليۆ، و له‌و نێوانه‌شدا ژماره‌ی له‌شكره‌كه‌ی سه‌ر سنووری كوه‌يتی گه‌يانده سه‌د هه‌زار. سه‌ددام خه‌ريك بوو دڵنيا ده‌بوو له‌وه‌ی كه ئه‌و فشارانه ده‌بنه هۆی ئه‌وه‌ی كه كوه‌يت هه‌موو داواكاريه‌كانی عيراق جێبه‌جێ بكات. ليسته‌ی داواكانی عيراقيش بريتی بوون له‌وه‌ی كه چيتر كوه‌يت نه‌وتی زێده هه‌لنه‌هێنجێ، له قه‌رده‌كان خۆش ببێ، و بيره نه‌وته‌كانی ڕومێله بداته‌وه عيراق، و بڕی دوو بليۆن و نيو دۆلار له تۆڵه‌ی زه‌ره‌ری پێشتر بداته عيراق.\nله ۳١ی يۆليۆ، سه‌ددام وه‌فدێكی سێ كه‌سی به سه‌رۆكايه‌تی (عێزه‌ت دووری) و به ئه‌ندامێتی (سه‌عدون حه‌مادی) و (عه‌لی حه‌سه‌ن ئه‌لمه‌جيد) نارده كۆبوونه‌وه‌كه‌ی جه‌دده. كوه‌يتيش (سه‌عد عه‌بدوڵڵا سالم ئه‌لسه‌باح)ی نارد. وه‌فدی عيراقی، سه‌ره‌ڕای ده‌م شڕی ئه‌ندامه‌كانی، له سه‌ره‌تادا نه‌رم بوو و له‌وه ده‌چوو ته‌عليماتی سه‌دداميان پێ بووبێ كه‌وا بۆ ڕێك كه‌وتن هه‌وڵده‌ن. عێزه‌ت داوای لێخۆشبوونی قه‌رده‌كان و زيادكردنی نرخی نه‌وتی كرد، و چاوه‌ڕێی وه‌ڵام بوو. به‌ڵام سه‌عد عه‌بدوڵڵا زۆر به ووشكی و مه‌غروريه‌وه گوتی كوه‌يت ئه‌مه‌ريكا و به‌ريتانيا و سعوديه‌ی له پشته، و ئاماده نيه بلۆفی ئێوه قه‌بووڵ بكات. ته‌نيا عه‌لی حه‌سه‌ن ئه‌لمه‌جيد، وه‌ك عاده‌تی خۆی، به ڕه‌قی وه‌ڵامی ده‌دايه‌وه، ده‌نا وه‌فدی عيراقی پشووی درێژ بوو. له ته‌واوی ئه‌و ڕۆژه‌دا گفتوگۆكان به هيچ ئه‌نجامێك نه‌گه‌يشتن.\nله ڕۆژی دووه‌مدا (له به‌يانيه‌كه‌ی يه‌كی ئۆگه‌ست)، كۆبوونه‌وه ده‌ستی پێ كرده‌وه، و عه‌لی حه‌سه‌ن ئه‌لمه‌جيد گوتی عیڕاق له دژی مه‌ترسی ئێرانی به‌رگری له كوه‌يت كردوه، بۆيه موسته‌هه‌قی قه‌ره‌بوو كردنه‌وه‌يه. سه‌عد عه‌بدولڵا گوتی "بۆ ناچی له ئاوی ده‌ريا بخۆيته‌وه؟" به‌وه، گفتوگۆكه بووه ده‌مه‌قاڵی، ئه‌وجا بووه شه‌ڕه بازوو. دوو وه‌فده‌كه له‌يه‌ك هه‌لسان به نيازی تێك به‌ربوون و پێك دادان. ناوبژيكه‌ر و پاسه‌وانه سعوديه‌كان لێكيان كردنه‌وه و دايان نيشاندنه‌وه. له گه‌رمه‌ی ئه‌و شه‌ڕ و ناوبژيه‌دا بوون كه عه‌لی حه‌سه‌ن گووتی عيراق له‌به‌ر شه‌ڕی عه‌ره‌ب وا فه‌قير بووه، و بايی ئه‌وه‌نده‌ی نيه كه خواردنی ميلله‌ته‌كه‌ی مسۆگه‌ر بكات. سه‌عد عه‌بدوڵڵا گوتی: "بۆ ناچن ژنه‌كانيان بنێرنه ده‌ره‌وه، بۆ سه‌ر جاده‌كان، هه‌تا پاره‌يان پێ په‌يدا بكه‌ن". ئه‌وانه‌ی له‌و ژووره دانيشتبوون هه‌موويان زانيان ئه‌وه ئيشاره‌ته بۆ ئه‌و حيكايه‌ته‌ی كه گوايه دايكی سه‌ددام به حه‌رامی سكی به سه‌ددام پڕ بووه.\nدانيشتنه‌كه به‌وه كۆتايی هات و وه‌فدی عيراقی گه‌ڕايه‌وه به‌غدا و سه‌رگوزه‌شته‌ی كۆبوونه‌وه‌كانی بۆ سه‌ددام گێڕايه‌وه. سه‌ددام گه‌يشته ئه‌وپه‌ڕی تووڕه‌يی و هه‌لچوون و گوتی " نابێ ئيمشه‌و ئه‌مير له سه‌ر جێگای خۆی بنوێ". هه‌ر له‌وێ بڕياری كۆتايی بۆ هێرش كردن دا، به‌ڵام له‌جياتی ئه‌وه‌ی له‌شكره‌كه‌ی هه‌تا بيره نه‌وته‌كانی ڕومه‌يله و جه‌زيره‌كانی بوبيان و وه‌ڕبا بنێری، هه‌تا كۆشكی ئه‌ميری ناردن. شايانی باسه كه ته‌نيا چوار كه‌س له‌و بڕياره‌ی سه‌ددام ئاگادار بوون: خۆی و عه‌لی حه‌سه‌ن ئه‌لمه‌جيد، و حوسێن كاميل ئه‌لمه‌جيد و سه‌بعاوی ئيبراهيم. وه‌زيری به‌رگری هه‌تا دوای داگير كردنی كوه‌يت ئاگادار نه‌كرا بوو.\nداگير كردنی كوه‌يت\nگه‌ردی به‌يانيه‌كه‌ی، له نێوان كاتژمێری دووی سه‌رله‌به‌يانی ڕۆژی ٢ی مانگی ئۆگه‌ستی ١۹۹٠، كوه‌يت و باقی دونيا به ڕاچله‌كاوی له‌خه‌و هه‌ڵسان و هه‌واڵی گه‌يشتنی هێزه زه‌مينی و ئاسمانيه‌كانی سه‌دداميان بۆ ناو شاری كوه‌يت پێ گه‌يشت. سه‌د هه‌زار سه‌رباز و سێ سه‌د ده‌بابه به خێرايی كه‌وتنه پێشبڕكێ بۆ كوه‌يتی پايته‌خت و له مه‌ودای سێ كاتژمێردا، گه‌يشتنه سه‌ر كۆشكی ئه‌مير، كه ئه‌ويان پێش چه‌ند ده‌قيقه‌يه‌ك ڕای كردبوو. ئه‌مير و ته‌واوی بنه‌ماڵه‌كه‌ی و وه‌زيره‌كان به ليمۆزينه‌كانيان، به خوڵام و شوفێره‌وه، ڕايان كرده سعوديه، ته‌نيا زڕبراكه‌ی ئه‌مير (فهد الاحمد الصباح) نه‌بێ كه له كۆشكی (ده‌سمان) كه‌وته به‌رگری، و هه‌ر له‌وێ كوژرا. هێزه شازد‌ه هه‌زار سه‌ربازيه‌كه‌ی كوه‌يت توانای هيچ به‌رگريه‌كی نه‌بوو و له مه‌ودای چه‌ند كاتژمێرێكدا هه‌موو كوه‌يت كه‌وته ژێر ده‌سه‌ڵاتی سه‌ددام و خه‌ڵكه‌كه‌ی كه‌وتنه ژێر مه‌رحه‌مه‌تی داپڵۆسينی ڕژێم، و ماڵ و مولكيان كه‌وته به‌ر تاڵانی تاڵانكه‌ران.\nئه‌ميری كوه‌يت و‌ه‌ك په‌ناهه‌نده‌يه‌ك هانای برده به‌ر پاڵپشته ئه‌مه‌ريكی و به‌ريتانی و عه‌ره‌به‌كانی. به‌خۆی و به شای سعوديه، به‌ڵێنی هه‌ڵگرتنی مه‌سره‌فی له‌شكر و خه‌رجيه‌كانی پڕۆسه‌ی ڕزگار كردنی كوه‌يتیان (به زياده‌وه) دا. ئه‌وه بوو سه‌رۆك بوش هاته فريای كوه‌يت و توانی هێزێكی سێچاره‌گه مليۆنی له ۳٥ ده‌وڵه‌تی هاوپه‌يماندا پێك هێنا. له‌وانه، زۆربه‌يان كۆنه برا و كۆنه پشتگير و كۆنه هه‌واداری سه‌ددام بوون. ته‌نيا فه‌له‌ستينيه‌كان و ئوردون و يه‌مه‌ن پاڵيان به دۆڕاو دا، ئه‌وانی تر بازيان دايه سه‌ر قافله‌ی سه‌رۆك بوش. (جه‌يمس به‌يكه‌ر)ی وه‌زيری ده‌ره‌وه‌ی ئه‌مه‌ريكی ڕۆڵێكی مه‌زنی بينی له پێك هێنانی ئه‌و هاوپه‌يمانيه. وه‌ك پارێزه‌ر و وه‌ك بيزنيسمانێك، كه‌وتبوه گفتوگۆ، و توانی چه‌ندين وڵاتی دوژمنی ته‌قليدی ئه‌مه‌ريكی بهێنێته سه‌ر خه‌ت، و له بڕی به‌شداريشيان به‌ڵێنی پاداشتیان پێ بدات. هه‌يان بوو پاره‌ی درايه (ميسر و زۆربه‌ی وڵاته هه‌ژاره‌كان)، هه‌يانبوو به‌ڵێنی كۆنتراكتی دروستكردنه‌وه‌ی كوه‌يتی پێ درا (زۆربه‌ی وڵاته پيشه‌سازيه‌كان). هه‌شبوو (بۆ نموونه ميسر) ده‌رگای كوه‌يت و سعوديه‌یان بۆ كرايه‌وه بۆ ناردنی سه‌دان هه‌زار كرێكار و خاوه‌ن پيشه‌ی تر له شوێنی كرێكار و خاوه‌ن پيشه فه‌له‌ستينی و ئوردونی و يه‌مه‌نيه‌كان (له دوای ڕزگار كردنی كوه‌يت چوارسه‌د هه‌زار كه‌سی عيراقی و فه‌له‌ستينی له كوه‌يت ده‌ركران و ميسری و بيانی ئاسيه‌وی جێگه‌يان گرتنه‌وه). هه‌شيانبوو كه ئه‌مه‌ريكا چاوپۆشی له پێشێل كردنی مافی مرۆڤی كه‌مه نه‌ته‌وه‌كانيانی كرد (بۆ نموونه له چين و سۆڤيه‌ت و وڵاته ديكتاتۆره‌كانی تر) كه پێشتر ئه‌مه‌ريكا ئه‌و كارانه‌ی ده‌قۆسته‌وه بۆ فشار و به‌رامبه‌ركێی سياسی.\nڕزگار كردنی كوێت و هاندانی ڕاپه‌ڕين\nله پازده‌مين ڕۆژی مانگی يه‌نايه‌ری (كانونی دوه‌می) ساڵی ١۹۹١دا سه‌رۆكی ئه‌مه‌ريكا (جۆرج بوش)ی يه‌كه‌م، به‌يانی به‌رپا كردنی (ئۆپه‌راسيۆنی دێزه‌رت ستۆرم، عمليه عاصفه الصحراء) ده‌ركرد بۆ ده‌رپه‌ڕاندنی له‌شكری ڕژێمی سه‌ددام له (كوه‌يت)ی داگير كراودا. له‌و به‌يانه‌دا سه‌رۆك بوش ڕووی په‌يامی كرده خه‌ڵكی ناو عيراق و به ڕاسته‌وخۆيی هانی دان كه "چاره‌نوسی خۆيان و وڵاتيان بگرنه ده‌ست، و له ڕژێم ڕاست ببنه‌وه و سه‌ددام وه‌لاوه بنێن". ئه‌و سێ مانگه‌ی به‌دوای ئه‌و به‌يان و بانگه‌وازه داهاتن، پڕ له ڕووداو و  كاره‌ساتی چاره‌نووس ساز بوون بۆ هه‌موو عیڕاقيه‌ك، به كوردی باشووره‌وه.\nله پاشنيوه‌ڕۆی ١٦ی يه‌نايه‌ر، (ته‌ياره‌يه‌كی B52) له ئه‌مه‌ريكاوه هه‌ڵسا و له كاتژمێر دوو و نيوی سه‌رله‌به‌يانی ١٧ی يه‌نايه‌ر (به ته‌وقيتی به‌غدا) گه‌يشته سه‌ر شاری به‌غدا. ئه‌وه‌ش به ڕ‌ه‌سمی به كاتی ده‌سپێكردنی شه‌ڕ حيساب كرا. له‌و كاته‌وه، هاوپه‌يمانه نێوده‌وڵه‌تیه‌كان بۆ ماوه‌ی چه‌ند هه‌فته‌يه‌ك به بێ ووچان و بێ وه‌ستان، كه‌وتنه بۆمباباران و هه‌ڵته‌كاندنی ژێرخانی عه‌سكه‌ری و ستراتيژی عيراقی. دوايی، له ٢٤ی فێبروه‌ری، به له‌شكرێكی زه‌مينی له‌بن نه‌هاتوو و له هێرشێكی خێراو كوشنده‌دا، كوه‌يت يان له ماوه‌يه‌كی قياسيدا، به‌ر له يه‌كی مارت، ڕزگار كرد. له سه‌د كاتژمێری يه‌كه‌مدا، سه‌دوحه‌فتا هه‌زار سه‌ربازی عيراقی ئه‌سير كران. له‌شكری هاوپه‌يمانه‌كان گه‌يشتبووه ناوه‌وه‌ی عيراق و هێشتا سه‌ددام نه‌يده‌زانی گه‌يشتوون. تاريكاييه‌كی (ته‌عتيمێكی) ڕۆژنامه‌وانی مه‌زن له‌سه‌ر هه‌واڵه‌كان دانرابوو و بۆ ماوه‌ی سێ ڕۆژ ڕاستيان به كه‌س نه‌ده‌گوت. سه‌ددام ئه‌مری به له‌شكره‌كه‌ی دا بۆ كشانه‌وه، و له نه‌ته‌وه يه‌كگرتوه‌كانيش ڕه‌زامه‌ندی خۆی ده‌ربڕيبوو به شه‌ڕ ڕاگرتن، به‌ڵام هێزه‌كانی ژێر فه‌رمانده‌ی (نۆرمان شوارتزكۆپف) به‌رده‌وام به دوويانه‌وه بوون و لێيان ده‌دان.\nله‌شكری شكاو و سه‌ر لێشێوای عيراقی، له ڕاكردن به‌ولاوه هيچی تری له ده‌ست نه‌ده‌هات. له پشتيه‌وه ڕووی لوله‌ی تۆپ و ده‌بابه‌كانی هاوپه‌يمانانی تێ كرابوو، له ئاسمانه‌وه بۆمبای فڕۆكه‌كانی به‌سه‌ردا ده‌باری، و له ديوی عيراقيشدا ڕژێمێكی زالم و دڕنده و په‌شۆكاو چاوه‌ڕێی بوو. له‌و ساته‌دا، پێشبينی له‌وه ده‌كرا كه‌وا له‌شكری ئه‌مه‌ريكی هه‌تا به‌غدا به دوای عيراقيه‌كان بكه‌وێ و ڕژێم بڕوخێنێ. هاوكات، چاوه‌ڕێی ئه‌وه‌ش ده‌كرا كه‌وا خه‌ڵكی ناڕه‌زای شاره شيعی و كورديه‌كان فڕسه‌تی شكستی ڕژێم بقۆزنه‌وه و ڕاپه‌ڕن بۆ ئه‌وه‌ی عيراق له ڕژێمی سه‌ددام ڕزگار بكه‌ن.\nهه‌ڵوێستی سه‌رۆك بوش و پڕۆپاگه‌نده‌ی ئه‌مه‌ريكی وای ده‌گه‌ياند كه‌وا ئه‌مه‌ريكا پشتگيری له ڕوخاندنی ڕژێم ده‌كات. سه‌ددام خۆيشی، به‌ر له هێرشه‌كه، ده‌يزانی كه ئه‌مه‌ريكيه‌كان مه‌به‌ستيان لادان و ڕوخانيه‌تی، بۆيه له لای (جۆرج حه‌به‌ش) گوتبووی "ده‌زانم ئه‌وانه به‌دوای كوه‌يته‌وه نين، به‌لكو به دوای منه‌وه‌ن، منيش چاوه‌ڕێ ناكه‌م كه بمخۆن، به‌ڵكو پێش ئه‌وه‌ی بمخۆن ده‌يانخۆم". له ڕۆژی ٢٤ی فێبروه‌ری ١۹۹١دا، واته له‌گه‌ڵ ده‌ستپێكردنی هێرشی زه‌مينی، (سه‌لاح عومه‌ر ئه‌لعه‌لی) كۆنه ئه‌فسه‌ری له‌شكری كۆماريی عيراق له ڕاديۆی (ده‌نگی عيراقی ئازاد) دا بانگه‌وازێكی هانده‌ری خوێنده‌وه و تێيدا گووتی: "ئه‌ی ڕۆڵه‌كانی ديجله‌و فورات، ته‌نيا ڕێگه‌ی له‌به‌رده‌متانه بۆ ڕزگاربوون له مردن و هێرشی بێگانه و بۆ به‌رگری له خاكی وڵات، ئه‌وه‌يه كه له دژی ديكتاتۆر و عه‌سابه‌ی تاوانكاران ڕاپه‌ڕن.....". بنكه‌ی ڕاديۆی ده‌نگی عيراقی ئازاد له سعوديه بوو و به پاره و سه‌رپه‌رشتی ڕاسته‌وخۆی (سی ئای ئه‌ی، CIA) به‌ڕێوه ده‌چوو، وه بانگه‌وازه‌كانی ڕه‌نگدانه‌وه‌ی ويستی سی ئای ئه‌ی و ئيداره‌ی ئه‌مه‌ريكی بوو. ئه‌و جۆره بانگه‌وازه، هه‌نده‌ی تر زه‌مينه‌ی بۆ به‌رپابوونی ئاگری ڕاپه‌ڕين خۆش كردبوو، و كار له‌سه‌ر فتيل مابووه‌وه.\nفتيلی ڕاپه‌ڕين له ڕۆژی يه‌كه‌می مانگی مارت (ڕۆژی دوای مۆركردنی ئاگربه‌ستی عيراق و هاوپه‌يمانه‌كان)، له سه‌ر ده‌ستی سه‌ربازێكی شيعه‌ی به‌سراييه‌وه گڕی گرت. ئه‌و سه‌ربازه، به سواری ده‌بابه‌يه‌كی T-72، داخی دۆڕان و شكست و ئيهانه كراویی له‌شكره‌كه‌ی به په‌يكه‌ر و سيمبۆله‌كانی ڕژێمدا ده‌ربڕی. سه‌ربازه‌كانی ئه‌وناوه‌ش، به بێ ئه‌وه‌ی بير له ئه‌نجامی ئه‌و كاره بكه‌نه‌وه، ده‌ستيان كرده چه‌پڵه لێدان و هۆسه‌ی عه‌ره‌بی، له دژی سه‌ددام و ڕژێمه‌كه‌ی. به‌وه مه‌شخه‌لی ڕاپه‌ڕين گڕی گرت و له‌مه‌ودای چه‌ند كاتژمێرێكدا ته‌واوی شاری به‌سرا هه‌لسايه سه‌رپێ. خه‌ڵكی به هه‌لهه‌له و هوتاف، هاتنه ده‌ره‌وه و هێرشيان برده سه‌ر زيندان و بنكه‌كانی ده‌زگا ئه‌منيه‌كان و حيزبی به‌عس. زيندانيه‌كانيان ئازاد كرد و ده‌ستيان به‌سه‌ر چه‌ك و ته‌قه‌مه‌نیه‌كی زۆر داگرت. ئه‌وه بووه مايه‌ی هه‌ڵگيرسانی شه‌ڕێكی سه‌ختی خوێناوی له نێوان خه‌ڵك و فيراره عه‌سكه‌ريه ڕقهه‌ڵساوه‌كانی به‌سرا، و چه‌كداره به‌عسيه‌كانی سه‌ر به ڕژێم. به‌سرا ڕزگار كرا، و هه‌واڵ بۆ هه‌موو لايه‌ك ڕۆيشت. له شاری (نه‌جه‌ف) شه‌ڕێكی سه‌خت له ده‌وروبه‌ری مه‌رقه‌دی ئيمامی عه‌لی هه‌ڵگيرسا، و ناوچه‌كه به مه‌رقه‌ده‌كه‌وه كه‌وتنه ده‌ستی ڕاپه‌ڕيوه‌كان. به‌وه ڕاپه‌ڕين، له مه‌ودای چه‌ند ڕۆژێكدا، ته‌وای ناوچه شيعه‌كانی باشووری عيراقی گرته‌وه. شاری (ناسريه) و (كوت) و (عه‌ماره) و (سه‌ماوه) و (كه‌ربه‌لا) و (حيلله) و (ديوانيه) و قه‌زا و ناحيه و گونده‌كانی ئه‌و ناوچانه له دار و ده‌سته‌كانی ڕژێم پاك كرانه‌وه.\nجموجۆڵی ڕاپه‌ڕينی كوردستان له چواره‌م ڕۆژی مانگی مارت، له شاری ڕانيه‌وه ده‌ستی پێ كرد. له ٦ی مارت خه‌ڵكی ڕانيه هه‌ڵيان كوتايه سه‌ر بنكه‌ی حيزبی به‌عس و به‌وه مه‌شخه‌ڵی ڕاپه‌ڕينيان هه‌لگيرساند. له‌مه‌ودای د‌ه ڕۆژدا (هه‌تا ١٤ی مارت)، ته‌واوی شاره‌كانی پاريزگای دهۆك و هه‌ولێر و سلێمانی ڕزگار كران. له هه‌ريه‌كه‌شياندا، خه‌ڵكی شار به منداڵ و ئافره‌ت و لاو و پيره‌وه كه‌وتنه هه‌ڵڵای به‌دوو كه‌وتنی مه‌سئوله‌كانی ڕژێم، و شه‌ڕی به‌عسيه چه‌كداره‌كان. ڕۆڵی پێشمه‌رگه و حيزبه كورديه‌كان زۆر سه‌ره‌كی نه‌بوو، به‌ڵكو كاريان زياتر هی ڕێكخستن و هاندان بوو. به به‌راوردی له‌گه‌ڵ خوارووی عيراق، شه‌ڕه‌كانی شاره‌كانی كوردستان (بێجگه له كه‌ركوك)، سوك و ئاسان و كه‌م خوێن بوون. شاری كه‌ركوك، به زه‌حمه‌ت و به شه‌ڕی خوێناوی پێشمه‌رگه له ڕۆژی ٢٠-٢١ی مارت دا ڕزگار كرا. له دوای سه‌ركه‌وتن، خه‌ڵكی شاره‌كان كه‌وتبوونه تاڵان كردنی بنكه‌كانی ڕژێم و ئاهه‌نگ گێڕان و پيرۆزكردنی ڕزگاربوون.\nسه‌ركه‌وتنه يه‌ك له‌دوای يه‌كه‌كانی ڕاپه‌ڕين و هه‌ڵوه‌شانه‌وه‌ی خێرای سيسته‌می ده‌وڵه‌ت له شاره ڕزگاركراوه‌كاندا، موفاجه‌ئه‌يه‌ك بوو بۆ خه‌ڵكی عیڕاق و ئه‌مه‌ريكيه چاودێره‌كان. به‌ڵام ڕ‌ه‌فتاری ڕاپه‌ڕيوه شيعه‌كانی باشوور كارێكی چاوه‌ڕوان نه‌كراو بوو، و بوه هۆی هه‌ڵوێست گۆڕينی سه‌رۆك بوش و هاوپه‌يمانه عه‌ره‌به‌كانی.\nله سه‌ره‌تادا، ڕاپه‌ڕين به شێوه‌يه‌كی ناڕێك و عيشوائی هاته كايه‌وه، به‌ڵام له دواييدا پاسداری ئێرانی و ئه‌ندامانی (فه‌يله‌قی به‌در) و ڕێكخراوه عيراقيه سه‌ر به ئێرانيه‌كان جله‌وی ڕووداو و سه‌ركردايه‌تی شه‌ڕه‌كانيان گرته ده‌ست. پێشڕه‌و و پاشڕه‌وه ڕاپه‌ڕيوه‌كانی باشووری عيراق وێنه‌ی (ئايه‌توڵڵا خومه‌ينی) و (موحه‌ممه‌د باقر الحكيم) و (باقر الصدر) و مه‌رجه‌عه ئايينيه‌كانیان به‌رز كردبوه‌وه، و به‌و ڕه‌فتاره عه‌مامه‌یه‌كی ئێرانیان خسته سه‌ر جومجومه‌ی ڕاپه‌ڕين. ئه‌مه‌ريكيه‌كان واقيان ووڕما بوو و ترسيان لێ نيشت كه‌وا خه‌ريكه به ده‌ستی خۆيان عيراق ده‌كه‌نه دياريه‌كی پێچراوه و ده‌يخه‌نه باوه‌شی ئێرانێكی توندڕه‌وی ئه‌نتی ئه‌مه‌ريكی. خه‌ريك بوو ڕژێمی سه‌ددام ده‌ڕوخا به‌ر له‌وه‌ی ئه‌مه‌ريكا ئه‌لته‌رناتيڤێكی "پڕۆئه‌مه‌ريكی" بۆ حوكمڕانی عيراق ئاماده بكات. هه‌لبه‌ت بيركردنه‌وه‌كه‌يان له دژی ويستی خه‌ڵكی عیڕاق بوو، به‌ڵام به هه‌ڵه‌دا نه‌چوو بوون.\nله ۹ی مانگی مارت دا، به فڕۆكه‌يه‌كی تايبه‌ت، به پاره‌ی سعودی و به ڕێكخستنی سوری، هه‌شتا كه‌سی سه‌ر به ئۆپۆزيسيۆنی عيراقی (حيزبی و بێ لايه‌ن) له له‌نده‌نه‌وه فڕينه به‌يروت بۆ ئاماده‌بوون له كۆنفرانسی "دۆزينه‌وه‌ی ڕژێمی به‌ديل". له ته‌هران و ديمه‌شق و ئه‌نكه‌ره و ڕيازيشه‌وه فڕۆكه‌ی تايبه‌ت سياسه‌تمه‌دار و سه‌رۆك عه‌شيره‌ت و كه‌سايه‌تی عيراقيان هێنا بوو.\nپێش ئه‌وه‌ی سواری فڕۆكه بين، زۆربه‌ی هه‌ره‌زۆرمان قات و جلی ڕۆژئاواييمان له به‌ر بوو و ته‌نيا چوار كه‌س عه‌مامه‌يان له سه‌ر بوو. (عومه‌ر ده‌بابه) ی ئه‌ندامی سه‌ركردايه‌تی يه‌كێتی نيشتيمانی كوردستان، له‌گه‌ڵ (ئه‌بو غه‌سان)ی حزبی به‌عسی عيراقی سه‌ر به سوری، له ڕێكخه‌ره‌كانی كۆنفرانسه‌كه بوون. ئه‌وانه تكای تايبه‌تيان له شيعه‌كان كردبوو كه عه‌مامه له‌سه‌ريان نه‌نێن، تاوه‌كو ئه‌مه‌ريكيه‌كانی پێ نه‌تۆقێنن. به‌ڵام تكايه‌كانيان بێ سوود بوو. له دوای پێنج كاتژمێر له ئاسمان، وه پێش دابه‌زينمان، زياتر له بيست و پێنج نه‌فه‌ر جليان گۆڕی و عه‌مامه‌ی ڕه‌ش يان سپی شيعه‌يان له‌سه‌ر نا. كه له فڕۆكه‌خانه دابه‌زين، كاميرای دونيا چاوه‌ڕێی ده‌كردين، و ڕووی عه‌ده‌سه‌كانيش هه‌ر له خاوه‌ن عه‌مامه‌كان بوو. له ناو هۆڵی كۆنفرانسدا، زياتر له چوار سه‌د (٤٠٠) كه‌سی لێ بوو، زياتر له سه‌ديان عه‌مامه‌ی له سه‌ر بوو.\nعه‌بدولعه‌زيز ئه‌لحه‌كيم له ئێرانه‌وه به دره‌نگه‌وه گه‌يشت، و ئه‌ويش كۆمه‌ڵێك پياوی ئاينی له‌گه‌ڵ خۆی هێنا. له‌گه‌ڵ گه‌يشتنیدا، ته‌ركيزی ته‌واوی عه‌ده‌سه‌كان چوه سه‌ر ئه‌و. له‌و كاته‌دا له (موه‌فه‌ق ڕوبه‌يعی، ئه‌ندامی مه‌كته‌بی سياسی حيزبی ده‌عوه)م پرسی ئايا بۆچی ئيلتيزامتان نه‌كرد به پێشكه‌ش كردنی ڕووكه‌شێكی باشتر بۆ كاميراو ڕای گشتی ئه‌مه‌ريكی و ئه‌وروپايی. له وه‌ڵامدا گوتی "ڕاسته نه‌ده‌بوايه براده‌رانمان وا بكه‌ن، به‌ڵام ئه‌وه حه‌قيقه‌تی عيراقه، ئيمڕۆش نه‌يبينن سبه‌ينێ ده‌يبينن و ده‌بێ ئه‌مه‌ريكيه‌كان قه‌بوليان بێ و ته‌عامولی له‌گه‌ڵدا بكه‌ن". زۆر له پياوه ئايينيه شيعه‌كان به فارسی له نێوان خۆياندا ده‌دوان و كاريگه‌ری زمانی فارسی به‌سه‌رعه‌ره‌بيه‌كه‌شيانه‌وه ديار بوو. ئێرانچيه‌تی مه‌جليسی ئه‌علا به ئاشكرا ديار بوو. بۆنموونه، له له‌نده‌نه‌وه عومه‌ر ده‌بابه كه‌وته مشتومڕ له‌گه‌ڵ چه‌ند كه‌سێكيان كه ده‌يانگوت نابێ (هه‌ژير ته‌يموريان) به‌شداری له كۆنفرانسه‌كه بكات و نابێ سواری فرۆكه ببێ. هه‌ژير كوردی ئێرانه و ڕۆژنامه نووسێكی لێهاتو‌ی به‌ناوبانگه و له دژی ڕژێمی ئێرانی له ته‌له‌فزيۆن و ڕاديۆی به‌ريتانی و له ڕۆژنامه‌ی (تايمس)دا بيرو بۆچوونه‌كانی بڵاو ده‌كرده‌وه.\nشايانی باسه كه وڵاتی سعوديه بڕی بيست مليۆن دۆلاری بۆ ئه‌و كۆنفرانسه ته‌رخان كردبوو و دابووی به سوريا بۆ ڕێكخستنی. عه‌بدولحه‌ليم خه‌دام به‌رپرسی بڕيارده‌ر بوو، و له‌جياتی ئه‌وه‌ی كه كۆنفرانسه‌كه له به‌ريتانيا ببه‌ستێ، برديه لوبنانێكی هه‌رزان و كاول، كه له‌ژێر ده‌سه‌ڵات و سوپای داگيركه‌ری سوری بوو. ئه‌و كاته لوبنان له كرژترين باردا ده‌ژيا و به‌يروت ناخۆشترين ژينگه بوو. ته‌واوی بينايه‌كانی وه‌ك بێژينگيان لێ هاتبوو له جێ گولڵه‌ی شه‌ڕی ناوه‌خۆ. سوپای داگيركه‌ری سوريش له سه‌ری هه‌موو كۆڵانێكدا سه‌يته‌ره‌ی دانابوو. له فڕۆكه‌خانه‌وه ئێمه‌يان به پاسه‌وانێتی سه‌ربازی سوری برده هوتێلی (بريستل) كه به سه‌ربازی سوری ده‌وره درابوو. ئيتر سوريا و ئێران مه‌جرای كۆنفرانسه‌كه‌يان به‌لايه‌كی تر دابرد. له‌ناو كۆنفرانسه‌كه‌شدا، هه‌ر له يه‌كه‌م دانيشتنه‌وه هه‌تا كۆتايی، سياسيه‌كان هه‌ر خه‌ريكی مشتومڕ و كێشمه‌كێش و بگره‌وبه‌رده و شه‌ڕ‌ه هه‌ڵوێست بوون.\nله كۆنفرانس، خه‌ڵكه‌كه به ناوی چوار (ته‌ييار) بانگ ده‌كران. ته‌يياری كوردی (به‌ره‌ی كوردستانی، به‌بێ حيزبه ئيسلاميه‌كان)، ته‌يياری قه‌ومی (حيزبی به‌عس و ناسريه‌كان، و هی تر)، ته‌يياری ئيسلامی (حيزبه ئيسلاميه عه‌ره‌بی و كورديه‌كان)، و ته‌يياری ديموكراتی (پارتی كۆمۆنيست و ڕێكخراوه عيلمانيه عه‌ره‌به‌كانی تر). دواييش، ته‌يياری حيزبه‌كانی سه‌ر به سعوديه‌ش هاتن، كه بريتی بوون له گڕوپه‌كانی وه‌ك (مجلس العراق الحر) و (جماعه العشائر) و (بزوتنه‌وه‌ی ئيسلامی له كوردستان). كه مام جه‌لال له ١١ی مارت دا له ئه‌نكه‌ره‌وه هاته كۆنفرانس، (حيزبی توركومان) و (حيزبی ئيسلامی توركومان)ی له‌سه‌ر داوای توركيا له‌گه‌ڵ خۆی هێنابوو.\nئيتر لێژنه‌ی كاری هاوبه‌ش (لجنه العمل المشترك) كه سه‌رپه‌رشتی كۆنفرانسه‌كه‌ی ده‌كرد ١٧ ڕێكخراوی تێدا بوو. له كاتی دامه‌زرانی پانێلی قسه‌كه‌ره‌كان، ١٧ كه‌س ده‌بوايه دابنيشن، له هه‌موو جارێكيشدا، خاوه‌ن عه‌مامه‌كان له چه‌قی مه‌نه‌سه‌كه‌دا بوون. له يه‌كه‌م دانيشتندا، (عه‌زيز موحه‌ممه‌د)ی سه‌رۆكی پارتی كۆمۆنيستی عيراقی له نێوان عه‌بدولعه‌زيز ئه‌لحه‌كيم و شيعه‌يه‌كی تری سه‌ر به عه‌مامه دانيشتبوو، خۆيشی سه‌يری به حاڵی خۆی ده‌هات. ئه‌ندامێكی مه‌جليسی ئه‌علا قسه‌ی كرد و گوتی "پێرێ له عيراقه‌وه چومه ئێران و له‌وێوه هاتمه لوبنان". گوتی "له به‌سره‌وه (ئينتيفازه) هه‌ڵگيرساوه هه‌تا نه‌جه‌ف و كه‌ربه‌لا"، وه باسی قاره‌مانێتی ئه‌هلی شيعه‌ی كرد به بێ ئه‌وه‌ی باس له ڕاپه‌ڕينی كوردستان بكات. ئه‌وجا كۆتايی به قسه‌كانی هێنا و گوتی (اهل العراق يحبون علي و حسن و الحسين، و يرفضون الرضوخ الی الطامعين من خارج العراق و المحتلين). له‌گه‌ڵ قسه‌كانيشی دا، كه ده‌مناده‌م ناوی پێغه‌مبه‌ری ده‌هێنا، ته‌واوی هۆڵه‌كه پڕ ده‌بوو له ده‌نگی زياتر له سه‌د شيعه‌ی تر كه به يه‌كه‌وه و به له‌حنێكی ئێرانيانه ده‌يانگوت (الهم صلي علی سيدنا محمد و ال محمد). شيعه‌كان زۆر له‌خۆيان دڵنيا بوون و نه‌رميان نيشان نه‌ده‌دا. له‌گه‌ڵ سوننه‌كان و عيلمانيه‌كان ڕه‌ق و بێ منه‌ت بوون. عه‌ره‌بی عيلمانيش زۆر بێ حاڵ و ناته‌با بوون. زه‌قه‌كانيان (سه‌عد ساڵح جه‌بر) و به‌عسی سوری و حيزبی كۆمۆنيست بوون.\nوه‌ك عاده‌ت، كورد له هه‌موويان ته‌باتر و ڕێكتر بوو به‌ڵام ئه‌ويش خه‌ريك بوو كه‌لێنی بكه‌ويتی، چونكه عومه‌ر ده‌بابه (كه ئه‌ركی ده‌عوه‌تی كه‌سايه‌تيه كورده‌كانی پێ سپردرابوو) زياتری ته‌ركيزی خستبوه سه‌ر دۆست و براده‌ر و هه‌واداره‌كانی يه‌كێتی و هه‌ندێ ئه‌ندامانی حيزبه‌كانی تری به‌ره‌ی كوردستانی و چه‌ند كه‌سايه‌تيه‌كی بێ لايه‌ن. له‌و ناوه‌دا، هيچ ئه‌ندامێكی پارتی ديموكراتی كوردستانی ده‌عوه‌ت نه‌كردبوو، هه‌تا ڕۆژی پێش سه‌فه‌ر، كه ئه‌وكاته دكتۆر فوئاد مه‌عسوم پێ ڕاگه‌يشت و چه‌ند كه‌سێكی پارتی به‌گه‌ر ناوه‌كان دا. بۆيه‌ش ڕێژه‌ی ئه‌ندامانی پارتی له كۆنفرانسه‌كه‌دا زۆر كه‌متر بوون (و به ده‌گمه‌ن بوون) وه‌ك له سه‌رجه‌م ئه‌وانی تر.\nله ناو هۆڵه‌كه و له په‌نای په‌رده‌كانيشدا، شه‌ڕه هه‌ڵوێست و توڕه‌و ته‌نگاوی جه‌وی كۆنفرانسه‌كه‌ی كرژ كردبوو. له ڕۆژی دووهه‌می كۆنفرانسه‌كه‌دا، له دانيشتنی نێوان عه‌بدولحه‌ڵيم خه‌دام و مام جه‌لال و سه‌عد ساڵح جه‌بر و دوو كه‌سی تر، سه‌عد ساڵح جه‌بر (كه سه‌ر به سعوديه بوو و به ئاشكرا نوێنه‌رايه‌تی خه‌تی سعودی ده‌كرد) منه منی كردبوو و هێرشی بردبووه سه‌ر "لايه‌نه سه‌ر به ئێرانه‌كان". هه‌رله‌وێ مام جه‌لال توڕه بوو بوو و هێرشه‌كی توندی بردبووه سه‌ری و گوتبووی: "ده‌زانم تۆ باسی كێ ده‌كه‌ی، تۆ مه‌به‌ستت پارتی ديموكراتی كوردستان و مه‌جليسی ئه‌علای ئيسلامی و حيزبی ده‌عوه‌يه، ئه‌وانه خه‌باتگێڕن و نيشتيمان په‌روه‌رن و شه‌هيديان داوه و قۆنده‌ره‌كانيان له خه‌ڵكی وه‌ك ئێوه‌ی سه‌ر به سعوديه شه‌ريفتره". سه‌عد ساڵح پاشه‌كشه‌ی كردبوو و گوتبووی من مه‌به‌ستم له پارتی ديموكراتی كوردستان نيه. له ئێواره‌ی ئه‌و ڕۆژه‌دا، من و موه‌فه‌ق ڕوبه‌يعی و سه‌عد ساڵح جه‌بر و عه‌زيز محه‌مه‌د به‌يه‌كه‌وه راوه‌ستابووين. سه‌عد ساڵح جانتايه‌كی بچوكی به‌سه‌ر شانيه‌وه هه‌ڵواسيبوو. مۆفه‌ق ڕوبه‌يعی گوتی جانتاكه‌ت جوانه و براندێكی گرانه. سه‌عد ساڵح جه‌بر له وه‌ڵامدا، به ناره‌زاييه‌كه‌وه، گوتی " به‌ڵێ ئه‌وه پڕيه‌تی له پاره‌ی سعودی و هێناومه له‌سه‌رتانی دابه‌ش بكه‌م!".\nسه‌ركوت كردنی ڕاپه‌ڕين\nئه‌مه‌ريكيه‌كان سه‌ددامێكی لاواز و دۆڕاويان پێ باشتر بوو له ڕژێمێكی توندڕه‌وی ئيسلامی شيعی سه‌ر به ئێران. كه هێرشی هاوپه‌يمانه‌كان هێشتا به‌رده‌وام بوو، و ڕاپه‌ڕين له سه‌ره‌تای دابوو، ئيتر سه‌رۆك بوش چوه سه‌ر ته‌له‌فۆن و فه‌رمانی به (جه‌نه‌ڕال شڤارتزكۆف)دا بۆ ئه‌وه‌ی هێرشی له‌شكری هاوپه‌يمانان ڕابگری و چيتر به‌ره‌و به‌غدا هه‌ڵنه‌كشێ. به‌وه بۆڕی هه‌ناسه‌دانی بۆ ڕژێم كرده‌وه. هاوكات له ڕێكه‌وتننامه‌كه‌ی نێوان براوه و دۆڕاوی شه‌ڕدا، كه له سه‌فوان مۆر كرا، شڤارتزكۆف ڕێگه‌ی به عيراق دا كه‌وا هه‌ليكۆپته‌ره‌كانی به‌كار بهێنێ. به‌وه، ڕێگه‌ی دا كه‌وا ڕووی تفه‌نگی (حه‌ره‌س جمهوری) و ڕ‌ه‌شاشی هه‌ليكۆپته‌ره‌كانيان له خه‌ڵكه ڕاپه‌ڕيوه‌كان بكه‌ن. سه‌ددام ئه‌و لايته سه‌وزه‌ی به‌س بوو، و له مه‌ودای كه‌متر له دوو هه‌فته‌دا مه‌شخه‌ڵی ڕاپه‌ڕينی له سه‌رتاپای عيراق كوژانده‌وه، و ته‌واوی شاره ڕزگار كراوه‌كانی خوارووی عيراقی گرته‌وه. له‌و پڕۆسه‌يه‌دا، توانی سه‌دان هه‌زار عه‌ره‌بی شيعه بكوژێ. هێزی به‌رگريكه‌ری شيعه‌ی خواروو، به چه‌كی سوك و به شێوه‌يه‌كی زۆر نا مونه‌زه‌م، ويستی به‌رهه‌ڵستی بكات، به‌ڵام له به‌رامبه‌ر ته‌وژمی بێ به‌زه‌يیانه‌ی ڕژێمدا، سوودی نه‌بوو. حكومه‌ت هه‌ڵی كوتايه ناو شاره‌كان، به ڕه‌شبگيری خه‌ڵكی له ماڵ و نه‌خۆشخانه و مزگه‌وته‌كان ده‌رده‌هێنا و به بێ پرسيار و وه‌ڵام ده‌يكوشتن.\nله‌وكاته‌دا، خه‌ڵكی كوردستان له بڕيار و ڕه‌فتاری سه‌رۆك بوش حه‌په‌سا بوون و ده‌ست له‌سه‌ر دڵ چاوه‌رێی قه‌ده‌ر بوون. به‌ڵام هێشتا سه‌ركرده‌كانی كورد بڕوايان وابوو كه‌وا هێزی پێشمه‌رگه ده‌توانی خۆی له به‌رامبه‌ر هێرشی ڕژێمدا ڕابگرێت و شاره‌كان بپارێزێت، بۆيه كوردستان به هه‌مان ئه‌و ئاسانیه‌ی باشووری عيراق ناگيرێته‌وه.\nزۆری نه‌خايه‌ند، له ٢٦ و ٢٧ی ئاداردا، هێرش و بۆمبابارنی ڕژێم هه‌ڵی كوتايه سه‌ر شاری كه‌ركوك. حكومه‌تی عيراق ده‌ست به‌سه‌ردا گرتنی شاره‌كه‌ی له ڕۆژی پێنج شه‌ممه‌ی ٢٨ی مارت ڕاگه‌ياند، به‌ڵام له ڕاستيدا گرتنه‌وه‌ی ته‌واوی كه‌ركوك هه‌تا ڕۆژی ٢۹ی مارتی خاياند. پێشمه‌رگه شه‌ڕێكی خوێناوی له‌دژی داگيركه‌ره‌كان كرد، به‌ڵام ئه‌و به‌رگريه بێ سوود بوو و كوشتارێكی زۆری لێ كه‌وته‌وه. له‌وێ به‌ولاوه حكومه‌تی عيراق به بێ به‌زه‌ييانه كه‌وته سه‌ر ڕوحی خه‌ڵكی سيڤيلی شاره‌كانی تری كوردستان، و له مه‌ودای حه‌فته‌يه‌ك زۆربه‌ی شار و شارۆچكه سه‌ره‌كيه‌كانی كوردستانی گرته‌وه. شاری هه‌ولێر و دهۆك له ڕۆژی ۳٠ تا ۳١ی مارت، و زاخۆ له يه‌كی ئه‌پريل، و سلێمانی له ٢ تا ۳ی ئه‌پريل، داگير كرانه‌وه. له هه‌ر يه‌كه‌شيان، به هۆی تۆپباران و هه‌ڵفڕينی هه‌ليكۆپته‌ره‌كان و هێرشی ده‌بابه‌كان، خه‌ڵكه‌كه تووشی تۆقان و سه‌رلێشێوان و ڕاكردن بوو. سوپای ڕژێم كه‌وتنه ناو شاره‌كان و ماڵ به ماڵ له چه‌ك و چه‌كداران ده‌گه‌ڕان، و لاوه‌كانيان له ماڵ ده‌رده‌هێنا و ئه‌وه‌ی لێی دڵنيا نه‌بوونايه به‌بێ دوودڵی گوڵله‌بارانيان ده‌كرد. ئيتر به‌و جۆره لێشاوی كۆڕه‌وی دوومليۆنی له شاره‌كانه‌وه به‌ره‌و ده‌شت و چيا و سنووره‌كان ده‌ستی پێ كرد.\nله‌و كۆڕه‌وه‌دا، خه‌ڵكی سيڤيل، له ژێر ڕه‌حمه‌تی هه‌ليكۆپته‌ری ڕژێم و ڕاونانی له‌شكره‌كه‌ی، كه‌وتنه ڕێگه. هه‌ر دايك و باوكێك، منداڵ و هه‌ندێ خۆراك و خه‌زنه‌ی پاشكه‌وته‌كانی ده‌خسته سه‌رشان و به پێ وه يان به سواريی، ملی ڕێگه‌ی ده‌گرت. ئه‌وه‌ی خاوه‌ن ئوتومبيل بوو، ملی ڕێگه‌ی قيرتاوی گرتبوو، و هه‌تا به‌نزينی لێ ده‌بڕا ده‌ڕۆيی. ئه‌وه‌ی گوێ درێژی ده‌ست ده‌كه‌وت، به هه‌ر لايه‌ك بوايه قه‌دبڕ ملی له شاخه‌كان ده‌نا. هه‌يانبوو له ده‌شت و چياكان ده‌گيرسايه‌وه، و زۆرينه‌ش به‌رده‌وام بوو هه‌تا سه‌ر سنووره‌كانی ئێران و توركيا ده‌ڕۆيشتن. له ڕێگه‌دا، به سه‌دان پير و منداڵ و نه‌خۆش، له سه‌رمان و له برسان و له ترسان و له ماندووبونی ڕێگه‌دا، گيانيان له ده‌ست دا. ته‌رمی سه‌دان شه‌هيد له سه‌ر ڕێگاكان، وه‌يان گۆڕستانی گونده‌كانی سه‌ره‌ڕێكان، به‌بێ شوشتن و به بێ مه‌راسيم ده‌نێژران. هاوكات، باران و قوڕ و سه‌رما و ڕه‌شه‌بای چياكان، بار و ئه‌ركی ئاواره‌كانيان قورستريش كردبوو. ووره‌ی خه‌ڵكه‌كه له‌وپه‌ڕی نزميدا بوو. زۆربه‌ی هه‌ره‌زۆری پێشمه‌رگه‌كان ڕيزی هێزه‌كانيان به‌جێ هێشتبوو، بگره ده‌وره‌ی سه‌ركرده‌كانيان به‌تاڵ كردبوو و كه‌وتبوونه هيممه‌تی ڕزگار كردنی خێزانه‌كانيان. ئاواره‌كان، له مه‌ودای چه‌ند ڕۆژێكدا و به ژماره‌ی له‌بن نه‌هاتوو، گه‌يشتنه سه‌ر سنووره‌كانی ئێران و توركيا. ئه‌و دوو وڵاته‌ش، هه‌ر له زووه‌وه هانايان برده به‌ر كۆمه‌ڵگای نێو ده‌وڵه‌تی و داوای كۆمه‌كيان ده‌كرد له‌به‌ر ئه‌وه‌ی ژماره و پێداويستی ئاواره‌كان له توانای وڵاته‌كانياندا ده‌رچووبوو. توركيا سنووری داخست و ڕێگه‌ی نه‌دا په‌ناهه‌نده‌كان بپه‌ڕنه‌وه. ئه‌و كاره بووه هۆی چڕ بوونی ئه‌زمه‌كه و هه‌نده‌ی تر له سه‌ختی كاره‌ساته‌كه‌ی زياد ده‌كرد.\nهه‌ڵوێستی ئه‌مه‌ريكی و به‌ريتانی\nبه‌ڵام ئه‌و ئه‌ركه زۆر قورس بوو چونكه ئيداره‌ی ئه‌مه‌ريكی بڕياری دابوو كه ده‌ست له هاوكێشه‌ی سياسی ناوه‌كی عيراق نه‌دات و شه‌ڕی نێوان ڕژێم و ئۆپۆزيسيۆن نه‌كاته هی خۆی. خۆ يارمه‌تيدانی كورد له پرينسيپه‌وه به خه‌تێكی سور دانرابوو. هه‌تا ئه‌و كاته‌يش، وه‌ك له ڕابوردوودا، كورد له شانۆی سياسه‌تی ئه‌مه‌ريكيدا په‌ڕاوێز كرا بوو. حكومه‌ته‌كانی ئه‌مه‌ريكی و به‌ريتانی و هاوپه‌يمانه‌كانيان نه‌يانده‌وه‌يست كورد له‌ناكاو ده‌سه‌ڵاتی ده‌ست بكه‌وێ و بناغه‌ی ده‌وڵه‌تێكی سه‌ربه‌خۆ دابمه‌زرێنێ. سياسه‌تی ئه‌و وڵاتانه به درێژايی شه‌ڕی سارد، له‌سه‌ر بنه‌مای پاراستنی يه‌كگرتوويی خاكی عيراق و حوكمڕانی سوننه‌ی عه‌ره‌بدا داڕێژرابوو. قازانجی ئابووری و سياسی و عه‌سكه‌ری بێ پايانيان له ڕژێمی به‌غدا و وڵاته دراوسێكان (له سه‌ر حيسابی كورد) ده‌ست كه‌وتبوو.  بۆيه‌ش، له‌و سه‌رده‌مه‌دا هيچ كام له حيزبی ده‌سه‌ڵاتداری ئه‌مه‌ريكی و به‌ريتانی په‌يوه‌ندی ڕاسته‌وخۆيان له‌گه‌ڵ سه‌ركرده‌ی كورد نه‌بوو. هه‌تا ئه‌و كاته هيچ په‌رله‌مانتارێكی وه‌يان ئه‌ندامێكی حكومه‌تی كۆنزێرڤه‌تيڤ ئاماده نه‌بوو كورد بناسێ.\nله كاتی كۆڕه‌ودا، ميديا و ڕۆژنامه ڕۆژئاواييه‌كان كارێكی مرۆڤانه و پرۆفيشنه‌ڵانه‌ی بێ هاوتايان ئه‌نجام دا. به بێ دواكه‌وتن، زۆربه‌ی كه‌ناڵه‌كان په‌يامنێريان گه‌يانده سه‌ر سنووری توركيا و عيراق، وێنه‌ی زيندوويان په‌خش ده‌كرد، و وێنه‌ی تراژيكی منداڵ و پيری كۆڕه‌ويان نيشانده‌دا. به‌وه، ده‌هات كه جۆرج بوش و جۆن مێجه‌ر بكه‌ونه ژێر فشاری ميدياوه و ده‌هات به هۆی ڕه‌فتاری سه‌ددامه‌وه توشی ئيحراجی ببن.\nبوش: "خوێنی سه‌ربازی ئه‌مه‌ريكی بۆ كورد ناڕێژم"\nسه‌رۆك بوش به‌رده‌وام ئينكاری ده‌كرد كه داوای له خه‌ڵكی عيراق كردوه كه له دژی سه‌ددام هه‌لبستنه‌وه، و به‌رگری له گوته‌كانی ده‌كرد. ته‌نيا داوای كورد له ئه‌مه‌ريكا ئه‌وه بوو كه ڕێگه له هه‌ليكۆپته‌ری عيراقی بگرێت، به‌ڵام ئه‌مه‌ريكيه‌كان ئه‌وه‌يشيان پێ زۆرر بوو، چونكه وايان داده‌نا كه ئه‌مه‌ريكا به‌و كاره مه‌جبوور ده‌بن كه به‌رده‌وامێتی به شه‌ڕی كوه‌يت بده‌ن. سه‌رۆك بوش و ئيداره‌كه‌ی زياتری ته‌ركيزيان خستبوه سه‌ر ڕێكخستنی ئاهه‌نگی پيرۆزبايی سه‌ركه‌وتنيان له شه‌ڕی كوه‌يت، و ده‌يانه‌ويست مێژووی ڤيه‌تناميان بسڕنه‌وه، و نه‌شيان ده‌ويست كۆڕه‌وی كورد ئه‌وه‌يان لێ تێك بدات. سه‌رۆك بوش وای داده‌نا كه‌وا ته‌ده‌خول له كوردستان كارێكی ئاڵۆزه و پێويستی به هاوكاری هاوپه‌يمانانه و پێويستی به‌وه‌يه كه‌و سه‌ربازی ئه‌مه‌ريكی بچێته ناوه‌وه‌ی عيراق و به كاری به‌رگری سه‌ربازی هه‌لبستێ. له دانيشتنی نهێنی دا سه‌رۆك بوش گوتبوی كه‌وا ئاماده نيه خوێنی سه‌ربازی ئه‌مه‌ريكی بۆ كوردان بڕژێنێ. جۆن مێجه‌ريش ده‌يگوت ئێمه ئومێدمان ئه‌وه بوو كه له‌شكری عيراقی به كاری لادانی سه‌ددام هه‌لبستێ نه‌ك خه‌ڵكی سيڤيلی عيراق. هه‌ڵبه‌ت به‌هيچ جۆرێك هيچ لايه‌كيان نه‌يانده‌ويست هه‌ڵوێستيان بگۆڕن و ته‌سليمی فشاره‌كان ببن، بۆيه بوش و مێجه‌ر بڕياريان دا خۆيان له ميدياكان دا ببڕن. ئه‌وه بووهه‌ريه‌كه‌يان چوه پشوودانی جه‌ژنی (ئيسته‌ر) و خۆیان له هه‌موو لايه‌ك شارده‌وه.\nڕاپه‌ڕينی كوردی هه‌نده‌ران\nكوردی هه‌نده‌ران، چركه به چركه به‌دوای ڕووداو و هه‌واڵی ناو‌ه‌وه بوون. ئه‌وه‌ی له‌ده‌ستيان ده‌هات ده‌يان كرد بۆ هاندانی ميديا و ڕۆژنامه‌كان بۆ خاتری په‌خش كردنی وێنه‌ی كاره‌سات. هه‌وڵه‌كان بۆ فشار بوون، بۆ پاڵنانی سه‌ركرده‌كانی هێزه هاوپه‌يمانه‌كان بوون (به تايبه‌تی سه‌رۆك جۆرج بوش) بۆ ئه‌وه‌ی هه‌ر وه‌ك چاودێر سه‌يری ئه‌و زۆنگاوه خوێناويه نه‌كه‌ن، به‌ڵكو ته‌ده‌خول بكه‌ن و ڕێگه له ڕ‌ه‌شبكوژيی كورد بگرن.\nله له‌نده‌ن، ده‌مێك بوو مه‌ڵبه‌ندی ڕۆشنبيری كوردی ئاهه‌نگی نه‌ورۆزی بۆ ڕۆژی يه‌كشه‌ممه‌ی (۳١ی مارت) له هۆڵی (هه‌مه‌رسميث) ڕێك خستبوو. ساڵانه، سه‌دان كورد به خێزانه‌وه به‌شداريان له ئاهه‌نگی نه‌ورۆز ده‌كرد، به‌ڵام له ڕۆژگارێكی وه‌ك ئه‌و ڕۆژه‌دا، به‌شداران كرديانه فڕسه‌تی خڕبوونه‌وه و كۆبوونه‌وه. هه‌واڵه‌كانی كوردستان هه‌ورێكی سامناك و جه‌وێكی خه‌ماوی تازيه ئاسايی له هۆڵه‌كه‌دا په‌يدا كردبوو. هه‌ر له هۆڵه‌كه‌دا بوين كه هه‌واڵی يه‌كه‌م شه‌پۆڵی كۆڕه‌ومان پێ گه‌يشت. به گوێره‌ی هه‌واڵی به‌ره‌ی كوردستانی و (بی بی سی)، له به‌يانی ئه‌وڕۆژدا، هه‌ولێر و دهۆك چۆل كران و خه‌ڵكه‌كه له ژێر ڕه‌حمه‌تی تۆپ بارانی ڕژێم و ڕوويان كرده ده‌شت و چياكان.\nئاماده‌بوانی هۆڵه‌كه ده‌ماوده‌م بڕيارياندا كه هه‌ر له‌وێوه، به‌و شه‌و و ته‌نكه بارانه، بكه‌ونه ڕێ به‌ره‌و كۆشكی باڵوێزخانه‌ی ئه‌مه‌ريكی له (گرۆڤنه‌ر سكوێر، Grosvenor Square)، بۆ خۆپێشاندان و ئێشكی شه‌ونخونی (ڤيجيل) له‌به‌رده‌م باڵوێزخانه‌دا. پێشی گه‌يشتنمان، له چه‌ندين لاوه په‌يوه‌ندی به ڕۆژنامه نووس و په‌يامنێری كه‌ناڵه‌كان كرا. هه‌تا خه‌ڵكه‌كه گه‌يشتينه باڵوێزخانه‌ی ئه‌مه‌ريكی، كاميرای زۆربه‌ی كه‌ناڵه‌كان له‌وێ چاوه‌ڕێ بوون. هه‌ڵبه‌ت، خه‌ڵكه‌كه، به ژن و پياو و منداڵه‌وه، هه‌موويان به جلی كوردی و جلی ئاهه‌نگه‌وه بوون و هه‌ريه‌كه‌يان مۆمێكی داگيرساوی هه‌لگرتبوو، به‌ڵام كه‌س له‌وان پلانێكی دياريكراوی بۆ كه‌مپه‌ين و مه‌به‌ستی سه‌ره‌كی ئه‌و خۆپيشاندانه نه‌بوو. بۆيه، له دوای يه‌كدوو كاتژمێر، خه‌ڵكه‌كه بڵاوه‌ی لێ كرد، به‌و ئيتيفاقه‌ی كه له ڕۆژی دواييدا (دوو شه‌ممه، يه‌كی ئه‌پريل)، له هۆڵی مه‌ڵبه‌ندی ڕۆشنبيری كوردی له (ستانه‌ری ستريت، لامبێث) كۆ ببينه‌وه.\nله دوای نيوه‌ڕۆی ڕۆژی دوو شه‌ممه، نزيكه‌ی ٦٥ كه‌س له مه‌ڵبه‌ندی ڕۆشنبيری كۆ بوونه‌وه، و له‌وێ كه‌وتنه بيركردنه‌وه و پلاندانان. له‌سه‌ر ئه‌وه رێكه‌وتن كه‌وا چه‌ند لاوێكی ته‌ندروست له‌به‌ر ده‌می باڵوێزخانه‌ی ئه‌مه‌ريكيدا مان بگرن، و شيعاری "مان گرتن هه‌تا مردن" هه‌ڵبگرن. هه‌ر له مه‌ڵبه‌ند، ٤٤ كه‌س ئاماده‌يی خۆيان نيشان دا و ناونوس كران. كۆئۆردينه‌يته‌ری مانگ گرتنه‌كه (فه‌رهاد عه‌بدولعه‌زيز عه‌لائه‌ددين) و (سالار باپير) بوون و خۆيشيان له مانگرتوه‌كان بوون. شايانی باسه، حيزبه سياسيه‌كان هه‌وڵيان دا كه‌وا جله‌وی ڕووداوه‌كان بگرنه ده‌ست، به‌ڵام له كۆبوونه‌وه‌كه‌دا ڕێگه‌يان لێ گيرا و خه‌ڵكه‌كه به باشی زانی كه‌وا مان گرتن و خۆپيشاندان و لۆبيكردنه‌كان حيزبيانه نه‌بن و سيمای هيچ حيزبێكيان پێوه نه‌بێ. بۆيه، هه‌ر له سه‌ره‌تاوه هه‌تا كۆتايی مان گرتنه‌كه، زمانحاڵه‌كانی حيزبه‌كان ڕۆڵی به‌رچاويان له‌و جموجۆڵه نه‌بوو، چونكه ئه‌وه‌ی ده‌كرا به ناوی كۆمه‌ڵگای كورده‌واريه‌وه بوو.\nهه‌ر له‌و پاش نيوه‌ڕۆيه‌دا، زۆربه‌ی خه‌ڵكه‌كه كه‌وتنه ڕێگه به‌ره‌و باڵوێزخانه، و هه‌ر له‌و ده‌قيقه‌ی كه گه‌يشتنه ئه‌وێ هه‌تا ماوه‌ی چوارده شه‌و و ڕۆژ (۳٦٠ كاتژمێر)ی به‌رده‌وام، ئێشك گرتن و شه‌ونخونی ومانگرتنی ئه‌و ٤٤ كه‌سه به‌رده‌وام بوو. به‌رده‌می باڵوێزخانه ببوه مه‌قه‌ر و ديدارگه و شوێنی كۆبوونه‌وه و پلان دانان و ڕێكه‌وتن و چاوپێكه‌وتنی ڕۆژنامه‌وانی و جموجۆڵی هه‌مه‌جۆری تر. مان گرتوه‌كان پلاكی مانگرتنيان به مله‌وه بوو، و له ئاو و چای شيرين به‌ولاوه هيچی تريان نه‌ده‌خوارد. له دوای چه‌ند ڕۆژێك، هه‌ندێك له مان گرتوه‌كان لاوازیان پێوه ديار بوو، و يه‌ك دوانێكيان به ئه‌مبولانس برانه نه‌خۆشخانه. من و فوئاد هه‌ناری و ئه‌ندامانی تری ڕێكخراوی كۆمه‌ڵه‌ی زانستی و پزيشكی كورد (كسمه)، ده‌مناده‌م له ته‌ندروستی مانگرتوه‌كانمان ده‌پێچايه‌وه و فه‌حسی پزيشكيمان ده‌كردن.\nمان گرتنه‌كه‌ی ئه‌و لاوانه مه‌زنترين كاريگه‌ری هه‌بوو بۆ جۆشدانی لۆبيكردنمان. له لايه‌كه‌وه چه‌قێكيان دروست كردبوو كه ببوه ژووری عه‌مه‌لياتمان. ميديا و ڕۆژنامه نووسه‌كان به‌رده‌وام له‌وێ بوون هه‌واڵيان ده‌هێنا و ده‌برد، هه‌رده‌م دواهه‌واڵی كوردستان و باقی جموجۆڵه‌كانی كوردی ئه‌وروپا له‌وێ ده‌ست ده‌كه‌وت. خه‌ڵكی به‌ريتانی هه‌ستيان به جۆرێك بزوتبوو، كه ده‌هاتنه ئه‌وێ بۆ به‌خشينی كۆمه‌ك و پاره. مه‌ڵبه‌ندی ڕۆشنبيری كوردی حيسابێكی كۆمه‌كی كرده‌وه به ناوی (Kurdish Disaster Fund- كۆمه‌كی كاره‌ساتی كوردی)، و هه‌ر له‌و چوارده ڕۆژه‌ی مانگرتندا هه‌زاران پاوه‌ندی ئيسته‌رلينی له سه‌ر جاده‌كان كۆ كرايه‌وه. ئيتر، مانگرتنه‌كه خێرێكی زۆری دايه‌وه، و به‌رده‌وام بوو هه‌تا ئه‌و ڕۆژه‌ی كه پشتگيری ئه‌مه‌ريكی به ڕ‌ه‌سمی مسۆگه‌ر بوو. له ١٤ی ئه‌پريل، فه‌رهاد عه‌بدولعه‌زيز و سالار باپير و شه‌فيق قه‌زاز نامه‌يه‌كی نوسراويان پێشكه‌ش به قونسولی ئه‌وكاته‌ی ئه‌مه‌ريكی كرد. قونسول به‌ڵێنی دا كه په‌يام و نامه‌كه‌ی كورد بگه‌يه‌نێته لای سه‌ركرده‌كانی، و داوای كرد كه‌وا كۆتايی به مان گرتنه‌كه بهێندرێ.


👁 ئەم بابەتە 9,205 جار بینراوە\n- یاریکردنی شانۆیی بڕیار و ئەنجام لەلایەن پەیمانگا [ زۆرتر... 👁] ✖ ✖ ✖ 0 0 ✔ 78% ✍ هـ.ب. 30-8-2010 11:21:35\n👁 ئەم بابەتە 16,410 جار بینراوە\n👁 ئەم بابەتە 11,576 جار بینراوە\n- یاریکردنی شانۆیی سەلەی نانکەر لە سلێمانی، دەرهێن [ زۆرتر... 👁] ✖ ✖ ✖ 0 0 ✔ 78% ✍ هـ.ب. 30-8-2010 11:21:40\n👁 ئەم بابەتە 4,601 جار بینراوە\n- هێرشی 200 پێشمەرگەی باشوور بە سەرۆکایەتیی د. سام [ زۆرتر... 👁] ✖ ✖ ✖ 0 0 ✔ 94% ✍ هـ.ب. 30-8-2010 11:20:19\n- داخستنی گۆڤاری نڤار و گرتنی کازیوە ساڵحی سەرنووس [ زۆرتر... 👁] ✖ ✖ ✖ 0 0 ✔ 84% ✍ هـ.ب. 30-8-2010 11:21:32\n- یاریکردنی شانۆیی کابرا سەیرەکە لە سلێمانی، دەرهێ [ زۆرتر... 👁] ✖ ✖ ✖ 0 0 ✔ 78% ✍ هـ.ب. 30-8-2010 11:21:40\n👁 ئەم بابەتە 13,621 جار بینراوە\n- یاریکردنی شانۆیی پەروانە لە سلێمانی، نووسینی دڵش [ زۆرتر... 👁] ✖ ✖ ✖ 0 0 ✔ 78% ✍ هـ.ب. 30-8-2010 11:21:40\n- دوای ئەوەی یەکێتی هێزەکانی بەرەی جودی تێکشکاند و [ زۆرتر... 👁] ✖ ✖ ✖ 0 0 ✔ 94% ✍ هـ.ب. 30-8-2010 11:20:42


نەتەوە یەكگرتووەكان: بەدخۆراكی تەنگی بە سێ ملیۆن و 500 هەزار سۆماڵی هەڵچنیوە – پەڕە 27 – Knwe.org\nسەرەکی » هەواڵ » نەتەوە یەكگرتووەكان: بەدخۆراكی تەنگی بە سێ ملیۆن و 500 هەزار سۆماڵی هەڵچنیوەپەڕە 27\nنەتەوە یەكگرتووەكان: بەدخۆراكی تەنگی بە سێ ملیۆن و 500 هەزار سۆماڵی هەڵچنیوە\nبەهۆی ئەو وشكەساڵییەی رووی لە سۆماڵ كردووە، سەرۆك وەزیرانی ئەو وڵاتە باری نائاسایی راگەیاند و داواشی لە گەلەكەی و كۆمەڵگەی نێودەوڵەتی كرد، هاوكاریی ئەو كەسانە بكەن كە بەهۆی وشكەساڵییەوە زیانیان لێكەوتووە.\nبەگوێرەی راپۆرتی نەتەوە یەكگرتووەكان: لە كۆتاییەكانی ساڵی 2020ەوە، ئەوە سێیەمجارە بەهۆی باران نەبارینەوە وشكەساڵی تەنگ بە سۆماڵییەكان هەڵدەچنێت. ئاماژەی بەوەشداوە: سێ ملیۆن و 500 هەزار كەس لە سۆماڵ، دووچاری بەدخۆراكیی توند بوونەتەوە.


ئەپستۆر لە ڕۆژانی پشووەکان و یەکەم ڕۆژی ساڵی نوێدا ژمارەی پێوانەیی تۆمار کردووە لە پەیدا کردنی داهاتدا – کەی ئای تی ئێن\nئەپڵ 3, كانونی دووه‌م 2019\nوەکو باوە هەموو ساڵێک هاوڵاتیان لە ڕۆژانی پشووەکانی مانگی ١٢ و یەکەم ڕۆژی ساڵی نوێدا بڕە پارەیەکی زۆر سەرف دەکەن لە کڕینی نەرمەکاڵا و کەلوپەل و شتانی تردا، بەکارهێنەرانی کۆگای ئەپستۆریش زۆرترین بڕە پارەیان سەرف کردووە لە کڕینی ئەپ و یارییەکاندا. ئەمڕۆ ئەپڵ ڕایگەیاند کە ئەپستۆر ژمارەیەکی پێوانەیی تۆمار کردووە لە بەدەستهێنانی داهات لە ڕۆژانی پشووەکان و یەکەم ڕۆژی ساڵی نوێدا.\nئەپڵ ڕایگەیاندووە لە ماوەی نێوان جەژنی کریسمس تاوەکو یەکەم ڕۆژی ساڵی نوێی ٢٠١٩ بەکارهێنەرانی ئای ئۆ ئێس بڕی ١.٢٢ ملیار دۆلاریان لە کڕینی ئەپ و یارییەکاندا سەرف کردووە لە کۆگای ئەپستۆردا، وە بە تەنهاش لە یەکەم ڕۆژی ساڵی نوێدا بەکارهێنەران ٣٢٢ ملیۆن دۆلاریان سەرف کردووە لە کۆگاکەدا. ئەمە لە کاتێکدا کە لە ساڵی ڕابردوودا و لە یەکەم ڕۆژی ساڵەکەدا بەکارهێنەران بڕی ٣٠٠ ملیۆن دۆلاریان لە کۆگاکەدا سەرف کردبوو، بۆ ئەمساڵ ژمارەکە بەرز بوونەوەی بە خۆیەوە بینیوە.\nئەپەکانی ناو چەشنی یاری و گرنگی پێدان(Self-Care) لە سەرووی گشت چەشنەکانەوە بوون لە ڕووی داگرتنەوە، هەروەها یارییەکانی Fortnite و PUBG زۆرترین جار لە لایەن بەکارهێنەرانەوە لە ڕۆژانی پشووەکان و یەکەم ڕۆژی ساڵی نوێدا داگیراون.\nتاگەکان Apple AppStore ئای ئۆ ئێس ئەپستۆر ئەپڵ ژمارەی پێوانەیی هەواڵ


ڤیدیۆ.. "مه‌سیح" له‌عێراق ده‌ستگیركرا\nسه‌رچاوه‌یه‌كی ئه‌منی سه‌ر به ئاسایشی نیشتیمانی له شاری به‌غدا دووپاتیكرده‌وه، "دوای رۆژێك له بڵاوبوونه‌وه‌ی گرته‌یه‌كی ڤیدیۆیی له تۆڕه كۆمه‌ڵایه‌تییه‌كانی عێراق، باسم هاشم جه‌بر، ئه‌و ته‌جاله‌ی كه له‌و گرته ڤیدیۆییه‌دا خۆی به حه‌زره‌تی یه‌سوع ناساندبوو و گوتبووی، من له‌پێناو مرۆڤایه‌تی گه‌ڕاومه‌ته‌وه سه‌ر زه‌وی، له‌شاری به‌غدا ده‌ستگیركرا".\nگرته‌یه‌كی ڤیدیۆیی له تۆڕه كۆمه‌ڵایه‌تییه‌كانی عێراق بڵاوبووه‌وه، تێیدا كه‌سێك به‌ناوی باسم هاشم جه‌بر بانگه‌شه‌ی ئه‌وه ده‌كات، كه ئه‌و حه‌زره‌تی مه‌سیحه و له‌پێناو مرۆڤایه‌تی گه‌ڕاوه‌ته‌وه سه‌ر زه‌وی.\nئه‌مه‌ش جاری یه‌كه‌م نییه كه كه‌سانێك ده‌رده‌كه‌ون بانگه‌شه بۆ پێغه‌مبه‌رایه‌تی خۆیان ده‌كه‌ن، به‌تایبه‌ت له عێراق و وڵاتانی عه‌ره‌بی و جیهانی ئیسلامی.\nئه‌و پیاوه‌ی كه گرته ڤیدیۆییه‌كه‌ی له تۆڕه كۆمه‌ڵایه‌تییه‌كان بڵاوكرایه‌وه و، ماڵپه‌ڕی كودستان 24ـیش خوێنه‌ره‌كانی له‌و گرته‌یه بێبه‌ش نه‌كرد، له ڤیدیۆكه‌دا ده‌ڵێت، "من ناوم "باسم هاشم جه‌بر"ـه، به‌ڵام ئه‌م ناوه ته‌نیا له ژیانی سه‌ر دونیا تۆماركراوه و كه‌سایه‌تیه راسته‌قینه‌كه‌م بریتییه له "حه‌زره‌تی یه‌سوع مه‌سح"".\nهه‌روها له‌و گرته ڤیدیۆییه‌دا، كه‌سێكی دیكه كه وێنه و ناسنامه‌كه‌ی دیار نییه و ته‌نیا ده‌نگی ده‌بیسترێت، پوخته‌یه‌ك له ژیانی ئه‌و كه‌سه پیشكه‌ش ده‌كات و بانگه‌شه‌ی ئه‌وه ده‌كات، كه ئه‌مه حه‌زره‌تی یه‌سوعه و بۆ هه‌موو ئاینه‌كان به‌بێ جیاوازی نێردراوه‌ته‌وه سه‌ر زه‌وی.\nهه‌رچی ئه‌و كه‌سه‌شه كه خۆی به یه‌سوع ده‌ناسێنێت، ده‌ڵێت: "من له عێراق له به‌غدای كه‌رخ بۆتان ده‌ركه‌وتمه‌وه.. ده‌ركه‌وتنه‌وه‌ی من ره‌حمه‌تێكه بۆ جیهان.. خودا منی بۆ ئێوه ناردووه‌ته‌وه سه‌ر زه‌وی بۆئه‌وه‌ی زه‌وی پڕ بكه‌م له دادپه‌روه‌ری و خێر و به‌ره‌كه‌ت، هه‌روه‌ك سته‌مكاری و نادادپه‌روه‌ری و نه‌هامه‌تییه‌كانتان بڕه‌وێنمه‌وه، داوا له هه‌موو ئاینه ئاسمانییه‌كان"ئیسلام، یه‌هودی، مه‌سیحی و هتد" ده‌كه‌م، به‌ده‌م بانگه‌شه‌ی منه‌وه بێن، من بۆ ئێوه نێردراوم".


چى حه‌رامه له‌سه‌ر كه‌س وكارى مردوو گه‌رئه‌نجامی بده‌ن :: ماڵپه‌ڕی فه‌رمووده\nچى حه‌رامه له‌سه‌ر كه‌س وكارى مردوو گه‌رئه‌نجامی بده‌ن\nچى حه رامه له سه ر كه س وكارى مردوو گه رئه نجامی بده ن\nپێغه مبه رى خوا (صلی الله علیه وسلم) چه ند شتێكى حه رام كردووه كه جاران وئێستاش هه ر به رده وام هه ندێك له خه ڵك ئه نجاميان ده ده ن ، كاتێك كه مردوويه كيان ده مرێت ، كه پێويسته له سه رمان بيانزانين بۆ ئه وه ى لێيان دوور بكه وينه وه ، بۆيه زۆر پێويسته ڕوون بكرێنه وه :\nأ ـ شيوه ن كردن : كه چه ند فه رمووده يه كى له سه ره :\n1 ـ " أربع في أمتي من أمر الجاهلية ، لا يتركونهن : الفخر في الاحساب ، والطعن في الانساب ، والاستسقاء بالنجوم ، والنياحة ، وقال : النائحة إذا لم تتب قبل موتها ، تقام يوم القيامة وعليها سربال من قطران ، ودرع من جرب " رواه مسلم ( 3 / 45 ) والبيهقي (4/63) من حديث أبي مالك الاشعري . . واته : چوار شت له ئوممه ته كه مدا هه ن له ئيشى نه فامين ، و وازى لێ ناهێنن : فه خر كردن به بنه ماڵه و تانه دان له ڕچه ڵه ك ، و باران بارين دانه پاڵ ئه ستێره كان ، و شيوه ن كردن ، وه فه رمووى : ئه و ئافره ته ش كه شيوه ن ده كات ته وبه نه كات پێش مردنى ، له قيامه تدا زيندوو ده كرێته وه ، و شه رواڵێكى له پێدايه له مسى تواوه يه ، وه كراسێكيشى له به ر دايه له گه ڕى .\n2 ـ " اثنتان في الناس هما بهم كفر : الطعن في النسب ، والنايحة على الميت " رواه مسلم (1/58) والبيهقي ( 4 / 63 ) وغيرهما من حديث هريرة . . واته : دوو شت هه ن له ئومه ته كه مدا به كوفر داده نرێن ، ئه وانيش : تانه دان له ڕه چه ڵه ك ، و شيوه ن كردن له سه ر مردوو .\n3 ـ " لما مات إبراهيم ابن رسول الله (صلی الله علیه وسلم) صاح أسامة بن زيد ، فقال رسول الله (صلی الله علیه وسلم) ليس هذا مني ، وليس بصائح حق ، القلب يحزن ، والعين تدمع ، ولا يغضب الرب " رواه ابن حبان ( 743) والحاكم ( 1/ 382) عن أبي هريرة بسند حسن . . واته : كاتێك ( إبراهيم ) ى كوڕى پێغه مبه رى خوا (صلی الله علیه وسلم) وه فاتى كرد ( أسامة ) ى كوڕى ( زيد ) هاوارى كرد ، پێغه مبه رى خوا فه رمووى : ئه وه له من نيه ، وهاوار كه رێكى ڕاست نيه ، دڵ ته نگ ده بێت ، وچاويش فرمێسك ده ڕێژێت ، وناشبێت به كرده وه كانمان خوا له خۆمان تووڕه بكه ين .\n4 ـ له ( أم عطية ) ه وه ده گێڕنه وه كه فه رمووى : " أخذ علينا رسول الله (صلی الله علیه وسلم) مع البيعة ألا ننوح ، فما وفت منا امرأة ( تعني من المبايعات ) إلا خمس ، أم سليم ، أم العلاء ، وابنة أبي سبرة امرأة معاذ ، أو ابنة أبي سبرة ، وامرأة معاذ " رواه البخاري ( 3/ 137) ومسلم ( 3/ 46) واللفظ له ، والبيهقي ( 4/ 62) وغيرهم . . واته : پێغه مبه رى خوا (صلی الله علیه وسلم) له كاتى به يعه تدا په يمانى لێ وه رده گرتين كه شيوه ن نه كه ين ، كه چى هيچ كه سێك له و ئافره تانه ى كه به يعه تيان دا په يمانه كه يان به جێ نه هێنا ، جگه له پێنج ئافره ت نه بێت : دايكى ( سليم ) ، ودايكى ( العلاء ) و كچه كه ى باوكى ( سبرة ) كه خێزانى ( معاذ ) بوو ، يان كچى باوكى ( سبرة ) ، وخێزانى ( معاذ ) .\n5 ـ له ( أنس ) ى كوڕى ( مــالك ) ه وه : " أن عمر بن الخطــاب لمـا طعن عولت عليه حفصة ، فقــال : يــا حفصة أما سمعت رسول الله (صلی الله علیه وسلم) يقول : المعول عليه يعذب ؟! وعــول عليه وفي أخرى : ( في قبره ) بمـــا نيح عليه " (1) . واته : كاتێك كه ( عمر ) ى كوڕى ( خطاب ) لێى درا ( طعن ) ، ( حفصة ) ه ى كچى ده ستى كرد به هات و هاوار به ده نگى به رز ، ( عمر ) يش وتى : ئه ى ( حفصة ) نه تبيستووه كه پێغه مبه رى خوا (صلی الله علیه وسلم) فه رموويه تى : ئه و كه سه ى كه شيوه نى به سه ردا بكرێت ئازار ده درێت ؟! . (1)(أخرجه البخاري ومسلم والسياق له والبيهقي ( 4 / 72 - 73 ) وأحمد ( رقم 268 ، 288 ، 290 ، 315 ، 334 ، 254 ، 386 ) من طرق عن عمر مطولا ومختصرا ، وروى ابن حبان في " صحيحه " ( 741 ) . قصة حفصة فقط . و ( صهيب ) به ده نگى به رز ده گريا له سه رى ( ده يوت ئاى براكه م ! ئاى هاورێكه م ) عمر وتى : ئه ى صهيب ! ئه وه نازانيت كه ئه و كه سه ى به سه ريدا به ده نگى به رز بگرين ئازار ده درێت ؟! ( له ڕيوايه تێكدا ) : به ڕاستى مردوو ئازار ده درێت به هه ندێك گريانى كه س وكاره كه ى له سه رى ، وه له ڕيوايه تێكى تردا ( له گۆڕه كه ى ) دا به و شيوه نه ى كه له سه رى كراوه ) ).\n6 ـ " إن الميت يعذب ببكاء أهله عليه " وه له ڕيوايه تێكى تردا هاتووه : " الميت يعذب في قبره بما نيح عليه " أخرجه الشيخان وأحمد من حديث ابن عمر ، والرواية الاخرى لمسلم وأحمد ورواه ابن حبان في صحيحه(742) من حديث عمران بن حصين نحو الرواية الاولى ، واته : به ڕاستى مردوو ئازار ده درێت به هۆى هه ندێك له گريانى كه س وكاره كه ى له سه رى ، وه له ڕيوايه تێكدا هاتووه : مردوو ئازار ده درێت له گۆڕه كه يدا به و شيوه نه ى كه له سه رى ده كرێت .\n7 ـ " من ينح عليه ، يعذب بما نيح عليه ( يوم القيامة ) " أخرجه البخاري ( 3 / 126 ) ومسلم ( 3 / 45 ) والبيهقي ( 4 / 72) وأحمد ( 4/ 245 ، 252 ، 255 )\n، (2) .\nواته : هه ركه سێك شيوه نى له سه ر بكرێت ئازار ده درێت به هۆى ئه و شيوه نه ى كه له سه رى كراوه ( له ڕۆژى قيامه تدا ) .\n8 ـ أ ـ له ( النعمان ) ى كوڕى ( البشير ) ه وه ده گێڕنه وه كه فه رموويه تى : " أغمى على عبد الله بن رواحة (ڕه زای خوای لێبێت) ، فجعلت أخته عمرة تبكي : واجبلاه ، واكذا ، واكذا ، تعدد عليه ، فقال حين أفاق : ما قلت شيئا إلا قيل لي ، كذلك !؟ فلما مات لم تبك عليه " أخرجه البخاري والبهقي ( 4 / 64 ) . واته : ( عبدالله ) كوڕى ( رواحة ) له هۆشى خۆى چووه وه ( يان : بێ هۆش كه وت ) ( عمره ) ى خوشكيشى ده ستى كرد به گريان و ده يووت : ئاى شاخه كه م ، ئاى ئه وه ، ئاى ئه وه ، سيفه ته كانى ده ژمارد له سه رى ، كاتێك به هۆشدا هات وتى: هيچ شتێكت نه ده ووت ئيللا به منيان ده ووت به هه مان شێوه !؟ پاشان كاتێك كه مرد له سه رى نه گريا .\nوه هه ر له م بابه ته دا چه نده ها فه رمووده ى تر هه ن ، له م بڕگه يه ـ به پشتيوانى خواى په روه ردگار ـ باسيان ده كه ين :\nب ، ج ـ له ڕوومه ت دان ، و يه خه دادڕين : له به ر فه رمووده ى پێغه مبه رى خوا (صلی الله علیه وسلم) كه فه رموويه تى : " ليس منا من لطم الخدود ، وشق الجيوب ، ودعى بدعوى الجاهلية " رواه البخاري (3/127- 128، 129) ومسلم (1/70) وابن الجارود (257) والبيهقي (4/63 - 64) وغيرهم من حديث ابن مسعود . واته : له ئێمه نيه هه ر كه سێك له ڕوومه ت بدات ، و يه خه ى دابدڕێت ، و بانگه شه بۆ كار و كرده وه ى سه رده مى نه فامى بكات.\nد ـ ڕنينى پرچ و تاشينى ، له به ر فه رمووده ى ( أبو برده ) ه ى كوڕى ( أبو موسى ) كه ده ڵێت : " وجع أبو موسى وجعا فغشي عليه ، ورأسه في حجر امرأة من أهله ، فصاحت امرأة من أهله ، فلم يستطع أن يرد عليها شيئا ، فلما أفاق قال : إنا بريء ممن بريء منه رسول الله (صلی الله علیه وسلم) ، فان رسول الله (صلی الله علیه وسلم) بريء من الصالقة\n، والحالقة ، والشاقة " أخرجه البخاري(3/129) ومسلم(1/70) والنسائي(1/ 263) والبيهقي( 4 / 64 ) . واته : ( أبو موسى ) زۆر نه خۆش بوو به شێوه يه ك له هۆشى خۆى چووه وه ، له و كاته دا سه رى له باوه شى ئافره تێك له خێزانه كه ى بوو ( واته : له كه س وكارى ) بوو ، ئافره تێك له كه س و كارى هاوارى كرد ، له و كاته دا ( أبو موسى ) نه يتوانى هيچ وڵامى بداته وه ، به ڵام كاتێك به هۆشدا هات ، وتى من بآ به ريم له و كه سه ى كه پێغه مبه رى خوا (صلی الله علیه وسلم) لێى بآ به رى بووه ، پێغه مبه رى خوا بێ به رى بووه له و ئافره ته ى كه ده نگى به رز ده كاته وه له كاتى لێقه وماندا ، و ئه و ئافره ته ش كه پرچ دڕێنت يان ده يتاشێت وه ئه و ئافره ته ش كه يه خه ى خۆى داده دڕێت .\nه ـ واڵاكردن و بڵاوكردنه وه ى پرچ ، ئه وه ش له به ر ئه و فه رمووده يه ى كه يه كێك له و ئافره تانه ده يگێڕێته وه كه به يعه تيان داوه به پێغه مبه رى خوا (صلی الله علیه وسلم) ، كه ده ڵێت : " كان فيما أخذ علينا رسول الله (صلی الله علیه وسلم) في المعروف الذي أخذ علينا أن لا نعصيه فيه ، وأن لانخمش وجها ولا ندعو ويلا ، ولا نشق جيبا ، وأن لا ننشر شعرا " أخرجه إبو داود ( 2 / 59 ) ومن طريقه البيهقي ( 4 / 64 ) بسند صحيح . واته : له و شتانه ى كه پێغه مبه رى خوا (صلی الله علیه وسلم) په يمانى لێ وه رگرتين له سه رى ئه وه بوو كه سه رپێچى نه كه ين له و چاكانه ى كه فرمانمان پێ ده كرێت ، وڕومه تى خۆمان نه ڕنين ، شيوه ن وواوه يلاش نه كه ين ، ويه خه ش دانه دڕين ، وپرچيشمان واڵا وبڵاو نه كه ينه وه .\nو ـ دانانى ڕيش و نه تاشينى هه ندێك له پياوان ، له چه ند رۆژێكى كه مدا ، وه كو نيشانه يه ك له سه ر دڵ ته نگيان بۆ مردووه كه يان ، وه ئه گه ر ئه و چه ند ڕۆژه كه مه ته واو بوو ده گه ڕێنه وه سه ر تاشينى!! ئه م ڕيش دانانه ش ـ هه ر وه كو ئاشكرايه ـ ده چێته ژێر واتاى واڵاكردن و بڵا كرنه وه ى پرچ ، زياد له سه ر ئه وه ش ئه م كاره داهێنراوه و بيدعه يه و پێغه مبه رى خواش (صلی الله علیه وسلم) فه رموويه تى: " كل بدعة ضلالة ، وكل ضلالة في النار " رواه النسائي والبيهقي في "الاسماء والصفات"بسند صحيح عن جابر ، واته : هه موو داهێنراوێك گومڕاييه ، و خاوه نى هه موو گومڕييه كيش له دۆزه خدايه .\nر ـ ئاگادار كردنه وه ى خه ڵك به مردنى له مينبه ر و شوێنه گشتى يه كاندا ، چونكه ئه مه له ( النعي ) ده ژمێردرێت ، چونكه له ( حذيفة ) ه ى كوڕى ( اليمان ) ه وه پێمان گه شتووه كه : " كان إذا مات له الميت قال : لا تؤذنوا به أحدا ، إني أخاف أن يكون نعيا ، إني سمعت رسول الله (صلی الله علیه وسلم) ينهى عن النعي " أخرجه الترمذي (2/ 129 ) وحسنه ، وابن ماجه ( 1 / 450 ) وأحمد ( 5 / 406 )\n. واته : ئه گه ر مردوويه كى بمردايه ت ده يفه رموو : كه سى پآ ئاگادار مه كه نه وه ، چونكه ده ترسم بچێته قاڵبى ( نعي ) ، چـــــونكه بيستوومــــه لــــــه پێغه مبه رى خـــــواوه (صلی الله علیه وسلم) كه نه هى ده كرد له ( النعى ) . وه وشه ى ( النعي ) له زمانه وانيدا : بريتيه له ئاگاداركرنه وه ى خه ڵكى به مردنى مردووه كه ، به م شێوه يه ش هه موو ئاگادار كردنه وه يه ك ده گرێته وه ، به ڵام چه ند فه رمووده يه كى ( صحيح ) مان پێگه يشتووه كه هه ندێك ئاگادار كردنه وه ڕێپێدراوه و جائيزن ، بۆيه ده بينين زانايان ئه و نه هيه ڕه هايه يان ( مطلق ) سنوردار كردووه ( تقيد ) ، و فه رموويانه : مه به ست له م نه هيه ئه و ئاگادار كردنه وه يه كه هاوشێوه يه له گه ڵ ئه وه ى كه له سه رده مى نه فامى ده يانكرد ، له هات و هاوار و بانگه وازكردن له به ر ده رگاى ماڵان و بازاڕه كاندا ، هه روه ك باسى ده كه ين ، بۆيه منيش ده ڵێم : (2)(في هذا الحديث بيان أن البكاء المذكور في الحديث الذي قبله ، ليس المراد به مطلق البكاء ، بل بكاء خاص وهو النياحة ، وقد أشار إلى هذا حديث عرم المتقدم في الرواية الثانية وهو قوله : " ببعض بكاء... " . ثم إن ظاهر هذا الحديث واللذين قبله مشكل ، لانه يتعارض مع بعض أصول الشريعة وقواعد ها المقررة في مثل قوله تعالى : " ولا تزر وازرد وزر أخرى " ، وقد اختلف العلماء في الجواب عن ذلك على ثمانيد أقوال ، وأقربها إلى الصواب قولان :\nالأول : ما ذهب إليه الجمهور ، وهو أن الحديث محمول على من أوصى بالنوح عليه ، أو لم يوص بتركه مع علمه بأن الناس يفعلونه عادة . ولهذا قال عبد الله بن المبارك : " إذا كان ينهاهم في حياته ففعلوا شيئا من ذلك بعد وفاته ، لم يكن عليه شيء " (عمدة القارئ ( 4 / 74 ) ، والعذاب عند هم بمعنى العقاب .\nوالآخر : أن معنى " أي يتألم بسماعه بكاء أهله ويرق لهم ويحزن ، وذلك في البرزخ ، وليس يوم القيامة . وإلى هذا ذهب محمد بن جرير الطبري وغيره ، ونصره ابن تيمية وابن القيم وغيرهما . قالوا : " ليس المراد أن الله يعاقبه ببكاء الحي عليه ، والعذاب أعم من العقاب كما في قوله : " السفر قطعة من العذاب " ، وليس هذا عقابا على ذنب ، وإنما هو تعذيب وتألم " ( انظر كلام ابن تيمية في " مجموعة الرسائل المنيرية " ( 2 / 209 ) وابن القيم في " التهذيب : 4 / 290 – 293 ) .\nوقد يؤيد هذا قوله في الحديث (5،6) : " في قبره " وكنت أميل إلى هذا المذهب برهة من الزمن ، ثم بدا لي أنه ضعيف لمخالفته للحديث السابع الذي قيد العذاب بأنه "يوم القيامة " ، عندهم بين هذا القيد والقيد الاخر في قوله " في قبره " ، بل يضم أحدهما إلى الاخر ، وينتج أنه يعذب في قبره ، ويوم القيامة . وهذا بين إيشاء الله تعالى .)\n(نوسینی زانای فه رمووده ناس محمد ناصرالدین الالباني به رحمه ت بیت)\nبەش: تاوان و حەرامکراوەکان سەردان: ٢٨٥٤


توێژەران بڵاویانكردوەتەوە ڤاكسینی بی سی جی كە لەدژی نەخۆشی سیل بەكارهاتوە لە چەند وڵاتێكدا یارمەتیدەر بوە بۆ كەمكردنەوەی رێژەی مردن بە ڤایرۆسی كۆرۆنا.\nزانایان لە لێكۆڵینەوەیەكدا كە لە گۆڤاری "برۆسیدینگز" كە لەلایەن ئەكادیمیای زانست لە ئەمریكا بڵاوكراوەتەوە ئاماژەیان بۆ ئەوە كردوە لیكۆڵینەوەیان لەسەر چەندین فاكتەر كردوە كە كاریگەریان لەسەر ڤایرۆسی كۆرۆنا هەیە وەكو توانایی دارایی، ئاستی زانستی ،خزمەتگوزاری تەندرووستی و تەمەن بۆیان دەركەوتوە ئەو وڵاتانەی كە منداڵایان لەدژی نەخۆشی سیل كوتاوە رێژەی مردن بەكۆرۆنا لەو وڵاتانە كەم بوە.\nزاناكان وڵاتی ئەڵمانیایان وەكو نمونە وەرگرتوە بۆیان دەركەوتوە رێژەی مردن لەنێوان بەساڵاچوان لە ئەڵمانیای رۆژئاوا زیاتر بوە لە ئەڵمانیای رۆژهەڵات ،هۆكارەكەشیان بۆ ئەوە گەراندوەتەوە چونكە سیستمی كوتان لەدژی نەخۆشیەكان لەنێوان هەردوو ئەڵمانیا جیاوازە بوە لە ئەڵمانیایی رۆژهەڵات منداڵانیان لەدژی نەخۆشی سیل كوتاوە و رێژەی كۆتان لەدژی ئەو نەخۆشیە لە ئەڵمانیای رۆژهەڵات زیاتر بوە بەروارد بە ئەڵمانیای خۆرئاوا ئەوەش وایكردوە رێژەی مردن بەكۆرۆنا لەنێوان بەساڵاچوان لە ئەڵمانیای رۆژئاوا زیاتر بێت.\nڤاكسینی" بی سی جی" كە لەدژی نەخۆشی سیل بەكاردەهێنرێت كاردەكات بۆ بەهێزتركردنی شانەی بەرگری لەش وهاوكات لەش لە تووشبون بەنەخۆشی سیل دەپارێزێت بەڵام ئەو ڤاكسینە سوودی دیكەی بۆ لەش هەیە لە زۆر نەخۆشی دیكە لەش دەپارێزێت وەكو سورێژە ، مەلاریا و شیرپەنجەی میزڵدان هەروەك رێژە هەوكردنی كۆئەندامی هەناسە دان كەمدەكاتەوە لەنێو كەسانی بەساڵاچوودا.\nی رووسیR t سەرچاوە-


ڕەتیدەكاتەوە قوتی هاووڵاتیان تێكەڵ بە ململانێكان بكرێت یەكێتی: ئەركی حكومەتە مووچە بۆ هاونیشتمانیان دابین بكات – تۆڕی میدیایی خەڵک\n2020/04/29 - 8:26 PM\nیەكێتی نیشتمانی كوردستان جەخت لەسەر پێویستی چارەسەركردنی كێشەی مووچەی فەرمانبەرانی هەرێمی كوردستان دەكاتەوە و بە ئەركی حكومەتی دەزانێت مووچە بۆ هاونیشتمانیان دابین بكات، ڕەتیشیدەكاتەوە پرسی مووچە و قوتی هاووڵاتیان تێكەڵ بە ململانێكان بكرێت.\nبەپێی ڕاگەیەندراوێك كە لەلایەن یەكێتی نیشتمانی كوردستانەوە بڵاوكرایەوە” سەرلەئێوارەی ئەمڕۆ چوار شەممە ئەنجومەنی باڵای سیاسی و بەرژەوەندی یەكێتیی نیشتمانیی كوردستان لەگەڵ هاوسەرۆك و دەستەی كارگێڕی مەكتەبی سیاسی بە سەرپەرشتی كۆسرەت ڕەسول عەلی سەرۆكی ئەنجومەنی باڵای سیاسی و بەرژەوەندی یەكێتیی نیشتمانیی كوردستان و ئامادەبوونی لاهور شێخ جەنگی هاوسەرۆكی یەكێتیی نیشتمانیی كوردستان لەشاری سلێمانی كۆبووەوە و لە كۆبوونەوەكەدا جەخت لەسەر پێویستی چارەسەركردنی كێشەی ئێستای پەیوەست بە مووچەی فەرمانبەرانی هەرێم كرایەوە.\nلە ڕاگەیەندراوەكەدا هاتووە”ئەنجومەنی باڵای سیاسی و بەرژەوەندییەكانی یەكێتی لەگەڵ هاوسەرۆك و دەستەی كارگێڕی مەكتەبی سیاسی كۆبووەوە و لە كۆبوونەوەكەدا گفتوگۆكرا لەبارەی دۆخی كوردستان، عێراق و قەیرانەكانی ناوچەكەو هەوڵەكانی یەكێتیی نیشتمانی كوردستان بۆ چارەسەركردنی پرسەكان و هەستكردن بە بەرپرسیاریەتی بۆ دۆزینەوەی ڕێگاچارەی گونجاو بۆ چارەسەری بنەڕەتی قەیرانەكان”.\nلە كۆبوونەوەكەدا”بەوردی گفتوگۆ لەبارەی ئامانجەكانی یەكێتیی و هەڵسەنگاندن بۆ بڕیارەكانی دوای كۆنگرەو كاركردنی سەرجەم ئۆرگانەكان وەك یەك تیم لەپێناو یەكێتیی و خزمەتكردنی هاونیشتمانیان كراوە”.\nلە ڕاگەیەندراوەكەدا ئاماژە كراوە بە هاوڕایی “سەرجەم بەشداربووانی كۆبوونەوەكە كە یەكێتیی نیشتمانیی كوردستان پەرە بەپەیوەندییەكانی لەگەڵ سەرجەم هێزولایەنە سیاسییەكان بدات و ڕۆڵی ئەرێنی خۆی بگێڕێ لە نەهێشتنی گرژی و ئاڵۆزییەكانی نێوان لایەنە سیاسییەكان، جەختیش كرایەوە كە یەكێتیی پێداگری دەكات لەسەر چارەسەركردنی بنەڕەتی كێشەكان لەڕێگای دانیشتن و دیالۆگ و گفتوگۆ، هەرچەندە ناكۆكییەكان گەورەبن قابیلی چارەسەرن لەپێناو پاراستنی بەرژەوەندییە باڵاكانی گەلەكەمان، بەتایبەت دۆخی مووچەو گوزەرانی هاووڵاتیان، دووپاتیشی كردەوە كە نابێ مووچەو قووتی هاووڵاتیان تێكەڵ بەهیچ ململانێیەك بكرێ، ئەركیشە حكومەتی هەرێم هەنگاوی جدی و پێویست بنێ بۆ دابینكردنی مووچەی هاونیشتمانیان”.\nحكومەتی عیراقحكومەتی هەرێمی كوردستانعيراقمووچەی فەرمانبەرانی هەرێمهەرێمی كوردستانیەكێتی نیشتمانی كوردستان


باسنیوز ئەردۆغان ژمارەیەک سەرکردەی ئیخوان موسلیمین رادەستی میسر دەکاتەوە هەواڵی کوردستان\nئەردۆغان ژمارەیەک سەرکردەی ئیخوان موسلیمین رادەستی میسر دەکاتەوە\n2019/03/17 | 14:36\nسەرۆک کۆماری تورکیا ژمارەیەک سەرکردەی ئیخوان موسلیمینی میسر رادەستی وڵاتەکەیان دەکاتەوە.\nمستەفا بەکری، پەرلەمانتار و سەرنووسەری رۆژنامەی (ئەلئسبوع)ی میسری لە هەژماری تایبەتیی خۆی لە تۆڕی کۆمەڵایەتیی (تویتەر) رایگەیاندووە، سەرکردەکانی ئیخوان موسلیمین رۆژێک لە رۆژان دادگایی دەکرێن، ”زوو بێ یان درەنگ“.\nمستەفا بەکری هەروەها رایگەیاندووە، رەجەب تەییب ئەردۆغانی سەرۆک کۆماری تورکیا لەماوەی ئەمساڵدا 12 ئەندامی دەستگیرکراوی ئیخوان موسلیمین رادەستی میسر دەکاتەوە و دادگایی دەکرێن.\nئەو لێدوانەی ئەو پەرلەمانتارە میسرییە دوای ئەوە دێت، کە هەفتەی رابردوو دەستگیرکرانی 12 ئەندامی ئیخوان موسلیمینی میسر لە تورکیا راگەیەندرا و دەنگۆی ئامادەکاری بۆ رادەستکردنەوەیان بە میسر، بڵاو بووەوە.\nدوای کودەتای عەبدولفەتاح سیسیی وەزیری بەرگریی میسر بەسەر محەمەد مورسیی سەرۆک کۆماری پێشووی میسر، ئیخوان موسلیمین وەک رێکخراوێکی تیرۆریستی ناسێندرا و بەشێکیان رایانکرد بۆ تورکیا، چونکە پارتی داد و گەشەپێدان (ئاکەپە)ی دەسەڵاتداری تورکیا، کە ئەردۆغان سەرۆکایەتی دەکات، پارتێکی سەر بە رەوتی ئیخوان موسلیمینە.\nعەبدولفەتاح سیسی، کە وەزیری بەرگریی میسر بوو، دوای ئەوەی بە دەسەڵاتی سوپا و بە کودەتایەک محەمەد مورسی، سەرۆک کۆماری میسری لە ساڵی 2013 وەلا نا، دەسەڵاتی میسری بەدەستەوە گرت و رەوتی ئیخوان موسلیمینی خستە لیستی رێکخراوە تیرۆریستییەکان و محەمەد مورسیی سەرۆک کۆماری لەکارلادراوی وڵاتەکەی و ژمارەیەک سەرکردەی ئەو رەوتەشی خستە زیندان.\n⋙ بێرکۆتی لەبارەی پابەندنەبوونی یەکێتییەکان بە ڕێککەوتنەکانی کۆسرەت ڕەسووڵ هۆشداری دەدات\n⋙ جۆرێک لە زەیتی زەیتوون بۆ سوورکردنەوە زیان بە تەندروستی دەگەیەنێت\n⋙ وادەی کۆبوونەوەی پەرلەمان و هەڵبژاردنی سەرۆکی هەرێم ئاشکرا کرا\n⋙ جە برادۆست بۆردومان و جە چەولیک قەدەغە هەن\n⋙ دوو ئافرەت لە قەڵادزێ سووتان


نیقاب‌و بەوەھابیکردنی دینداریی\nوەک لەبەشی پێشوودا وتم لە پەنجا ساڵی ڕابردوودا نیقابپۆشی بە شێوەیەکی ڕاستەوخۆ پەیوەندییەکی بەھێزی بە بڵاوبوونەوەی فیکری وەھابییەوە ھەبووە. بڵاوبوونەوەی ئەم فۆرمە لە سەلەفیەتی دینیی، کە دۆلاری نەوتی سعودیی و خەلیجیی و ململانێ سیاسییەکانی سەردەمی جەنگی سارد بە جیھاندا بڵاویکردەوە، بوو بە دیاردەیەکی جیھانیی.\nئەم وادەکات خانمێک لە پاریس و یەکێک لە کۆپنھاگن و یەکێک لە کەنەدان و یەکێکیش لە کەلار ھەمان نیقاب لەسەربکەن و بە ھەمان شێوازی وەھابییانە خۆیان بپۆشن. وەھابیزم یەکێکە لە داخراوترین و کۆنەپارێزترین فۆرمەکانی سەلەفیەتی دینییە کە ئیشکردنی لەناو ژیانی ڕۆژانەدا لەناو ئەزموونی تاڵەبان و داعش و ئەلقاعیدە و ھاوشێوەکانیدا بینی.\nوەک ووتم لەم ئەزموونەدا نیقابپۆشی تەنھا ھێما بۆ دیندارییەکی سادە ناکات، بەڵکو ھەم رەمزە بۆ گروپێکی دینیی تایبەت و ھەم بۆ ئایدیۆلۆژیایەکی دینیی، ھەم جۆرێکیشە لە ئەکتیڤیزمی سیاسیی. لە دۆخی گەیشتن بە دەسەڵاتدا ئەو تێگەیشتنەی ئەم گروپە بۆ دنینیان ھەیە بەسەر ھەموواندا دەسەپێنن، زۆرجاریش لەڕێگای پەنابردنێکی گەورە و بەردەوامەوە بۆ توندوتیژیی.\nلە دۆخەکانی دیکەدا خەریکی بە وەھابیی و بەسەلەفییکردنی فۆرمە جیاوازەکانی ئیسلامیی میلیی و ئیسلامی خەڵکن. کێشەی ژمارە یەکی ئەم پرۆسەی بەوەھابیکردنەی دینیی میلیی لەوەدایە کە ئەو ئاینە میلییە دەگۆڕن بۆ ئایدیۆلۆژیایەکی دینیی تەواو داخراو و نەفیکەر بۆ ھەموو ئەو دیندارانەی لەخۆیان ناچن. وەھابیزم دینیی ڕۆژانەی خەڵک و دینیی میلی لە فۆرمی دینێکی تەواو توندڕەو و داخراودا سەرلەنوێ دادەڕێژێتەوە. بەمەش فۆرمە جیاوازەکانی ئەو دینە میلییە داخراوتر دەکەن، بێناوەرۆکتری دەکەن، تەواو ناڕۆحانیی دەکەن، پڕ لە ترس و بیمێکی گەورەی دەکەن، لەباتی ئامرازێک بۆ پەیوەندییکردن و پێکەوەبوون و ھاریکا ریی کۆمەڵایەتیی، دەیگۆڕن بۆ پرۆژەیەکی گەورەی ناکۆکیی دروستکردن و بەرھەمھێنانی ڕقیی دینیی بەرامبەر بە ھەر کەسێک لەخۆیان نەچێت.\nئەمە جگە لە نەفیکردنێکی ھەمەلایەن و سەرتاسەریی ھەموو فۆرمەکانی نادین، تا ڕادەی تەکفیرکردن و لە مرۆڤخستنی ھەڵگەرەکانیان. لەم ڕووەوە خوێنەر دەتوانێت سەیری ئەو دەستەواژانە بکات کە عەبدولەتیفی سەلەفی لەو گرتە ڤیدیۆیەدا بەکاریاندەھێنێت کە لینکەکەی لە کۆتایی ئەم نووسیەندا دانراوە. عەبدولەتیف وەک ئەم سەلەفییەکی وەھابی ئافرەتی نیقاب بەسەر وەک ئافرەتێکی ”شکۆمەند“ و ”بەئەخلاق“ و ”بەڕەوشت“ ”کە خوا خۆشی ئەوێت و ڕێزی ئەگەرێت“ نمایشدەکات و ئەوانەیتر کە نیقاب بەسەر نین وەک سافیرە، بەرەڵا، بەدڕەوشت ناودەبات. پیاوانی ناسەلەفیی و ناوەھابیش وەک موجریم و کافر و مونافیق، وەک مرۆڤی بچووک و کەم، ناودەبات. ئەوەی ڕێگرە لە تەرجەمەکردنی ئەم بڕە گەورە و ھەمەلایەنە لە ”توندوتیژییە رەمزیی“ ناو ئەم زمانە سەلەفییە بۆ واقیع، بڕ و ڕادەی دەسەڵاتی ئەم گروپەیە.\nخۆشبەختانە تا ئەم ساتە نیقاب لە کۆمەڵگای ئێمەدا دیاردەیەکی لاوەکیی و پەراوێزییە، بەڵام ئەگەر و تواناکانی گەشەکردنی ئاشکرا نین. بەبۆچوونی من مامەڵەکردنێکی عەقڵانیی و مافپەروەرانە لەگەڵیدا بەوە نابێت بە تەواوی یاساغ بکرێت، بەڵام بەوەش نابێت وەک ئازادییەکی شەخسیی سادە و وەک خۆپۆشینێکی بێگوناھ ببینرێت.\nئەوەی دەکرێت ڕووبدات ستراتیژێکی دوو جەمسەرەیە. یەکەمیان”یاساخکردنێکی سنووردار“ە. دووھەم ڕەخنەکردنیەتی وەک فۆرمێکی زۆر خراپ و ناڕاستی دەرکەوتنی تاکەکەس لەناو ژیانی گشتیدا. لە یەکەمیاندا پێموایە کارێکی باش و پێویستە نیقاب لەناو پۆلەکانی خوێندندا، بە ھۆڵی زانکۆکانەوە، لە ناو نەخۆشخانە و ئۆفیسە گشتییەکاننی دەوڵەتدا، یاساخبکرێت. بەڵام لەناو فەزای گشتیی نارەسمیدا ئازادبێت و کەس بۆی نەبێت داوا لە خانمە نیقابپۆشەکان بکات کە نیقابەکانیان لاببەن. ڕووبەری گشتیی ڕووبەری ھەمووانە و مرۆڤ دەبێت ئەو لانیکەمەی ئازادیی تیاھەبێت کە ھەمووان ھەیانە.


وەزارەتی سامانە سروشتیەکان گەرمیان لە نەوتی سپی بێبەشکردووە – لڤین پرێس\nوەزارەتی سامانە سروشتیەکان گەرمیان لە نەوتی سپی بێبەشکردووە\nسەرۆکی لیژنەی پیشەسازی و وزە لە ئەنجومەنی پارێزگای سلێمانی ڕایگەیاند، وەزارەتی سامانە سروشتییەکان ئیدارەی گەرمیانی بێبەش کردووە لە نەوتی سپی، بە بیانووی ئەوەی لەو دەڤەرە پلەکانی گەرمی بەشێوەیەکی بەرچاو دانابەزن.\nکەریم عەلی، سەرۆکی لێژنەی پیشەسازی و وزە لە ئەنجومەنی پارێزگای سلێمانی لە ڕاگەیاندراوێکدا ئاماژە بەوە دەکات وەزارەتی سامانە سروشتییەکان ئیدارەی گەرمیانی بێبەش کردووە لە نەوتی سپی، بە بیانووی ئەوەی لەو دەڤەرە پلەکانی گەرمی بەشێوەیەکی بەرچاو دانابەزن.\nسەرۆکی ئەو لیژنەیەی ئەنجومەنی پارێزگای سلێمانی دەشڵێت: ئەم کارەش غەدرێکی ڕوون و ئاشکرایە لە دانیشتوانی سنوری گەرمیان دەکرێت ئەمەش لە کاتێکدایە لە هەموو ناوچەکانی دیکەی هەرێمی کوردستان ڕێژەیەک نەوتی سپی دابەش کراوە و ڕۆژانەش نزیکەی 50 هەزار بەرمیل نەوتی خاو لە سنورەکە دەردەهێنرێت و بە نادیاری دەبرێت و هاوڵاتیانیشی بێ بەش دەکرێن لە پێدانی نەوتی سپی.\nلە باکور و ڕۆژهەڵاتی سوریا لە ٢٠٢١دا ٨٢ شانەی تیرۆرستی بێکاریگەرکراون\nلە سێ ڕووداودا ٢٧ کۆچبەری هەرێمی کوردستان بێسەروشوێن بوون


ئەنجومەنی وەزیران کۆدەبێتەوە و چەند پرسێک تاوتوێدەکات – لڤین پرێس\nئەنجومەنی وەزیران کۆدەبێتەوە و چەند پرسێک تاوتوێدەکات\nئەمڕۆ ئەنجومەنی وەزیرانی هەرێم کۆدەبێتەوە و پرسی ڕێکخستنەوەی داهاتە ناوخۆییەکان و کۆرۆنا و هەڵگرتنی چەکی بێ مۆڵەت و دابینکردنی سووتەمەنی بۆ هاوڵاتییان، لەگەڵ بڕیاردان لە بە ئیدارەکردنی دوو قەزا تاوتوێ دەکات.\nفەرمانگەی میدیا و زانیاری بڵاویکردەوە، ئەنجومەنی وەزیرانی هەرێمی کوردستان، ئەمڕۆ کۆبوونەوەی هەفتانەی خۆی بە سەرۆکایەتیی مەسرور بارزانی سەرۆکی حکومەت و ئامادەبوونی قوباد تاڵەبانی جێگری سەرۆکی حکومەت ئەنجام دەدات.\nیەکەم: بەردەوامی گفتوگۆکانی ئەنجومەنی وەزیران بۆ ڕێکخستنەوەی داهاتە ناوخۆییەکان و خستنەڕووی هەنگاوی کردارەکیی وەزارەتەکان لەم بارەیەوە.\nدووەم: پێشکەشکردنی ڕاپۆرتێک سەبارەت بە دۆخی زیادبوونی بەرچاوی کەیسەکانی تووشبوون بە فایرۆسی کۆرۆنا لە هەرێمی کوردستان، و بەرزبوونەوەی ژمارەی مردووان بەهۆی ئەم پەتایە، و ئەو ڕێکارانەی پێویستە بگیرێنە بەر بۆ ڕووبەڕووبوونەوەی ئەم تەشەنەبوونەی پەتای کۆرۆنا.\nسێیەم: خستنەڕووی پێشنیاری گۆڕینی هەردوو قەزای (سۆران) و (زاخۆ) بۆ ئیدارەی سەربەخۆ.\nچوارەم: خستنەڕووی بابەتی (هەڵگرتنی چەکی بێ مۆڵەت).\nپێنجەم: دەستپێکردنی ئامادەکارییەکانی هەردوو وەزارەتی سامانە سروشتییەکان و وەزارەتی دارایی و ئابوری بۆ دابینکردنی سووتەمەنی بۆ هاوڵاتییان لە وەرزی سەرما.\nكەشناسی هەرێم پێشبینییەکانی ئەمڕۆ و سبەی خستەڕوو


09:05 - 16/07/2021\nلەوکاتەى ڤایرۆسی كۆرۆنا لەسەرەتای ساڵی 2020 لە تەواوی جیهاندا بڵاوبۆتەوە، بەستنی دەمامك بووە بە ناچاری، بەجۆرێك هەر كەسێك لەگەڵ چونە دەرەوەی لە ماڵەوە یاخود چونی بۆ هەر شوێنێك دەبێت پێش هەموو شتێك دەمامكەكەی بیرنەچێت.\nزۆرن ئەو كەسانەی لەكاتی گەڕانەوەیان دەمامكەكە هەڵدەگرن و جارێكی دیكە دوای چونە دەرەوە بەكاریدەهێنن، پسپۆڕەكانیش چەند توێژینەوەیەكیان لەمبارەیەوە ئەنجامداوە و ئاشكرای دەكەن دەمامكی بەكارهاتوو كارێكی دروست نییە.\nماڵپەڕی (Medic Forum) لەزاری چەند پسپۆڕێكەوە كە بەشداری توێژینەوەكانیان كردووە باسی لەوە كردووە، ڕۆشتن بەبێ دەمامك زۆر باشترە لەوە دەمامكێكی بەكارهاتوو ببەسترێت.\nیەكێك لە توێژینەوەكان لەلایەن پسپۆڕانی زانكۆی ماساچۆستسەوە ئەنجامدراوە، ئاشكرای كردووە پەیكەری دەمامك دوای بەكارهێنانی بەتەواوی دەشێوێت و دەگۆڕێت، بۆیە بەكارهێنانەوە هیچ تەندروست نییە.\nپسپۆڕەكان جەختدەكەنەوە لەسەر ئەوەی دەمامك دوای بەكارهێنان نەك تەنها تایبەتمەندییەكانی لەدەست دەدات، بەڵكو دەبێتە مەترسیدار، چونكە ئەركی دەمامك ئەوەیە كە بەكتریا و ڤایرۆس و ماددەی زیان بەخش لەخۆی بگرێت و نەهێڵێت بچێتە لەشەوە، بەڵام كاتێك دەمامکێکى بەكارهاتوو دەبەسترێت كە پێكهاتەكەی گۆڕاوە ئەوە دەبێتە هۆی مەترسی چونە ناوەوەی بەكتریا و ڤایرۆس بۆ ناو لەش.\nمەترسییەكی دیكە گۆڕانكارییە لە هەڵمژینی هەوادا، بەجۆرێك كاتێك ئامڕازەكانی پاراستنی دەمامكەكە لەكار دەكەون و دەگیرێن، هەوا بەناو دەمامكەكەدا ناڕوات، بەڵكو لە چوار دەورەكانییەوە دەچێتە ناوەوە و هەڵدەمژرێت، واتە هیچ پاڵاوتن و فلتەرێك نامێنێت.\nزاناكان ئاماژە بەوە دەكەن، ئەوە چەند جارێك ئەگەری توشبوون بە كۆرۆنا زیاد دەكات، چونكە دەمامكی تەڕ و شێدار و بەركاهاتوو، زیاتر ڤایرۆسەكە بۆ خۆی ڕادەكێشێت و شوێنێكی گونجاوە بۆ كۆبونەوەی گەشەكردنی.


نووچە نێت | ڕاستگۆیی بێ لایەنی| له رۆژى هه‌ڵبژاردن قه‌ده‌غه‌ى هاتوچۆ ناكرێت\nله رۆژى هه‌ڵبژاردن قه‌ده‌غه‌ى هاتوچۆ ناكرێت\nSeptember 2021 07 - 12:50:27\nسه‌رۆكى شانه‌ى راگه‌یاندنى ئه‌منى عێراق راگه‌یاند له رۆژى هه‌ڵبژاردنى پێشوه‌خته‌ى په‌رله‌مانى عێراق قه‌ده‌غه‌ى ته‌واوى هاتوچۆ له شاره‌كانى عێراق ناسه‌پێنرێت.\nئه‌مڕۆ سێشه‌ممه حه‌وتى ئه‌یلوول لیوا سه‌عد مه‌عن سه‌رۆكى شانه‌ى راگه‌یاندنى ئه‌منى عێراق لێدوانێكى بۆ ئاژانسى هه‌واڵى عێراق “واع” داوه و دووپاتى كردووه‌ته‌وه كه له رۆژى هه‌ڵبژاردن قه‌ده‌غه‌ى ته‌واوى هاتوچۆ ناكرێت.\nئه‌و به‌رپرسه‌ى عێراق دووپاتى كردووه‌ته‌وه كه بواره‌كه به‌شێوه‌یه‌ك كراوه ده‌بێت، تا كاندید و ده‌نگده‌ر بتوانن به ویستى خۆیان هاتوچۆ بكه‌ن. باس له‌وه‌یش ده‌كات هه‌موو ئاماده‌كارییه‌كان له‌ڕووى پلانه هه‌واڵگری و مه‌یدانییه‌كان ته‌واو بووه.\nچه‌ند رۆژێكه ده‌نگۆى قه‌ده‌غه‌ى هاتوچۆ له رۆژى هه‌ڵبژاردن له راگه‌یاندنه‌كانى عێراق بڵاوكراوه‌ته‌وه. عێراق لیژنه‌یه‌كى باڵاى ئه‌منى بۆ سه‌رپه‌رشتى هه‌ڵبژاردن پێكهێناوه و له‌لایه‌ن فه‌ریق روكن عه‌بدولئه‌میر شه‌مه‌رى سه‌رۆكایه‌تى ده‌كرێت.\nبڕیاره له 10ى مانگى داهاتوو "تشرینى یه‌كه‌م" هه‌ڵبژاردنى پێشوه‌خته‌ى په‌رله‌مانى عێراق به‌ڕێوه بچێت.\nیونادم كنا: ئه‌گه‌ر رێژه‌ى به‌شداربوونى ده‌نگداران 30 % بێت باش ده‌بێت\nSeptember 2021 04\nله‌سه‌رانسه‌رى عێراق یه‌ك كاندیدى شیوعى هه‌یه\nسه‌ره‌ڕاى كازمى چه‌ند ناوێكى تر بۆ سه‌رۆكایه‌تى حكومه‌تى داهاتوو پێشنیار ده‌كرێن


سەردانی نوێنەرایەتی ح د ک کۆمیتەی ئوتریش لە بارەگای پارلەمانتەرانی پارتی لیبراڵی ئوتریش NEOS.\nناوەندی هەواڵ-ئوتریش: ڕۆژی سێشەممە رێکەوتی ١٤/٨/٢٠١٨ بەڕێز کاک محەممەدی فەقێ عەلی ئەندامی کۆمیتەی بەڕێوەبەری حیزبی دیموکراتی کوردستان لە وڵاتی ئوتریش، لە سەرداوای پارتی لیبراڵ سەردانی بارەگای پارلەمانتەرانی ئەو پارتەی کرد و لە لایەن خاتوو دوکتور کریسپەر شتێفانی ئەندامی پارلەمان وبەرپرسی کاروباری دەرەوە و ئوروپا و هەروەها مافی مرۆڤ لە سەر لیستی پارتی ناوبراو پێشوازی لێکرا. لە دانیشتنێکد ا کە نزیکەی کاتژمێرێکی خایاند، نوێنەری حدک بە وردی لە سەر پێشێلکاریەکانی مافی مرۆڤ لە ئێران بە گشتی وبەتایبەتی لە ڕۆژهەڵاتی کوردستان لە لایەن کۆماری ئیسلامی ئێرانەوە دوا.\nنوێنەری حدک، زۆر بە وردی باسی لە هەڵاواردنە نەتەوەی، ئایینی و جنسیەکان لە ئێران دا کرد و بۆ ئەم مەبەستەش کوردستانی ڕۆژهەڵاتی وەک نمونە خستە بەر دیدی نوێنەری پارتی لێبرال. کوشتنی زیاتر لە ٨٠ کەس لە مانگی یەکی ئەم ساڵەوە تا ئێستا لە سەر سنورەکان کە بە دوای پەیداکردنی پاروە نانێک دان بۆ ماڵ و مندالیان، وەک یەکێک لە گەورەترین جنایەتەکانی ئێستای کۆماری ئیسلامی ئێران باسی لێوە کرا. هەروەها گرتن و کوشتن و لە ناوبردنی کەسانێک نەیارانی ڕێژیم بۆتە بەرنامەی دام و دەزگا هەواڵگری و سەربازیەکانی کۆماری ئیسلامی ئێران. هاوکات پێشێلکاریەکانی مافی ژنان، بەربەست دروستکردن لە بەردەم دەست پێڕاگەیشتنی خەڵک بە زانیاری دروست لە تۆڕەکۆمەڵایەتیەکان دا، هەروەها دەستبەسەرکردن و پەیتا پەیتا پەلکێش کردنی چالاکانی مافی مرۆڤ، ڕۆژنامەنوسان، مامۆستایان بۆ ناوەندە داپڵۆسێنەرەکانی ڕژیم و چەندین باس و بابەتی دیکە لە لایەن نوێنەری حدک لەم دانیشتنەدا خرانە تەوەری باسەکانی ئەو سەردانە.\nمحەممەد فەقێ عەلی، ڕاشکاوانە ڕخنەی لە سیاسەتی نەرم و دۆستانەی حکومەتی ئوتریش لەگەل کۆماری ئیسلامی ئێران گرت و لەم بارەوە چەند نمونەی لە سات و سەودا و سەردانی دولایەنەی هێنایەوە بیر دووکتور کریسپەر. لە درێژەی ئەم باسەدا نوێنەری حدک چۆوە سەرباسی شەهیدانی ڤییەن و گوتی: پەردەپۆشکردنی تێرۆری ڕێبەری حیزبەکەمان لە لایەن داو و دەزگای دادوەری و حکومەتی ئوتریشەوە، بە پەڵەیەکی شەرماوی بۆ ئوتریش هەروەها وەک غەدرێکی زۆر گەورە دەرحەق بە نەتەوەی کورد لە قەڵەم دا، کە لە لایەن حکومەتی ئوتریشەوە ئیستاش دوای ٢٩ ساڵ هیشتا هەنگاوێکی بە کردەوە بۆ کرانەوەی ئەم پەروەندەیە نەنراوە.\nلە کۆتای دا خاتو دووکتور کریسپەر سپاسی ئەو سەردانە و هەروەها ڕونکردنەوەکانی نوێنەرایەتی حدک،ی کرد و داوای کرد کە لە پایزی ئەم ساڵ دا و لە دانیشتنێکی بەرینتر دا ئەو باس و خواسانە بە وەردەکاری و زانیاری زیاترەوە لە لایەن نوێنەرایەتی حدک بۆکۆمەڵێک لە هاوکارانی خاتوو دوکتۆر باس بکات.\nلە کۆتایی چاوپێککەوتنەکە دا خاتوو کریسپەر شتێڤانی ئامادەیی هاوکاری و پەیوەندی گەرمتری خۆی بۆ نوێنەرایەتی حدک ڕاگەیاند و خۆشحاڵی زۆری خۆی بەم دیدارە دەربڕی.\nحیزبی دیموکراتی کوردستان- کومیتەی ئۆتریش\nبگه‌رێوه|ئەم بابەتە 328 جار بینراوە| بینێره| چاپ


ئه‌مریكا ژماره‌ى سه‌ربازه‌كانى له عێراق كه‌مده‌كاته‌وه | تۆڕی هەواڵی سلێمانی\nHome›هەواڵ›ڕۆژهەڵاتی ناوەڕاست›ئه‌مریكا ژماره‌ى سه‌ربازه‌كانى له عێراق كه‌مده‌كاته‌وه\nسه‌ربازانى سوپاى ئه‌مریكا له ئه‌فغانستان | فۆتۆ: Jalil Rezayee/EPA\nوه‌زیرى له‌جێگه‌دانراوى به‌رگری ئه‌مریكا رایده‌گه‌یه‌نێت: ژماره‌ى سه‌ربازه‌كانمان له عێراق و ئه‌فغانستان بۆ 2 هه‌زار و 500 سه‌رباز كه‌مده‌كه‌ینه‌وه، ده‌شڵێت: “تواناى سه‌ربازى سوپاى عێراق به‌رزبووه‌ته‌وه”.\nئه‌مڕۆ شه‌ممه كریستۆفه‌ر میله‌ر، وه‌زیرى له‌جێگه‌دانراوى به‌رگری ئه‌مریكا رایگه‌یاند: “بڕیارمانداوه رێژه‌ى سه‌ربازه‌كانمان له عێراق و ئه‌ففانستان كه‌مبكه‌ینه‌وه بۆ 2 هه‌زار و 500 سه‌رباز، به‌پێى ئه‌و بڕیاره‌ى كه سه‌رۆك تره‌مپ داى له 17ى تشرینى دووه‌مى 2020 “.\nوتیشى: “كه‌مكردنه‌وه‌ى هێزه‌كانمان له عێراق به‌واتاى ئه‌وه نایه‌ت كه ئێمه ده‌مانه‌وێت له عێراق بكشێینه‌وه، به‌ڵكو به واتاى به‌رزبوونه‌وه‌ى تواناى سه‌ربازى سوپاى عێراق دێت، كه چیتر پێویستى به مانه‌وه‌ى ئه‌و هێزانه نییه كه ده‌یانكشێنینه‌وه”.\nئه‌وه‌شى خسته‌ڕوو: “ئه‌م بابه‌ته به واتاى گۆڕانكارى له سیاسه‌تى ئێمه‌دا نایه‌ت، چونكه به‌شێكى هێزه‌كه‌مان لێره ده‌مێنێته‌وه، هێشتاش پێمانوایه كه داعش مه‌ترسییه له عێراق هه‌تاوه‌كو ئه‌و رێكخراوه‌ش جێگه‌ى مه‌ترسى بێت مانه‌وه‌ى ئه‌مریكا له عێراق گرنگى خۆى ده‌بێت، به‌رده‌وامیش ده‌بین له هاوكاریكردنى هاوپه‌یمانه‌كانمان له‌و وڵاته”.\nقسه‌كانى وه‌زیرى له‌جێگه‌دانراوى به‌رگری ئه‌مریكا پاش ئه‌وه دێت كه له ماوه‌ى رابردوودا مسته‌فا كازمى، سه‌رۆكوه‌زیرانى عێراق رایگه‌یاند: “هێزه‌كانى ئه‌مریكا له عێراق ده‌كشێنه‌وه”.\nهاوكات فالح فه‌یاز، سه‌رۆكى ده‌سته‌ى حه‌شدى شه‌عبى كه ئێستا له لیستى ڕه‌شى ئه‌مریكادایه و سزادراوه رایگه‌یاند: “باشترین كار كه بۆ عێراق بكرێته ئه‌وه‌یه پرۆژه‌یاساى ده‌ركردنى هێزه بیانییه‌كان په‌سه‌ند بكرێت، چونكه ئه‌و هێزانه بوونه‌ته بار بۆ هه‌رێمه كوردستان”.\n“ئەگەر نەوتی برێنت 55 دۆلاریش بێت پوختەی داھات بۆ ھەرێم نزیکەی 17 ...


وەک پێداچوونەوەی ٢١:٤٨، ٣١ی کانوونی دووەمی ٢٠٠٩ (بینینی سەرچاوە)\nھێڵی ١٦٦: ھێڵی ١٦٦:\n== جۆری تری ڕیزبەند دیاریکردن ==\nلەپاڵ جووتخاڵ و تاکخاڵدا دوو شێوەی تری دیاریکردنی ڕیزبەند هەیە وەکو heredocs & nowdoc. بۆ روونکردنەوە و زیاتر وردبوونەوە تەماشای [http://www.php.net/manual/en/language.types.string.php Strings] بکە.\nوەک پێداچوونەوەی ٢١:٥١، ٣١ی کانوونی دووەمی ٢٠٠٩\nوەرگیراو لە «https://chawg.org/wiki/w/index.php?title=PHP&oldid=293»


Kurdipedia - عەلی شامار و...\n📷 عەلی شامار و... | Groep: Afbeelding en tekst | Artikel taal: 🏳 کوردیی ناوەڕاست\nعەلی شامار و...\nلای ڕاستەوە: 1- عەلی شامارعەلی شامار ئەمین، 2- مستەفا چاوڕەشمستەفا چاوڕەش، 3- کۆچکردوو شازاد سائیبشازاد سائیب، 4- نەوشیروان مستەفانەوشیروان مستەفا.\n#عەلی شامار | #مستەفا چاوڕەش | #شازاد سائیب | #نەوشیروان مستەفا |\n 👪 Social Media | 🏳 کوردیی ناوەڕاست | فەیسبووکی بەڕێز ( کاروان عەلی شامار)\n1. 👁 عەلی شامار وپۆلێک پێشمەرگەی یەکێتی لەکاتی رۆیشتنیان بۆ ئازادکردنی خانەقین لە مانگی 3ی 1991 دا\n2. 👁 وێنەیەکی عەلی شامار و سێ هاوڕێی پێشمەرگەی 1982\n3. 👁 وێنەیەکی عەلی شامار و سەلاح چاوشین لە ساڵانی هەشتاکانی سەدەی ڕابردوودا\n1. 👁 شازاد سائیب\n2. 👁 عەلی شامار ئەمین (عەلی شامار)\n✨ Item Kwaliteit: 86% ✔\n➕ Toegevoegd door (Seryas Ehmed) op Mar 8 2017 12:00AM\n✍ Dit item is voor het laatst bijgewerkt door (Hawrê Baxewan) op: Mar 8 2017 9:51PM\n👁 Dit item is 6,227 keer bekeken\n📷 Bestaandsfoto 1.0.1 36 KB Mar 8 2017 12:00AM Seryas Ehmed


پێنجشەممه 26ی رەزبەر 2718\n17:38 - 6 بانەمەڕ 2718\nبە وتەی عەلیڕەزا بەختیاری، بەڕێوەبەری گشتیی شیرکەتی ئاوی ناوچەیی تاران، دۆخی ئاو لە تاراندا لە ئاستی قەیرانیدایە و پاشکەوتە ئاوییەکانی لە بەنداوەکانی تاران زۆر کەمن و تەنیا جیرەبەندی دەتوانێت چارەسەری ئەو قەیرانە بکات.\nبە وتەی ئەو بەرپرسەی ڕێژیم، بەکارهێنانی ئاوی خواردەمەنی زۆر لەسەرە و ئەو ڕێژەیە ٣٥ لەسەدە، لە حاڵێکدا کە لە شارەکانی دیکەی ئێراندا ٧ لەسەدە و سازکردنی لەڕادەبەدری بەنداو و بیری ئاو بووەتە هۆی قەیرانی ئاو لە سەرتاسەری ئێران و پاشکەوتە ئاو ژێرزەوییەکان ڕۆژ بە ڕۆژ کەمتر دەبێتەوە.\nبەختیاری، باسی لەوە کردووە، کە ئاوی ڕووبارەکان ٧٠٠ میلیۆن مێتری چوارگۆشە کەمی کردووە و پاشەکەوتی بەفریش بە پلەی سفر گەیشتووە و وەکوو نموونە شاری قومی هێناوە، کە ئاوی ڕەوانی نەماوە و سوێری ئاوی ژێرزەوینی لەو ناوچەیە دوو قات بووەتەوە.\nسەبارەت بە شارەکانی خووزستان، سیستان و بەلووچستان و ئازەربایجان، هۆشداری داوە، کە ئەو شارانەش لەگەڵ کەمئاوی بەرەوڕوون و قەیرانی ئاو لەو شارانە زۆر جیددییە و ئاماژەی بەوە کردووە، کە ئەگەر ئەو قەیرانە چارەسەر نەکرێت، کەمئاوی و وشکەساڵی ڕووداوی ناخۆشی وەکوو شەڕ لەسەر ئاو لێ دەکەوێتەوە.\nبە هەڵە خاوەندارییەتی کردن لە کانگا و پاشکەوتە ژێرزەوییەکان لە لایەن ڕێژیمی ئێرانەوە وای کردووە، کە قەیرانی سەرچاوە سروشتییەکان بەتایبەت ئاو هەموو ئێرانی بگرێتەوە و ژینگە و ژیانی نەتەوەکانی ئێرانی خستووەتە مەترسییەوە و هیچ چارەسەرێکیان بە کردەیی ئەنجام نەداوە.\nلە ساڵی ڕابردوودا، چەندین جار لە لوڕستاندا خەڵک لە هەمبەر گواستنەوەی ئاوی ناوچەکەیان بۆ بیاوانەکانی ناوەندی ئێران، ناڕەزایەتییان دەربڕی و لە ئیسفەهانیش جووتیارەکان چەندین جارە لەسەر کەمئاوی خۆپیشاندان دەکەن و هەڕەشەی شەڕێکی گەورە لەسەر ئاو، چاوەڕەوانی هەموو ئێران دەکات.\nهەواڵەکانی ناوەندی هەواڵی تیشک، چوارشەممە ٢٥ی ڕەزبەری ١٣٩٧\n19:52 - 25 رەزبەر 2718\nبرووسک – بەشی حەوتەم\n12:03 - 25 رەزبەر 2718\nهەژاری بەربینگی خەڵکی گرتووە و بەناونوێنەرانیش مووچەی چەند میلیۆنی وەردەگرن\n11:07 - 25 رەزبەر 2718\nهونەرمەندێکی کورد خەڵاتی ڤێستیڤاڵی فیلمی ونیزی بەدەست هێنا\n10:47 - 25 رەزبەر 2718\nئامریکا خولێکی نوێ لە تەحریمەکان دژ بە ڕێژیمی تارانی دەست پێکرد\n10:32 - 25 رەزبەر 2718\nلە کوردستان چالاکیی تەبلیغی بەڕێوە چوو\n09:32 - 25 رەزبەر 2718


شه‌ریف هه‌ژاری: حه‌له‌ب ستراتیژێكی دووباره‌ی سه‌لماند، بۆ مێژوو شاهیدی ئه‌م وتاره بن! – WTARIKURD\nئه‌م بابه‌ته هه‌ڵسه‌نگاندنێكی سیاسییه له ڕووانینی مێژووی سیاسیی هاوچه‌رخه‌وه بۆ دۆخی سیاسیی-ستراتیژی ڕژێمه‌كانی سوریا- ئێران.\nگۆرینی نه‌خشه‌ی ناوچه‌كه كه روسیا له ده‌ورانی قه‌یسه‌ره‌كانییه‌وه به هه‌میشه‌یی تموحیان تێیدا هه‌بووه له‌وه‌ی ده‌ستیان بگات به ناوچه‌كانی ئاوه گه‌رمه‌كان و، له سه‌رده‌مانی ده‌سه‌لاتی دیكتاتۆر (حافیز ئه‌سه‌د و ئێستای به‌شاری كوری) دا ڕێگایان به روس داوه كه بنكه‌ی هه‌میشه‌یی له سوریادا هه‌بێت، ئه‌وا بۆ ئه‌مریكا كارێكی ئاسان نییه و به شه‌و و رۆژێك یاخود به سال و دووسالێك نایه‌ته بوون!\nله رۆژی راگه‌یاندنی هێرشی ئه‌مریكا بۆ سه‌ر قاعیده و تالیبانی ئه‌فغانستان له 2001، سه‌رۆكی حیزبی شوعی یه‌كێتی سۆڤیه‌تی جاران وتی: نه‌ده‌بوو روسیا به ئاسانی رێگا بدات ئه‌مریكا بێته ئه‌فغانستان چونكه ستراتیژی ئه‌مریكا ده‌وره‌دانی روسیای ئێستایه.\nبه‌و مانایه‌ی ئه‌گه‌ر ستراتیژی ئه‌مریكا له جه‌نگی سارد دا هه‌لووه‌شانه‌وه‌ی سۆڤیه‌ت بووبێت، ئه‌وا له 2001 ه‌وه ستراتیژی ئه‌مریكا ده‌وره‌دانی روسیا یه!\nپاش جه‌نگه‌كانی ئه‌مریكا له ڤێتنام و له دژی بزووتنه‌وه سه‌ربه‌خۆخوازه چه‌په‌كان له نیوه‌ی دووه‌می سه‌ده‌ی بیست و پاشانیش داگیركردنی ئه‌فغانستان و عێراق له سه‌ره‌تای سه‌ده‌ی بیست و یه‌ك دا، وایكرد وێنه‌ی ئه‌مریكا لای دونیا زۆر ناشیرین بوو بوو.\nبه‌تایبه‌ت كشتوبڕی هاولاتیانی ئه‌فغانستان و عێراق، دیدی دونیای بۆ ده‌سه‌لاتی ئه‌مریكا ناشیرینتر كرد، هه‌ربۆیه پرۆسه‌ی هاتنه‌ناوه‌وه‌ی ئه‌مریكا بۆ عێراق له ده‌نگدانی ئه‌ندامانی نه‌ته‌وه‌یه‌كگرتووه‌كان دا به (داگیركاری) په‌سه‌ند كرا، نه‌وه‌ك به پرۆسه‌ی (ڕزگاری) و خستنی دیكتاتۆرێكی خوێنڕێژی وه‌ك سه‌دام.\nهه‌روه‌ها، هه‌موومان شاهیدی ئه‌وه‌ین كه له ساله‌كانی 2003 تا 2011 ش، ئه‌وا به‌شێكی گرنگی شه‌قامی ئه‌وروپا پشتیوانیان له پۆتین ئه‌كرد و، ئه‌یانوتك ئه‌مریكا كاولكاره و خوێنرێژه و، پۆتین پاله‌وانه و ده‌ستێوه‌ردانی سه‌ربازی له دژی خه‌لكی مه‌ده‌نی ئه‌نجام نادات!!\nبه‌لام ئه‌مریكایه‌ك، كه سه‌دان دامه‌زراوه‌ی سیاسیی-ستراتیژی و ئابوری-ستراتیژیی هه‌یه، به ئاسانیی نایه‌وێت قبولی كات كه وێنه‌ی خۆی به ئه‌هریمه‌ن و كاولكار و مه‌ده‌نی-كوژ له قه‌له‌م بدرێت و، وێنه‌ی دوژمنه‌كه‌شی به پاله‌وان ته‌ماشا بكرێت!\nبۆ ئه‌مه‌ش، گۆره‌پانی سوریا، باشترین زه‌مینه و تاقیگه بوو كه ئه‌مریكا دید و وێنه‌ی جیهان له به‌رامبه‌ر روسیا و ئێرانی دوژمنی دا بگۆڕێت و، ته‌له‌یه‌ك بۆ روسیا و ئێران-ئه‌سه‌د بنێته‌وه، كه نه‌ك زه‌حمه‌ته مانه‌وه‌ی ستراتیژییان له سوریا دا، بگره له ئێستا دا جیهان نه‌عله‌ت له ده‌سه‌لاتی روسیا و ئێران-ئه‌سه‌د ئه‌كات.\nپرسیار ئه‌وه‌یه: ئایا ئه‌م گۆڕه‌پانه‌ی شه‌ڕی سوریا نه‌بووایه، چ شتێك وێنه‌ی به خوێنڕێژ له قه‌له‌م دراوی ئه‌مریكای له بیر زۆرینه‌ی بیروڕای جیهان ئه‌برده‌وه و، ڕوسیا و ئێران- ئه‌سه‌دی له دونیابینی زۆرینه‌ی جیهان دا وه‌ك دڕنده و به‌ربه‌ری له قه‌ڵه‌م ده‌دا!؟\nئه‌مریكا ئه‌یه‌وێت روسیا له به‌رچاوی جیهانی ئیسلام (جیهانی سوننه) بخات و، له ئاستی جیهانیش دا وێنه‌ی روسیا وه‌ك شوناسی دژ به مرۆڤایه‌تی بناسێنێت!! بۆیه ئه‌گه‌ر ئه‌مریكا ته‌داخولی له كه‌یسی سوریا و حه‌له‌ب بكردبایه، به‌دلنیاییه‌وه ئه‌م كوشتوبڕه ڕووی نه‌ده‌دا، به‌ڵام ڕوسیا و ئێران-ئه‌سه‌دیش به‌م شێوه دڕنده‌ییه له به‌رچاوی دونیا ناشیرین نه‌ده‌بوون و، نه‌ده‌بوونه ناسنامه‌ی كوشتوبڕی مناڵ و ژنانی حه‌له‌ب و سوریا به‌گشتی.\nئه‌م ستراتیژه‌ی ئه‌مریكا له سوریا، له مێژوودا ستراتیژێكی دووباره‌ی ئه‌مریكایه، (له مێژووی ته‌واو هاوچه‌رخی سیاسیی)ش دا، زۆر نموونه‌ی وه‌ك سوریا و بگره خراپتر و خوێنینتریشمان هه‌یه، كه ئه‌مریكا له سه‌ره‌تادا خۆی بێ ده‌نگ كردووه و، ڕوسیا پشتیوانی ڕژێمه خوێنڕێژه دیكتاتۆره‌كانی كردووه.\nبه‌لام دواتر له ستراتیژ دا ئه‌مریكا باشترین بیانووی به‌ده‌سته‌وه بووه كه ئه‌و ڕژێمه دیكتاتۆرانه‌ی كه (زۆرێكیان) سه‌ر به ڕوسیا بوون له‌ناو ببات و، هه‌ندێك له دیكتاتۆره‌كانیشیان به دادگای لاهای بسه‌پێنێت، بۆ نموونه:\nدوێنێ نوێنه‌ری ئه‌مریكا له نه‌ته‌وه‌یه‌كگرتووه‌كان به توڕه‌ییه‌وه وتی: ئه‌م ڕه‌شه‌كوژییه به‌ربه‌رییه‌ی كه به‌سه‌ر خه‌ڵكی سڤیلی (حه‌له‌ب و سوریا به‌گشتی) له لایه‌ن ڕوسیا و ئێران-ئه‌سه‌ده‌وه ئه‌نجام دراوه چ جیاوازییه‌كی هه‌یه له‌گه‌ل ڕه‌شه‌كوژی هه‌له‌بجه، چ فه‌رقێكی هه‌یه له‌گه‌ل جینۆسایده‌كانی سه‌دام!؟\nئه‌م په‌یامه‌ی نوێنه‌ری ئه‌مریكا له نه‌ته‌وه‌یه‌كگرتووه‌كان، ستراتیژێكی دووباره بووه‌وه‌ی ئه‌مریكای خسته‌وه‌ڕوو، كه ئه‌مریكا له سه‌ره‌تادا دژ به جینۆسایدكرنه‌كانی ڕژێمه دڕنده‌كان بێ-ده‌نگی كرداریی هه‌ڵ ئه‌بژارد و ته‌نها به به‌یاننامه ناره‌زایی ده‌ربڕیووه، به‌لام له ستراتیژدا هه‌ڵی ته‌كاندوون.\nجگه له‌وه‌ی ئه‌مریكا بێ-ده‌نگی هه‌ڵبژارد له ئاست ده‌سه‌لاتی سه‌دام كه له 1980 وه پرۆسه‌ی جینۆسایدی ئه‌نفالی ده‌ست پێ كردب، هه‌روه‌ها بۆ كیمیابارانی 1988 ی هه‌ڵه‌بجه‌ش ئه‌مریكا هه‌ر به‌هه‌مان شێوه‌بوو، كه‌چی ئه‌مریكا له 2003 به هۆكاری هه‌بوونی چه‌كی كیمیاوی لای سه‌دام و به‌كارهێنانی دژی گه‌له‌كه‌ی ئه‌وا سه‌دامی ڕوخاند، هه‌رچه‌نده ڕوسیا له نه‌ته‌وه‌یه‌كگرتووه‌كان ڕایگه‌یاند كه دژ به هێرشی ئه‌مریكایه بۆ سه‌ر سه‌دام.\nهه‌روه‌ها ئه‌م نموونانه‌ی خواره‌وه‌ش ئه‌یسه‌لمێنێت كه ئه‌مریكا سه‌ره‌تا هه‌ر ناڕه‌زایی ده‌ربڕیووه، به‌لام له ستراتیژ دا ئه‌م ڕژێمانه‌ی هه‌ڵ ته‌كاندووه! وه‌ك نموونه‌كانی:\nقه‌سابخانه‌كانی دیكتاتۆر (سلۆبۆدان میلۆسۆڤیچ) له دژی سلۆڤانیا و كرواتیا و بۆسنا له سالی 1991 كه هه‌زاران خه‌لكی سڤیلی ده‌سووتاند به ئاگری تۆپه‌كان و كشتوبره هه‌مه‌جییه‌كانی میلۆسۆفیچ.\nئابلوقه‌ی ده‌سه‌لاتی سربیا به فه‌رمانی (ملادیچ) بۆ سه‌ر شاری سه‌رایڤۆی پایته‌ختی بۆسنا له 1992 كه ته‌نها له‌و شاره‌دا زیاتر له ده هه‌زار خه‌لكی مه‌ده‌نی بوونه قوربانی و، ئابلوقه‌دانه‌كه سێ ساڵ و هه‌شت مانگی خایاند، كه ده‌سه‌لاتی سربیای خوێنڕێژ دژی سه‌ربه‌خۆیی بۆسنا بوون بۆیه ئه‌م جینۆسایده‌یان ئه‌نجام دا.\nهه‌روه‌ها دڕنده‌یی میلۆسۆفیچ له دژی هه‌رێمی كۆسۆڤۆی مسولمان نشین كه له مانگی سێ ی ساڵی 1998 زیاتر %80 ی خه‌لكی هه‌رێمه‌كه‌ی له‌ناوبرد، كه به پێی مێژوو له جیهان دا كاری هێنده دڕندانه ڕووی نه‌داوه.\nكه‌چی ئه‌مریكا بۆ هه‌موو ئه‌م نموونانه، له سه‌ره‌تادا ته‌نها به به‌یاننامه ناڕه‌زایی ڕاده‌گه‌یاند، به‌لام له ستراتیژ دا به ئابلوقه و به گورز ئه‌م ڕژێمانه‌ی هه‌ڵ ته‌كاند و، خاكی ئه‌م ڕژێمانه‌ش له‌ت-له‌ت بوون و بوونه چه‌ندان ده‌وله‌تی سه‌ربه‌خۆ بۆ پێكهاته جیاوازه نه‌ته‌وه‌ییه‌كانیان.\nكه‌وابو، ئه‌م درنده‌ییانه‌ی روسیا و ئێران-ئه‌سه‌د وایكردووه كه: له لایه‌ك ته‌ركیزی جیهانی ئیسلام له‌سه‌ر ئیسرائیل دوربخاته‌وه و، له لایه‌كی دیكه‌ش ئه‌و هه‌موو گروپه‌ی كه هێرشی تیرۆریستیان ده‌كرده سه‌ر ئه‌مریكا و به كاولكاری جیهان ناویان ده‌برد، ئه‌وا ورده-ورده ئه‌و وێنه‌یه به ته‌نها هه‌ر بۆ ئه‌مریكا نه‌بێت و وێناكردنه‌كه بگۆرێت و، ناسنامه‌ی ئه‌و وێنه‌یه به ڕوسیا و ئێران-ئه‌سه‌د ببه‌خشرێت!\nهه‌تا روسیا و ئێران-ئه‌سه‌د به‌م كاره جینۆسایدكارانه‌وه نه‌گلێن، ئیتر چۆن بیانوو به‌ده‌ست ئه‌مریكاوه ئه‌بێت كه له ستراتیژ دا ته‌داخولاتی راسته‌وخۆ بكات له‌م ناوچه‌یه‌دا و، به قوولی شه‌ر بخاته ئێرانه‌وه و هه‌لی ته‌كێنێت و چوارده‌وری روسیا بگرێت!؟\nئه‌گینا ئه‌سه‌د له 2011 ه‌وه نێچیرێكی بچووك بوو بۆ ئه‌مریكا. هه‌روه‌ها، ئه‌مریكا ته‌ركیزی له‌سه‌ر نزیكبوونه‌وه‌یه له سنوركانی روسیا و بردنی نه‌وتی ئێرانه، نه‌وه‌كو خێرا ئه‌سه‌د بروخێنێت و هێزه‌كانی به‌ره‌ی نوسره و گروپه ئیسلامییه توندره‌وه‌كان جیهاد رابگه‌یه‌نن دژی سوپای ئه‌مریكا له سوریادا!! وه‌كچۆن ئه‌مریكا به‌غدای بۆ شیعه‌كان رزگاركرد، كه‌چی دواتر شیعه‌كان بوونه ئامێری ئێران و، هه‌ندێكیان شه‌ریان له دژ سوپای ئه‌مریكا راگه‌یاند و، سوونه‌كانیش رۆژانه ده‌یان هێرشی خۆكووژیان ده‌كرده سه‌ر سوپای ئه‌مریكا له شاری به‌غدادا و ئه‌مریكاش به داگیركه‌ر و خوێنڕێژ ناوده‌برا.\nهه‌ربۆیه به جینۆسایدكردنی حه‌له‌ب له لایه‌ن ڕوسیا و ئێران-ئه‌سه‌ده‌وه و، به كه‌وتنی شاره‌كانی موسل له ده‌ست داعش و حه‌له‌ب له ده‌ست نوسره، ئه‌مریكا ئه‌شیه‌وێت، پاش ئه‌وه‌ی نوێنه‌رایه‌تی سوننه‌ی له ده‌ست داعش و به‌ره‌ی نوسره ده‌رهێنا، ئه‌وا هێزی میانره‌وی سوننه شوێنیان بگرنه‌وه و، هانا بۆ ئه‌مریكا وه‌كو فریادره‌س ببه‌ن و، له ئاستی جیهانیش دا ئه‌مریكا وه‌كو رزگاركه‌رێكی مرۆڤایه‌تی لێی بروانرێت!\nبه‌مه‌ش هه‌م وێنه‌ی خۆی له ئاستی جیهان دا ئه‌گۆڕێ و هه‌مان وێنه‌ی خوێنڕێژی نا‌بێت له به‌رچاوی جیهان و جوانی ئه‌كات، هه‌میش هه‌مان هه‌له‌ی دوای پرۆسه‌ی گرتنی عێراق دووباره ناكاته‌وه!!\nبه‌م پێیه، ئێستا شاهیدی خۆپیشاندانی هه‌زاران كه‌سیی-ن له له‌نده‌ن كه له لایه‌ن عه‌ره‌به‌كان و سوننه‌كانی جیهان له دژی ڕوسیا و ئێران-ئه‌سه‌د ده‌كرێت و، هه‌روه‌ها ئه‌مڕۆش سعودیه (وه‌ك ده‌وله‌مه‌نترین ولاتی عه‌ره‌ب و قیبله‌ی ولاتانی سوننه) بریاری دا بالوێزی روسیا و هه‌رچی دبلۆماتكاری روسی هه‌یه له خاكی سعودیه‌دا ده‌ر بكات.\nهه‌مووشمان شاهیدین چه‌ندێك ڕق لێبوونه‌وه‌ی شه‌قامی گشتی جیهانیش دژ به ڕوسیا و ئێران-ئه‌سه‌د په‌ره‌ی سه‌ندووه و، گوتاری ناراسته‌وخۆی جیهانیش هه‌ر ئه‌وه‌یه كه: ئه‌مریكا بۆ نایه‌یته وه‌لام له‌م جینۆساید و كشتوبڕانه‌ی خه‌لكی سوریا به‌ده‌ست ڕوسیا و ئێران-ئه‌سه‌ده‌وه!! كه له ڕاستییدا ئه‌مریكاش هه‌ر ئه‌م گوتاره‌ی ئه‌وێت كه بكرێته فریادڕه‌س و، ئینجا پلانه به‌رژه‌وه‌ندیخوازییه‌كانی له ناوچه‌كه‌دا جێ به جێ بكا و ڕاسته‌وخۆ ده‌ست بخاته ئه‌م ولاتانه‌وه!!\nئه‌و توێژه‌ر و نووسه‌رانه‌ش كه به جه‌نگی حه‌له‌ب ده‌ڵێن: كۆتای شه‌ڕ هات له قازانجی به‌ره‌ی ڕوسیا و ئێران-ئه‌سه‌د، ئه‌وا زۆر به ته‌كتیكی و به ساكاری بیرده‌كه‌نه‌وه و، پێموایه: سه‌ره‌تای گه‌رمتربوونی جه‌نگه‌كه‌یه دژ به سوریا-ئێران و، وه‌ك له 2011 ه‌وه به ده‌یان بابه‌ت بۆچوونم وابووه كه: شه‌ڕی سوریا شه‌ڕی تێوه‌گلانی ئێرانه و ئاكامه‌كه‌شی له ستراتیژ دا ئێران شه‌ڕی تێ ئه‌خرێت!\nچونكه خاپوربوونی شاره‌كانی سوریا و به‌رده‌وامی شه‌ڕ تێیاندا واته خاپورتربوونی ئابوری ئێران-ئه‌سه‌د و پڕوكانی ستراتیژیه‌تی ئێران له ده‌ره‌وه‌ی دا، ئاكامه‌كه‌شی خودی ناوخۆی ئێرانیش هه‌ل ده‌كه‌نێت و، به خوێنڕشتنی زۆریش ئه‌م سنورانه په‌رت-په‌رت ئه‌كرێن و دووباره داده‌ڕێژرێنه‌وه.\nهه‌ڵه‌یه‌كی ستراتیژییه كه نوسه‌رانی كورد پێیان وابێت: ئیدی ئه‌سه‌د و ئێران بردیانه‌وه! به‌و هه‌موو خاپوربوونه‌ی شاره‌كانیی و به‌و ژماره زۆر گه‌وره‌یه‌ی ناڕه‌زاییه‌كان له دژی و به‌و هه‌موو قه‌رزه‌وه ئه‌وا ئه‌سه‌د چۆن بۆ ستراتیژ خۆی ڕائه‌گرێ! ، ئێران له پێناو ئه‌وه‌دا شه‌ڕی سوریا ئه‌كات كه ئه‌مریكا پاش سوریا ئێرانیش هه‌ڵ نه‌ته‌كێنێت و، ڕوسیاش ئامانجی ئه‌وه‌یه هه‌ژموونی ئه‌مریكا ده‌وری نه‌دا، به‌لام چیتر هاوكێشه‌كه نه ئه‌وه‌ستێ و نه ئه‌گه‌ڕێته‌وه بۆ دوواوه و، به‌دڵنیاییه‌وه ئێرانیش ئه‌گرێته‌وه!\nهێنده ئه‌م بوركانه گه‌وره و خوێنینه، ئێستا بیر له‌وه بكه‌نه‌وه كه تێڕوانینی (ئه‌فغانی و پاكستانی و عه‌ره‌ب) ێكی سوننه‌ی نه‌خوێنه‌وار چۆن بێت به‌رامبه‌ر به‌و جینۆسایده‌ی كه ڕوسیا و ئێران- ئه‌سه‌د ڕۆژانه له سوریادا كردوویانه و ده‌یكه‌ن! كه دورنییه نه‌گاته ئاستی دژ كرده‌وه‌ی گه‌وره‌ی تاكه‌كه‌سیش دژ به هه‌ر ئێرانیی و سورییه‌كی لایه‌نگری ڕژێمه‌كانی ئێران- ئه‌سه‌د كه له ولاتانی ده‌ره‌وه‌ی سوریا و ئێران دا ئه‌ژین!


Li Efganistanê agirbest didome: 300 Talîbanên din hatin berdan – Rojapp\nHome/هەواڵنێرەکان/Li Efganistanê agirbest didome: 300 Talîbanên din hatin berdan\nHooshyar ئاب 2, 2020\tهەواڵنێرەکان Leave a comment 27 Views\nPrevious . منداڵەكانتان ئەو شتە دەكەن كە تۆ دووبارەی دەكەیتەوە بۆیە زۆرینەی ئەو كەسایەتیەی كە منداڵةكان لە گەورەییدا خاوەنین بەستراوەتەوە بەو پەروەردەیەی كە دایك و باوكەكە لە منداڵیدا پیشانیان داوە بێگومان كۆمەڵگە و ژینگەكەش كاریگەرییەكی زۆری هەیە بەڵام دایك و باوك و پەروەردەكەیان بە پیشاندان نەوەك بە تەنها قسە كردن گەورەترین كاریگەری هەیە .\nNext Hîndistanê 55 Hezar Pêketinên Nû yên Korona Radigihîne


بەوێنە: یاریزانانی خولی نایابی کوردستان لە خولێکی تیپەمیللیەکانی شەوانی رەمەزان کۆبوونەوە\nیانه‌كانی ئیماراتی میوانداریی جامی ئاسیا دوو ملیۆن دۆلار به‌گۆڵپارێزه كورده‌كه ده‌ده‌ن\nبەڤیدیۆ:قەتەر عێراقی لە جامی ئاسیا دوورخستەوە\nگەلەری:ئامادەکارییەکانی ریاڵ مەدرید بۆ یاری جیرۆنا\nبەڤیدیۆ:کۆریای باشوور لە کاتی زیادکراودا گەیشتە چارەکی کۆتایی جامی ئاسیا\nهۆکاری راستەقینەی چوونی ئەمیر و هاوڕێکانی لەریزەکانی یانەی هەولێر بزانە\nگەلەری: بەرشەلۆنە بواتینگی بە میدیاکان و هاندەران ناساند\nبەڤیدیۆ:١٠ بەناوبانگترین لێدانی سزا مەحاڵە لە یاد بکرێت\nماتادۆر گەیشتە قۆناغی پێش کۆتایی\nرۆناڵدۆ ئەمڕۆ لە ئیسپانیا دانی پێدا نا\nلەسەر دۆسیەی باج رۆناڵدۆ گەیشتە ئیسپانیا\nناوخۆیی :: 13/06/2018 :: 795 جار بینراوە\nکوردە پیشەگەرەکان :: 14 خولەک پێش ئێستا\nگەلەری :: 2 کاتژمێر پێش ئێستا\nجامی ئاسیای ٢٠١٩:راستەوخۆ بینەری یاری عێراق و قەتەر بن\nپاڵەوانیەتیەكی تیپە میللیەكان لەشاری هەولێر بۆ یاریگا بچوكراوەكان بەكۆتا هات كە زۆرترین یاریزانانی خولی كوردستان و یاریزانی پیشەگەریش تێدا بەشداربووە و ئامادەبوونی هاندەرێكی زۆریش لەیاریەكان تام و چێژی بەپاڵەوانیەتیەكە دابوو.\nرەنگە بەلای وەرزشکاران و وەرزشدۆستانی کوردستان حاڵەتێکی نامۆ بێ کە لە خولێکی تیپە میللیەکان هاندەرێکی زۆرتر ئامادەی بینینی یارییەکان بن وەک ئەو رێژەیەی لە خولەکانی تۆپی پێی کوردستان دەبینرا.\nساڵانە لە شاری هەولێر بە بۆنەی هاتنی مانگی رەمەزان خولێکی فوتساڵ بۆ تیپە میللیەکانی سنوری شاری هەولێر و دەوروبەری رێکدەخرێت و زۆرترین یاریزانانی خولەکانی کوردستان لە ریزی تیپە بەشداربووەکان دەبینرێت و شەوانە بە درێژایی مانگەکە یارییەکانی ئەنجامدەدرێت\nرووبەروبوونەوەی هەردوو تیپی زەریا و کوردستانیش ناونیشانی یاری کۆتایی خولەکە بوو.\nبەهۆی ئەوەی پۆلێک یاریزانی ئاست بەرزی کوردستان لە ریزەکانی هەردوو تیپ دەبینرا یارییەکە هەر لە سەرەتاوە بە هێزەوە بینرا لە نیوەی یەکەم تیپی زەریا بە دوو گۆڵ بەرامبەر بە گۆڵێک پێشکەوت بەڵام لە نیوەی دووەم ئاستی توندوتیژییەکان زۆر زیاتر بوو ناوبژیوان ناچاربوو دوو یاریزانی زەریا و یاریزانێکی کوردستان بە کارتی سوور بخاتە دەرەوە.\nکەمی ژمارەی یاریزانانی زەریا وایکردبوو تیپی کوردستان فشارێکی زۆر بخاتە سەر گۆڵەکەیان بەڵام ئازایەتی گۆڵپارێزی زەریا بەربەست بوو لە بەردەم سەرجەم هەڕەشەکان تا دوا خولەکان کوردستان گۆڵی بەرامبەریان تۆمارکردەوە و یارییەکەیان هێنایەوە خاڵی سەرەتا.\nبۆیە پەنابرایە بەر لێدانەکانی سزای یەکلاکەرەوە و تیپی کوردستان بە ٣ لێدانی سەرکەوتوو بەرامبەر بە تاکە لێدانێک براوەی ئەم یارییە بوو توانی پلەی یەکەمی خولەکە مسۆگەربکات و ناسناوەکەش لە چنگی تیپی زەریا دەربهێنێت کە هەڵگری دوو ناسناوی ساڵانی رابردووی خولەکە بوو.\nخولی رەمەزانی پیرۆز ساڵانە بە بەشداری سەدان تیپ لە شاری هەولێر و لە یاریگەی زانکۆ بەڕێوەدەچێت بۆ ئەم ساڵیش ١٢٤ تیپ بەشدارییان تیادا کرد.\nکاراتیا دهوک ئە گەر پشتەڤانی هه بیت دێ پشکداری قارەمانییا وەلاتی ئیرانی بین\nلیژنەی ئۆڵۆمپی کوردستان بۆ دووەمجار لەگەڵ نێچیرڤان بارزانی کۆبوونەوە\nراهێنەرێكی یانەی سلێمانی لەلایەن یەكێتی تۆپی پێی ئێرانەوە بەباشترینی ساڵی 2018 دیاریکرا\nبەوێنە:کچانی کۆیە لە نازناوی خولی بالەی کچانی کوردستان نزیکدەبنەوەو ئەکاد تووشی دووەم شکست هات\nبەوێنە وڤیدیۆ:لە یەکەم یاری قۆناغی کۆتایی پێشمەرگەی سلێمانی لە ئەکادی خاوەن ماڵی بردەوە\nدوای هاتنی بۆ بەرشەلۆنە بزانە بواتینگ چی وت\nژیلوان حه‌مه‌د هه‌ڵبژارده‌ی نیشتمانیی سوید له‌پێناو عیراق ده‌گۆڕێت\n ئاگاداری کاتی یارییەکانی ئەمڕۆ سێشەممە بن\nبەڤیدیۆ:یانەکەی بردنەوەی تۆمارکردو رۆناڵدۆ لێدانی سزای لەدەستدا\nجامی ئاسیای ٢٠١٩:راستەوخۆ بینەری یاری بەحرەین و کۆریای باشوور بن\nراستەوخۆ:بینەری یاری یۆڤانتۆس و کییڤۆ ڤیرۆنا بن\nجامی ئاسیای ٢٠١٩:راستەوخۆ بینەری یاری ئیماڕات و کیرقیزیا بن\nمه‌هدیخانی هێرشبه‌ر تۆرنه‌مێنته‌كه‌ی قه‌ته‌ری له‌هه‌مه‌وه‌ندی به‌رگریكار برده‌وه\nگۆڵپارێزه كورده‌كه خێراترین لێدانی سزای گێڕایه‌وه و باشترینی قۆناغی دووه‌می ئاسیای ٢٠١٩یە